
        
            
                
            
        

    
  LYNN RAYE HARRIS


  (Lyn Rei Haris)


  


  Dabar viskas pasikeis


  Romanas


  


  [image: Svajoniu knygos]


  Vilnius


  2015


  Versta iš Lynn Raye Harris, The Change in Di Navarra‘s Plan, 2013


  © Lynn Raye Harris, 2013


  Šis leidinys publikuojamas pagal sutartį su


  „Harlequin Enterprises II B.V. / s. à. r. l.“


  


  Visos teisės į šį kūrinį saugomos, įskaitant teisę atkurti visą arba iš dalies bet kokia forma.


  Visi šios knygos personažai yra išgalvoti. Bet koks panašumas į tikrus asmenis, gyvus ar mirusius, yra visiškai atsitiktinis.


  


  © Giedrė Turan, vertimas iš anglų kalbos, 2015


  © Janina Jankauskaitė-Šareikienė, dizainas, 2012


  ©Shutterstock.com, viršelio nuotrauka


  © „Svajonių knygos“, 2015


  © „Svajonių knygos“, skaitmeninė versija, 2015


  ISBN 978-609-406-936-9


  


  „Svajonių romanai“ yra UAB „Svajonių knygos“ prekių ženklas.


  Pirmas skyrius


  


  – Ei, tu! Stokis.


  Holė Kreig pažvelgė į aukštą įspūdingą vyrą, stovintį priešais. Jos širdis suspurdėjo nuo jo vyriško grožio. Plaukai tamsūs, akys – pilkos ir veriančios kiaurai, veido bruožai – tarsi išskaptuoti iš marmuro. Nosis elegantiška ir smaili, o skruostikauliai tokie dailūs, kad juos išvydę supermodeliai tikriausiai alpsta iš pavydo.


  – Nagi, mergaite, negaliu tau skirti visos dienos, – paragino vyras nekantriu balsu. Holė pajuto nežymų itališką akcentą – švelnų ir įmantrų, kaip geras vynas. Arba brangūs kvepalai.


  Ji prispaudė prie krūtinės netikros odos lagaminėlį, pirktą dėvėtų daiktų parduotuvėje, ir pasimuistė ant sofos.


  – Aš... manau, kad neturite teisės...


  Vyras spragtelėjo pirštais.


  – Juk atvykai susitikti su manimi, tiesa?


  Holė nurijo seiles.


  – Ar jūs – ponas Di Navara?


  Jis atrodė suirzęs.


  – Tikrai taip.


  Holė pašoko, o širdis ėmė plakti kaip pašėlusi. Sutrikusi ji paraudo. Turėjo susiprotėti, kad šis vyras yra Navaros kosmetikos vadovas – žmogus, kurio rankose jos ateitis. Juk anksčiau buvo mačiusi jo nuotrauką. Visi žinojo, kas yra Dragas Di Navara.


  Visi, išskyrus Holę. Šis susitikimas jai buvo nepaprastai svarbus, bet ji jau padarė pirmąją klaidą.


  Ramiai, brangute, – pasakytų jos senelė. – Tu gali tai padaryti.


  Holė ištiesė ranką.


  – Pone Di Navara, aš Holė...


  Jis pamojo ranka nutraukdamas ją.


  – Nesvarbu, kas tu tokia, – jis primerkė akis ir nužvelgė ją. Šiandien Holė vilkėjo geriausiu savo kostiumėliu, bet jis jau kokius penkerius metus nebebuvo madingas. Visgi buvo juodas ir praktiškas. Be to, ji neturėjo nieko geresnio. Sutrikusi dėl keisto sutikimo Holė pakėlė smakrą, bet nenorėjo visko galutinai sugadinti užsipuldama įmonės vadovą dėl įžūlumo.


  – Apsisuk, – paliepė Di Navara.


  Jos skruostai užsidegė, bet ji padarė ko prašoma ir lėtai apsisuko ratu.


  – Puiku, – pasakė jis asistentei, lūkuriuojančiai netoliese. – Manau, šita tiks. Pasakyk jiems, kad atvykstame.


  – Taip, pone, – atsakė moteris šaltu dalykišku balsu ir apsigręžusi nužingsniavo atgal į kabinetą, iš kurio jie abu atėjo.


  – Eime, – paliepė Dragas. Svaigstančia galva ir prie grindų prilipusiomis kojomis Holė žiūrėjo, kaip jis tolsta. Jis pastebėjo, kad ji neseka paskui, ir sustojęs atsigręžė. Atrodė labiau nekantraujantis nei piktas, nors Holė matė, kad ir iki tokios būsenos jau nebetoli.


  – Eini ar ne?


  Ji turėjo pasirinkti. Galėjo pasakyti, kad neina, nes jis yra šiurkštus ir atstumiantis tipas, ir kad ji atvyko čia pasikalbėti dėl darbo, o ne būti žeminama, nužiūrinėjama ir varinėjama. Arba galėjo eiti su juo, išsiaiškinti, ką reiškia keista jo bendravimo maniera, ir pasinaudoti galimybe išsakyti jam savo idėjas. Lagaminėlis jos rankose buvo šiltas ir dvelkė kvepalų mėginiais, kurių ji buvo pridėjusi į vidų. Jis priminė Holei namus, senelę ir svajones apie jų kuriamų kvepalų sėkmę, kai apie juos sužinos ne tik jų draugai ir kaimynai.


  Ji įveikė ilgą kelią, kad susitiktų su šiuo vyru, ir išleido visas santaupas kelionei, nakvynei Niujorke ir bilietui atgal. Jei praras šią galimybę, praras daug daugiau nei pinigus. Ji praras savo svajonę. Senelės svajonę. Turės grįžti namo ir viską pradėti iš pradžių.


  Senelės nebebuvo, o netrukus Holė neteks ir jos namo, nes nebegalės jo išlaikyti. Vienintelė viltis buvo įtikinti Dragą Di Navarą, kad jos idėjos vertos investavimo. Kad ji verta galimybės pabandyti.


  Dėl šios galimybės Holė buvo pasiryžusi padaryti bet ką.


  – Taip, – griežtai atsakė ji. – Ateinu.


  Dragas jautė įsmeigtą merginos žvilgsnį, bet tai jo nestebino. Moterys dažnai spoksodavo į jį. Ir tai nevertė jo jaustis nepatogiai, o netgi buvo privalumas dirbant tokioje sferoje kaip jo. Versle, kurio tikslas daryti žmones gražesnius, nekenkė ir pačiam būti patraukliam. O jei nemenką to patrauklumo dalį įtakojo genetika, tai nebuvo Drago kaltė.


  Jis pats nuolat naudojo Navaros kosmetikos produktus – muilą, odekoloną, odos priežiūros priemones, šampūną, – ir besidominčius visada patikindavo, kad šie produktai labai naudingi.


  Dabar Dragas sėdėjo ant užpakalinės limuzino sėdynės rankose laikydamas šūsnį dokumentų ir peržiūrinėjo tikslinės grupės pateiktą informaciją apie naujausią Navaros kosmetikos gaminių liniją, ruošiamą rudeniui. Jam labai patiko tai, ką matė.


  Bet, kita vertus, šiandien jis gerokai supyko ant agentūros, atsiuntusios šią merginą. Ji buvo jau ket­virtas modelis, su kuriuo Dragas šįryt susitiko, ir, nors ji galiausiai atitiko visus jo reikalavimus, jis niršo, kad prireikė keturių mėginimų, kol surado jo įsivaizduojamą nekaltumo ir seksualumo derinį, tiksiantį šiai reklaminei kampanijai.


  Dragas pardavinėjo natūralumą ir gaivumą, o ne dirbtinį grožį, kuriuo pasižymėjo daugelis pastaruoju metu jo sutiktų modelių. Tos merginos išsiskyrė kažkokiu atšiaurumu, kuris atskleidė, kad, nors jos ir atrodo nekaltai, iš tiesų jų nekaltybė liko tolimos praeities prisiminimuose.


  Bet ši mergina...


  Jis pakėlė akis ir drąsiai bei vertinančiai sutiko jos žvilgsnį. Ji tučtuojau nuleido akis ir lengvas raudonis nudažė jos skruostus. Dragas apstulbo, nes jo kūnas nevalingai sureagavo į tokią kuklumo išraišką ir jo vyriškumas sustandėjo, ko jau senokai nebuvo. Be abejo, jis užsiiminėjo seksu – ir gana dažnai, – bet tai tapo tarsi rutinos dalimi, o ne malonumu ar būdu atsipalaiduoti.


  Tokia reakcija nustebino jį patį. Dragas dar kartą vertinančiai nužvelgė Holę. Ji vilkėjo pigų kostiumėlį, kuris jai puikiai tiko. Aukšti rožinės zomšos batai buvo visai nauji – tai jis suprato jai pasisukus šonu, nes ant vieno pado vis dar buvo priklijuota kainos etiketė. Dragas pakreipė galvą – keturiasdešimt devyni doleriai devyniasdešimt devyni centai.


  Žinoma, tai nebuvo Džimio Čū1 ar Manolo Blaniko2 batai – jis ir nesitikėjo, kad ji avės tūkstančio dolerių vertės batus iš naujausių kolekcijų, bet manė, kad bus labiau... pasipuošusi. O tai buvo keista, nes būtent įmantrumo jis ir nenorėjo. Visgi ši mergina buvo modelis, atsiųstas garsios Niujorko agentūros. Dragas svarstė, kad ji turėtų būti geriau paruošta. Kita vertus, gal ji buvo visiška naujokė ir darbdaviai ją atsiuntė iš nevilties.


  – Kiek kartų esi dirbusi šį darbą? – paklausė Dragas.


  Holė pakėlė akis ir sumirksėjo. Jos akys buvo žydros, plaukai – šviesaus gintarinio atspalvio, o ant blyškios odos matėsi neryškios strazdanos. Reikės pasakyti fotografui, kad jų vėliau neištrintų. Merginos išvaizdai jos teikė nekaltumo.


  – Darbą?


  Dragas užgniaužė viduje blykstelėjusį nekantrumą.


  – Modelio darbą, cara3.


  Ji vėl sumirksėjo.


  – Aš... hmm...


  – Net jei tai pirmas tavo kartas, neišsiųsiu tavęs atgal, – greitakalbe nuramino jis. – Tol, kol gerai sutarsi su mūsų fotografu, man visiškai nerūpės, net jei ką tik atvažiavai iš savo šeimos ūkio.


  Merginos oda vėl paraudo ir šįkart ji pakėlė smakrą. Akyse užsidegė šalta liepsna ir Dragą suintrigavo emocijų žaismas jos veide. Tarsi ji ginčytųsi pati su savimi.


  – Žinote, nebūtina būti tokiam grubiam, – atkirto ji. – Geros manieros yra tiek pat svarbios, nepaisant to, ar turi milijardą dolerių, ar tik vieną.


  Staiga Dragą suėmė juokas. Ši mergina tarsi mažas kačiukas staiga sušnypštė ir pamėgino jį pulti. Ir tai privertė įtampą šiek tiek atslūgti.


  – Tada atsiprašau už tai, kad buvau grubus, – pralinksmėjęs pasakė jis.


  Holė sukryžiavo rankas ant krūtinės ir pabandė atrodyti rūsti.


  – Gerai. Ačiū.


  Dragas padėjo popierius ant limuzino sėdynės.


  – Ar pirmą kartą esi Niujorke?


  Mergina liežuviu sudrėkino apatinę lūpą ir jis pajuto lengvą jaudulį kirkšnyse.


  – Taip, – atsakė ji.


  – O iš kur esi?


  – Iš Luizianos.


  Dragas palinko į priekį suvokęs, kad turi paskatinti šią merginą pasijusti jaukiai, jei nori iš fotosesijos gauti tai, ko tikisi.


  – Tau puikiai pavyks, – padrąsino jis. – Tiesiog prieš kamerą būk savimi. Nemėgink vaidinti nuostabios.


  Holė nusuko žvilgsnį ir perbraukė pirštais savo švarko siūlę.


  – Pone Di Navara...


  – Dragas, – pataisė jis.


  Ji vėl pakėlė žydras akis, kurios atrodė susirūpinusios. Jį apėmė nenumaldomas troškimas pabučiuoti šią merginą, ištrinti tą nelaimingą veido išraišką ir pakeisti ją kita. Bet mintyse jis sudraudė save. Jam tai visiškai nebūdinga. Ne dėl to, kad nesusitikinėtų su modeliais, – kartais tai darydavo, – bet Holė visiškai neatitiko jo skonio. Dragui patiko aukštos elegantiškos merginos, kurios atrodė tokios šaltos, kad net ledukai neištirptų jų burnoje. Tokios, kurios neprimindavo didžiaakių idealisčių, besivaikančių savo svajonių net ir tada, kai pasukdavo pražūtingais keliais. Tokios moterys, kaip ši, buvo labai lengvai pažeidžiamos, jei patekdavo į blogas rankas. Staiga prabudo Drago apsaugos instinktas ir jį užvaldė noras ją tučtuojau išsiųsti atgal į Luizianą, jai net nespėjus atsistoti prieš fotoaparatą.


  Jis norėjo, kad ši naivi mergina grįžtų namo ir liautųsi vaikiusis svajonių apie išgarsėjimą ir turtus. Šis pasaulis ją nuvils. Po kelių mėnesių ji bus įklimpusi į narkotikų ir alkoholio liūną, ir kaskart išvems suvalgytą maistą, kad numestų kelis kilogramus, nes ši idiotiška pramonės rūšis ją įtikins, kad ji per daug sveria.


  Bet Dragui nespėjus ištarti nė žodžio automobilis sustojo ir durys atsidarė.


  – Pone, ačiū Dievui, – teisinosi vienas Navaros kosmetikos vadybininkų. – Mergina dar neatvyko ir...


  – Ji su manimi, – pasakė Dragas. Vyriškis apsidairė, kol automobilio viduje pamatė merginą. Berods, jos vardas buvo Holė. Dragas pasigailėjo, kad neparodė jai daugiau dėmesio, kai pirmąkart išvydo prie savo biuro.


  – Puiku, – vyriškis pamojo jai pirštu. – Eik su manimi. Padarysime tau makiažą.


  Ji atrodė išsigandusi ir Dragas padrąsinamai nusišypsojo.


  – Pirmyn, Hole, – pasakė tikėdamasis, kad teisingai prisiminė vardą. Pastebėjęs šiek tiek išsiplėtusias merginos akis suprato, kad nesuklydo. Ji akivaizdžiai nesitikėjo, kad jis prisimins. – Susitiksime, kai viskas bus baigta.


  Atrodė, kad jai palengvėjo, nors jos akys vis dar lakstė tarp jo ir vadybininko.


  – Tikrai?


  Tą akimirką Holė atrodė labai vieniša. Dragą užvaldė keistas jausmas, kuris privertė jį pasakyti tai, ko nevertėtų.


  – Ar turi planų vakarienei?


  Ji papurtė galvą.


  Dragas nusišypsojo. Ir nors žinojo, kad neturėtų to daryti, nepersigalvojo.


  – Dabar jau turi.


  


  Holė gyvenime nebuvo lankiusis prabangiame restorane, o dabar buvo būtent tokiame, kur privačiame kambaryje sėdėjo priešais patį patraukliausią vyrą, kokį kada nors buvo mačiusi. Kuo daugiau laiko ji praleido Drago Di Navaros kompanijoje, tuo labiau juo žavėjosi.


  Nors pradžioje jis pasirodė ne itin gerai, vėliau pagerino įspūdį. Netgi pasirodė esantis labai malonus.


  Tebuvo viena problema. Holė raukėsi klausydama jo kalbų apie ką tik pasibaigusią fotosesiją. Ji nebuvo modelis, bet stovėjo ten, Centriniame Parke, ir leido žmonėms šokinėti apie ją, aprengti prabangia purpurine suknele, padaryti profesionalų makiažą, sušukuoti plaukus, kol galiausiai stojo priešais kamerą ir suakmenėjo stebėdamasi, kaip leido visam šiam reikalui taip toli pažengti.


  Ji tiesiog laukė progos papasakoti Di Navarai apie savo kvepalus ir nesuvokė, kur jie važiavo ir ko jis iš jos tikėjosi, kol buvo jau per vėlu. Viską supratusi ji neteko žado ir nieko nebepaaiškino. O vėliau nerimavo, kad, jeigu prisipažins, ko iš tiesų norėjo, jis ant jos supyks. O tai jai būtų visai nenaudinga.


  Vis dėlto, visa sušalusi stovėdama ten, parke, Holė suprato, kad viskas baigta. Jos svajonė žlugo, nes ji turės paaiškinti visiems tiems žmonėms, kad neturi supratimo apie tai, ką daro. Bet tada fotosesijoje pasirodė Dragas ir jai nusišypsojo. Ji nusišypsojo jam ir fotografui tai labai patiko. Holė buvo įsitikinusi, kad vis dar elgėsi keistai ir buvo tarsi nesava, bet visi atrodė ja patenkinti. Jie kelis kartus keitė jos drabužius, šukuoseną ir makiažą. O ji stovėjo priešais fotoaparatą, galvojo apie pačios sukurtus kvepalus ir svarstė, kaip reikės pasiteisinti Dragui, kai galiausiai kas nors jai pasakys, kad viskas baigta.


  Paskui Dragas nusivežė ją vakarienės ir ji tylėjo tarsi išsigandusi mokinukė. Holė vis dar vilkėjo paskutinę suknelę, kuria ją buvo aprengę fotosesijai, dailią šilkinę baklažano spalvos skraistę ir porą aukso spalvos Kristiano Lubutino4 batelių. Visas šis potyris buvo tarsi svajonės išsipildymas. Ji buvo Niujorke, vakarieniavo ir gėrė vyną su vienu geidžiamiausių pasaulio viengungių, todėl norėjo įsiminti kiekvieną šio vakaro akimirką.


  Kita vertus, tą dieną viskas vyko ne taip, kaip turėjo, nes Holė atvyko į Niujorką pasiūlyti Dragui savo kvepalus, o ne fotografuotis Navaros kosmetikos reklamai. Kaip ji galės tai atitaisyti? Kaip suras tinkamą momentą pasakyti: Ačiū už vakarienę, Dragai, bet iš tiesų norėjau pasikalbėti su tavimi apie savo kvepalus?


  Visgi jai teks tai padaryti. Ir kuo greičiau, tuo geriau. Bet kas kartą, kai ji išsižiodavo ketindama pasakyti tiesą, kas nors sutrukdydavo. Kas nors ją pertraukdavo arba išblaškydavo. O kai Dragas ištiesė per stalą ranką ir suėmė josios, visos mintys išgaravo iš galvos.


  – Šiandien buvai nuostabi, Hole, – pasakė jis ir pakėlęs jos ranką sau prie lūpų pabučiavo. Jos kūną pervėrė elektros srovė ir ji pajuto tokį stiprų geismą, kokio nebuvo jautusi niekada anksčiau. Ji turėjo vaikiną gimtajame mieste, su juo bučiuodavosi ir kartais pažengdavo dar toliau, bet niekada nepajuto noro patirti viską iki galo.


  Galiausiai jis ją paliko ir susidėjo su pagiežingąja Liza Teit. Holei vis dar buvo skaudu tai prisiminti. Tu savanaudė, Hole, – sakydavo jis. – Galvoji tik apie savo prakeiktus kvepalus.


  Taip, ji tikrai buvo apsėsta tos minties. Holė sugrįžo į dabartį ir atkakliai stengėsi ignoruoti pašėlusį širdies plakimą ir tvinkčiojimą papilvėje. Ji puikiai suprato, kas tai. Gal ir nebuvo patyrusi sekso anksčiau, bet nebuvo kvaila. Ji jautė geismą Kolinui, bet niekada nepasiekė ribos, kurią peržengęs žmogus įkrenta į malonumo bedugnę.


  Bet su šiuo vyru Holė galėjo tai įsivaizduoti. Staiga ji sutiko pilkas Drago Di Navaros akis ir jos širdis sudrebėjo.


  Pasakyk jam, Hole. Pasakyk jam dabar...


  – Ačiū, – paprastai ištarė ji ir nuleido akis, nes nuo intensyvaus Drago žvilgsnio jos pulsas vėl pagreitėjo.


  – Tu labai natūrali. Manau, kad gali daug pasiekti šiame versle, jei neleisi jam tavęs sugadinti.


  Holė išsižiojo norėdama pasakyti tiesą, bet suskambėjo Drago telefonas. Jis pažvelgė į ekraną ir pasakė kažką itališkai, kas greičiausiai buvo keiksmažodis.


  – Turi man atleisti, – pasakė įjungdamas telefoną. – Tai svarbu.


  – Žinoma, – atsakė Holė, bet jis jau buvo atsiliepęs. Ji sėdėjo pasidėjusi rankas ant kelių ir laukė, kol jis baigs.


  Holė nužvelgė šilkinius tapetus ir paauksuotus baldus ir pasijuto tarsi patekusi į kitą planetą. Ką ji čia veikė? Kaip atsidūrė garsaus milijardieriaus kompanijoje ir vakarieniavo su juo, tarsi tai būtų visai įprastas dalykas?


  Visa ši kelionė į Niujorką taip skyrėsi nuo įprastų jos potyrių, kad Holė jautėsi tarsi sapne. Kodėl ji negalėjo pasakyti to, ką norėjo? Jaustųsi geriau, jei šalia turėtų savo mėginius. Jie padėtų jai atrasti kelią šiame keistame įvykių labirinte. Bet kvepalų pavyzdžiai buvo lagaminėlyje, o jis liko mašinoje. Ji nenorėjo jo palikti, bet Dragas patikino, kad jos daiktai ten bus saugūs, kol jiedu pavakarieniaus.


  Jei tik Holė su savimi turėtų lagaminėlį, galėtų išsitraukti kvepalų pavyzdžius ir papasakoti jam apie savo idėjas, galiausiai pristatyti Koletę. Tai buvo paskutiniai kvepalai, kuriuos ji sukūrė drauge su senele, ir patys geriausi, nors ji turėjo daugybę idėjų naujiems kvepalams. Holė susijaudindavo vien pagalvojusi apie švelnių esencijų, vandens ir alkoholio mišinius, iš kurių buvo gaminami kvepalai.


  Dragas baigė pokalbį ir dar kartą atsiprašė.


  – Atleisk, bella mia5, – pasakė jis. – Grožio pramonė niekada nemiega.


  – Viskas gerai, – atsakė Holė šypsodamasi. Jos širdies ritmas vėl pagreitėjo, bet ji galiausiai suplanavo tolesnius savo veiksmus. Kai tik atgaus lagaminėlį, paaiškins šiam vyrui, ko iš tikrųjų atvyko. Ji buvo įsitikinusi, kad vos užuodęs Koletės aromatą, Dragas negalės pasakyti ne.


  Pagaliau buvo patiekta vakarienė ir Holė atsipalaidavo. Dragas buvo žavus ir dėmesingas, daugelį skambučių nukreipė į balso paštą ir įdėmiai klausėsi jos kalbų.


  Ji papasakojo jam apie Luizianą, savo senelę, apie kelionę į Niujorką autobusu. Tik nepaminėjo kvepalų, nes buvo nusprendusi tai padaryti, kai turės pavyzdžius.


  Dragas sumirksėjo.


  – Atvažiavai tokį kelią autobusu?


  Holė nuleido akis ir jos skruostus užliejo raudonis.


  – Negalėjau sau leisti skristi lėktuvu, – pasakė ji. O iš tikrųjų ji išleido visas savo santaupas šiai kelionei. Tik tam, kad pasikalbėtų su Dragu. Ką ji dabar ir darė, tik ne visai taip, kaip planavo. Bent jau kol kas. Holė gurkštelėjo baltojo vyno ir palaikė jį ant liežuvio, norėdama pasimėgauti puikiu skoniu. Pagrindiniai skonio akcentai buvo medžio ir dūmų, taip pat vos vos jautėsi gėlių aromatas. Nuostabu. Jos uoslė buvo daug geresnė už skonio receptorius, bet skonius ji irgi jautė gana gerai.


  – Vadinasi, tu iš tikrųjų esi visiška naujokė, atvykusi tiesiai iš šeimos ūkio?


  Šį kartą žodžiai nenuskambėjo kaip įžeidimas ir Holės neįskaudino. Dragas atrodė nuoširdžiai nustebęs.


  – Galima sakyti ir taip, – atsakė ji.


  – Naujokė, puoselėjanti didžiules svajones apie Niujorką, – Drago tonas tapo nebe toks draugiškas, bet ji stengėsi nekreipti į tai dėmesio. O gal dėl vyno poveikio nesureikšmino to.


  – Argi ne visi linkę svajoti? – patraukė pečiais Holė.


  Drago žvilgsnis įsmigo į jos veidą ir ją užliejo karštis nuo pilvo iki kojų pirštelių. Ji nenorėjo, kad šis vakaras baigtųsi. Norėjo gerti šampaną po žvaigždėmis ir šokti jo glėbyje iki aušros.


  Staiga Dragas uždėjo ranką ant jos rankos ir Holės nugara nuvilnijo drebulys. Malonumo drebulys. Visas jos kūnas linko į jo pusę, tarsi gėlė, krypstanti į saulę. Jo pirštai slydo nuoga jos ranka. Oras aplinkui kaito ir Holė nebežinojo, ar pajėgs dar kartą įkvėpti.


  – Aš turiu svajonę, – švelniai pasakė Dragas ir atsidūrė taip arti jos, kad tik šiek tiek pasilenkusi ji galėtų paliesti dailias jo lūpas. Jo pirštai dabar slydo jos skruostu, paskui paniro į plaukus, ir Holė pasijuto taip, tarsi netrukus ištirps. Ji troško, kad šis vyras ją pabučiuotų, visiškai nesirūpindama tuo, ką atneš rytojus. Ji norėjo to šįvakar.


  Drago lūpos priartėjo ir ji užsimerkė. Širdis daužėsi taip smarkiai, kad jis tikrai turėjo pastebėti pulso tvinksėjimą ant jos kaklo. Bet Holei tai nerūpėjo. Ji buvo per daug apsvaigusi nuo šio stebuklingo vakaro grožio. Viskas vyko tarsi pasakoje, o ji buvo princesė, pagaliau suradusi savo princą.


  Dragas švelniai ir kimiai nusijuokė. Jo juokas nuvib­ravo Holės kūnu ir privertė virpėti nuo laukimo. Ir galiausiai jo lūpos užvaldė ją švelniu bučiniu, kuris visiškai apsvaigino. Toks saldus ir nepakartojamas.


  Bet Holė geidė daugiau. Ji palinko artyn ir Dragas vėl nusijuokė, šįkart giliai gerklėje, tada pravėrė lūpas ir liežuviu įsiskverbė į jos burną. Holė nebegalėjo suvaldyti aimanos, besiveržiančios iš gerklės. Bučinys staiga pasikeitė, tapo reiklus, o karštos ir valdingos lūpos užvaldė ją taip, kaip ji niekada anksčiau nebuvo patyrusi. Jų liežuviai susitiko, susipynė ir kovėsi. Jaudulys ėmė tvenktis Holės speneliuose ir papilvėje. Jos lytis pulsavo ir kelnaitės pamažu sudrėko.


  Ji norėjo būti arčiau Drago. Jai to reikėjo. Todėl apsivijo rankomis jo kaklą ir prisispaudė prie jo ištirpdama tame bučinyje ir toje akimirkoje.


  Staiga Dragas nutraukė bučinį ir atsišliejo. Holės lūpos dilgčiojo, o žvilgsnis sustingo ties jo burna ir visą kūną nupurtė virpulys.


  – Mano svajonė, – pasakė jis jausmingai murkdamas jai prie ausies, – kad važiuotum kartu su manimi į mano apartamentus.


  Tai pasakęs Dragas atsistojo ir ištiesė jai ranką. Visa savo esybe Holė norėjo būti su juo. Ji negalėjo leisti, kad šis vakaras pasibaigtų, nors vidinis balsas perspėjo ją, kad pasisaugotų. Bet Holė troško dar daugiau jaudulio, daugiau šios laimės pojūčio. Daugiau šio vyro.


  Galiausiai ji padavė jam ranką ir nuo prisilietimo jos oda pašiurpo. Giliai širdyje Holė žinojo, kad elgiasi teisingai. Visiškai teisingai.


  – Taip, – droviai atsakė ji. – Aš irgi to noriu.


  


  1Jimmy Choo (Jimmy Choo Yeang Keat, gimęs 1948 m.) – iš Malaizijos kilęs batų modeliuotojas, gyvenantis Didžiojoje Britanijoje ir ten įkūręs savo vardo kompaniją (čia ir toliau – vert. pastabos).


  2Manolo Blahnik (Manuel „Manolo“ Blahnik Rodríguez, gimęs 1942 m.) – garsus ispanų kilmės batų modeliuotojas.


  3Brangioji (it.).


  4 Christian Louboutin (gimęs 1963 m.) – prancūzas, avalynės modeliuotojas, kurio batams būdingi blizgantys raudoni padai, tapę išskirtiniu jo bruožu.


  5Mano gražuole (it.).


  Antras skyrius


  


  Po vienerių metų


  


  – Nesuprantu, kodėl neįsiverži tiesiai į jo biurą ir nepareikalauji, kad tau padėtų?


  Holė žvilgtelėjo į savo geriausią draugę ir kambariokę. Gabrielė glėbyje sūpavo mažąjį Nikolą. Ačiū Dievui, jis pagaliau užmigo. Vargšė Gabė buvo beveik šventoji, turint galvoje, kad Nikis vis dar neišmiegodavo visos nakties nuo tada, kai Holė parsivežė jį iš ligoninės.


  Holė paėmė mėginį ir pauostė. Rožių aliejus. Jai prieš akis iškilo gausybė stambių raudonų žiedų, kuriuos augino jos senelė. Tie rožių krūmai dabar priklausė kažkam kitam, nes prieš daug mėnesių ji prarado teisę į šią nuosavybę. Holė suspaudė lūpas ir gerklėje pajuto kartų deginančios rūgšties skonį.


  Ji padėjo mėginį ir atsistūmė nuo stalo, kur maišė įvairius kvapus.


  – Negaliu eiti pas jį, Gabe. Jis labai aiškiai leido suprasti, kad su manimi nenori turėti nieko bendro.


  Holė vis dar jautė apmaudą dėl to, kad Dragas Di Navara ją atstūmė, tarsi tai būtų įvykę vakar. Lygiai taip pat ryškiai ji jautė malonumą, kurį patyrė mylėdamasi su juo. Tebūna jis prakeiktas. Kodėl vos prisiminus tą vienintelę naktį, kurią jie praleido kartu, Holė tuoj pat susijaudindavo?


  Bent jau jos protas reagavo teisingai, nes tik pagalvojus apie Dragą, ją apimdavo pyktis. Nors ir tai nebuvo visiška tiesa. Jos proto reakcija priminė gerus kvepalus. Stipriausias aromatas buvo pyktis. Šiek tiek silpnesnis, bet ne mažiau svarbus akcentas – pasibjaurėjimas savimi. Ir esminis aromatas, neišgaravęs iki šiol, buvo gėda.


  Kaip ji galėjo būti tokia naivi ir silpnavalė? Kaip galėjo pulti Dragui į glėbį, tarsi tai būtų paprasčiausias dalykas pasaulyje, nors tai visiškai nebuvo jai būdinga? Holė stipriai sukando dantis. Ji niekada gyvenime nebesielgs taip kvailai. Drago dėka ji išmoko savo pamoką ir niekada jos nepamirš.


  Ji buvo tokia naivi ir patikli. Nebuvo malonu apie tai galvoti, bet Holė negalėjo liautis. Kita vertus, šio patyrimo dėka ji niekada nebebus tokia kvaila. Pasaulis buvo negailestingas ir šaltas, bet ji išgyveno. Dragas ją to išmokė.


  Jis išmokė Holę būti įtaria ir atsargia, visada galvoti apie žmonių elgesio motyvus – ypač vyrų. Jis pavertė ją bejausme būtybe, už ką ji jo nekentė.


  Bet pažiūrėjus į sūnų, miegantį draugės glėbyje, Holę užliejo meilės banga. Nikis buvo nuostabus. Jo dėka pasaulis tapo šviesus, prasmingas ir gražus. Šis kūdikis buvo ypatingas, nepaisant to, kad jo tėvas arogantiškas, piktas ir beširdis niekšas. Dragas – baisiausias prakeiksmas, kurį Holė patyrė gyvenime, bet Nikis – pati nuostabiausia dovana.


  Kaip ironiška.


  – Bet jei jis sužinotų apie Nikį… – toliau įtikinėjo ją Gabė.


  – Ne, – Holė žinojo, kad jos balsas nuskambėjo griežtai. Taip buvo dėl minčių apie Dragą. Bet ji negalėjo išsilieti ant Gabės. Todėl tyliai atsidususi ir tarsi maldaudama sudėjusi rankas vėl prakalbo: – Mėginau jam pranešti. Bet jo sekretorė pasakė, kad jis niekada daugiau nenori su manimi kalbėtis. Paskui parašiau laišką, bet jokio atsakymo negavau.


  Gabė buvo nusiteikusi karingai.


  – Gyvename moderniais laikais, mieloji, – pasakė ji. – Jei parašytum apie tai Feisbuke arba Tviteryje, jis tikrai pamatytų ir atbėgtų.


  Holė sudrebėjo. Tai būtų tarsi viešas savęs demaskavimas.


  – Neatbėgtų. O, be to, nejaugi nori, kad mirčiau iš gėdos? – ji kategoriškai papurtė galvą. – Jokiu būdu. Dragas prarado savo galimybę.


  Gabė pažvelgė į angelišką Nikio veidelį.


  – Žinau. Bet šis mažylis nusipelno visko, ką tik gali nupirkti už pinigus.


  Šių žodžių teisingumas pervėrė Holę kaip strėlė. Ji nevalingai nužvelgė mažą jų butuką ir akyse susikaupė ašaros. Nuo tada, kai grįžo namo į Naująjį Houpą, ji sužlugdė savo svajonę tapti garsia kvepalų kūrėja, prarado senelės namą ir buvo priversta išvykti už šimto kilometrų nuo buvusių namų, į Naująjį Orleaną, kad galėtų užsidirbti pragyvenimui. Ji įsidarbino kokteilių padavėja kazino – tai nebuvo svajonių darbas, bet bent jau arbatpinigiai būdavo tikrai geri.


  Gabė atsikraustė praėjusiais metais, prieš pat užgęstant Holės senelei, ir, kai ji sužinojo, kad draugė laukiasi, pakvietė ją gyventi kartu. Dėkinga Holė taip ir padarė.


  Ji jokiu būdu nebūtų galėjusi likti gimtajame mieste. Jos senelė buvo gerbiama visuomenės narė. Ir nors ji pati, jei vis dar būtų gyva, būtų palaikiusi anūkę, Holė nenorėjo teršti jos atminimo, paskatindama vietinius liežuvius skleisti paskalas.


  Naujajame Houpe visi vieni kitus pažinojo ir žmonės tikrai nesusilaikytų neapkalbėję jos ir jos kvailo poelgio. Be to, Holė nesiruošė pasmerkti Nikio miestiečių kritikai, nes jis to nenusipelnė. Net ir gyvendami dvidešimt pirmame amžiuje kai kurie miestelio gyventojai vis dar manė, kad būti vieniša motina – didelė gėda.


  – Aš stengiuosi kaip galėdama, – pasakė Holė.


  Gabė išplėtė savo mėlynas akis.


  – Mieloji, žinoma, kad stengiesi. Atleisk, kad esu tokia nejautri kalė, – ji pabučiavo mažą Nikio kaktytę. – Tiesiog užsimiršau iš pykčio dėl šio mielo mažylio. Kokį netikusį tėvą jis turi. Tikėkimės, kad, kai užaugs ir norės tapti Jungtinių Valstijų prezidentu, jam nesutrukdys ta šeimos medžio pusė.


  Holė nusijuokė. Gabė sugebėdavo ją prajuokinti net tada, kai ji būdavo labai pikta. Holė priėjo ir spustelėjo draugės ranką.


  – Gabe, tu pati geriausia. Patikėk, nepykstu ant tavęs. Viskas bus gerai. Aš sukursiu kvepalus, kurie vieną dieną išvers ką nors iš kojų, ir mane pastebės. Dragas Di Navara nėra vienintelis pasaulyje kosmetikos karalius, nesvarbu, kad jis pats taip negalvoja.


  – Jis pakenkė tik sau, išsiųsdamas tave namo, taip ir nepauostęs tavo kvepalų.


  Holės krūtinę vėl užliejo gėdos karštis. Taip, jis išsiuntė ją namo nepauostęs nė vieno mėginio. Po nuo­stabios jų kartu praleistos nakties jis paruošė pusryčius ir atnešė į lovą. Holė jautėsi tokia laiminga ir nuostabi. Jie užkandžiaudami kalbėjosi, ir, kai Holė prisiminė savo lagaminėlį, Dragas liepė jį atnešti. Ir tada jis pajuto tą aromatą.


  – Kas tai, cara? – paklausė apžiūrinėdamas lagaminėlį ir sutrikęs suraukė antakius.


  – Čia mano mėginiai, – atsakė Holė iš jaudulio besidaužančia širdimi.


  – Mėginiai?


  – Taip, mano kurti aromatai. Aš gaminu kvepalus.


  Ji nepastebėjo pavojingo spindesio Drago akyse, kai jis pastatė lagaminėlį ir jį atidarė. Paėmęs Koletės buteliuką jis pakėlė jį ir primerkęs pilkas akis studijavo auksinį skystį.


  – Paaiškink, – griežtu balsu tarė jis.


  Holė sutriko, bet viską paaiškino. Ji nebijojo, nes juk jiedu kartu praleido nuostabią naktį, ir ji suprato, kad Dragas nėra pabaisa. Jis buvo aistringas, jautrus ir geras žmogus, viską giliai išgyvenantis ir lengvai neatsiveriantis.


  Holė vos susilaikė neuždėjusi delno ant širdies, kad numalšintų aštrų skausmą, kurį vis dar jautė prisiminusi, kas buvo toliau. Kokia ji buvo kvaila, kad neįtarė, jog taip įvyks. Ji vis dar labai ryškiai prisiminė pykčio perkreiptą Drago veidą, degančias akis ir įtemptus žandikaulius. Pamačiusi jį tokį Holė sutriko ir išsigando.


  Jis įmetė buteliuką atgal į lagaminėlį ir pastūmė jį Holei.


  – Nešdinkis, – pasakė šiurkščiu ir gąsdinančiu balsu.


  – Bet, Dragai…


  – Dink po velnių iš mano namų ir niekada negrįžk!


  Ir tada, Holei nespėjus ištarti nė žodžio, jis išėjo iš kambario ir užtrenkė duris. Po kelių minučių pasirodė kambarinė, jos suraukta kakta buvo tarsi bežodis atsiprašymas. Ant pakabos ji atnešė Holės kostiumėlį – tą patį, su kuriuo ji atvažiavo pasimatyti su Dragu, – ir pakabino ant kabyklos netoliese. Jis atrodė dar skurdžiau ir liūdniau nei dieną prieš tai.


  – Kai būsite pasiruošusi, panele, Barnis parveš jus namo.


  Prisiminusi tą baisią gėdos akimirką Holė užsimerkė. Ji suprato, kad Dragas nebegrįš ir kad ji galutinai prarado galimybę įtikinti jį savo, kaip kvepalų gamintojos, talentu.


  Nes leidosi išblaškoma. Nes elgėsi kaip pilka pelytė, pastumdėlė ir visiška kvailė.


  Ji leido Dragui Di Navarai pasimylėti su ja – jis buvo pirmasis vyras jos gyvenime, – ir leidosi užvaldoma tos fantazijos. Holė patikėjo, kad tarp jų užsimezgęs ryšys – ypatingas, kad jos jausmai jam buvo nepaprasti ir kad jis jautė tą patį.


  Kvailė.


  Jis išspyrė ją iš namų tarsi eilinę prostitutę.


  O argi tu ne tokia?


  Vidinis balsas nuolat jos to klausdavo. Juk visame tame buvo ir jos kaltės. Beveik dvidešimt keturias valandas ji praleido apsimesdama tuo, kuo nebuvo, turėdama vienintelį tikslą – įtikinti galingąjį Navaros kosmetikos vadovą, kad gali sukurti kvapą, tapsiantį firminiu jo įmonės ženklu.


  Holė turėjo ne vieną progą pasakyti jam, ko iš tiesų atvažiavo, bet nepasinaudojo jomis. Jai visa tai tapo nuotykiu. Pelytė iš provincijos atvyko į didmiestį ir įsisuko į nesusipratimų verpetą. Tik ji nebuvo pelė ir turėjo balsą.


  Dar blogiau, kad ji viską sukomplikavo pasidavusi Drago kerams. Holė puikiai suprato, kaip tai atrodė – jis buvo garsus ir įtakingas žmogus, turintis raktą į jos svajonę. Ji pasirodė kaip turtų besivaikanti melagė, ir visi įkalčiai liudijo jos nenaudai.


  Holė pažvelgė į sūnų ir širdį užliejo meilė. Tiesa, tada turėjo prisipažinti Dragui, kas iš tikrųjų yra ir ko nori, bet jei būtų tai padariusi, nebūtų turėjusi Nikio. Nieko sau mintis. Gyvenimas gal ir būtų lengvesnis, bet tikrai ne toks saldus.


  Holės akys ėmė peršėti nuo ašarų. Senelė būtų pasakiusi, kad nėra prasmės gailėtis to, kas įvyko praeityje, nes be laiko mašinos nieko nepakeisi. Ji nubraukė ašaras ir nusišypsojo, bet staiga jos žvilgsnis užstrigo ties elektroniniu laikrodžiu ant mikrobangų krosnelės.


  – Turiu eiti į darbą, – pasakė ji Gabei. – Ar susitvarkysi, kol ponia Terner ateis jo paimti?


  Vis dar liūliuodama Nikį Gabė pakėlė galvą.


  – Iki mano pamainos liko dar pora valandų, tad nesirūpink.


  Bet Holė nuolat rūpinosi, tik nesakė to draugei. Ji rūpinosi, kaip išlaikyti savo sūnų, rūpinosi, kad jis tebuvo trijų mėnesių, o ji turėjo tiek daug dirbti. Ji išgyveno, kad negalėjo maitinti jo krūtimi – kai kurioms moterims tai tiesiog nepavyksta, pasakė jai seselė po milijoninio nesėkmingo bandymo – ir jis turėjo gerti mišinėlius, kad jam reikėjo tiek daug dalykų ir ji vos išgalėjo nupirkti svarbiausius iš jų.


  Holė pabučiavo švelnią sūnaus odą ir apsivilko darbo uniformą – baltus marškinėlius, peteliškę ir siaurą juodą sijoną. Tada įkišo savo aukštakulnius į krepšį ir apsiavė sportinius batelius. Į autobusų stotelę ji nuėjo per rekordinį laiką. Likus dvidešimčiai minučių iki darbo pradžios ji įžengė į kazino, apsiavė aukštakulnius, pasidažė ir pasidėjusi daiktus nuėjo į savo aukštą pradėti darbo.


  Net ir beprotiškiausiose svajonėse Holė neįsivaizdavo savęs nešiojančios gėrimus kazino. Bet dabar būtent tai ir darė – pasiruošusi padėklą su kokteilių servetėlėmis, maišikliais, bloknotu ir rašikliu ji laviravo per žmonių minią, sukinėdamasi tarp stalų ir žaidimų automatų ir priiminėdama užsakymus. Kartais klientai pliaukšteldavo jai per užpakalį ir Holė iš pykčio sukąsdavo dantis, bet susitvardydavo, nes jai beviltiškai reikėjo pinigų.


  Ateinančią savaitę ji turėjo sumokėti nuomą, o likusių pinigų jai vos užtekdavo sauskelnėms, mišinukams ir maisto produktams.


  Holė užsikišo plaukus už ausų ir prisiartino prie vyrų kompanijos, sėdinčios prie vieno iš kortų stalų. Jie buvo įsitraukę į žaidimą, o ypač stalo gale sėdintis vyras, ant kurio peties pasirėmusi tamsiaplaukė gražuolė kažką šnibždėjo jam į ausį. Jo veidas buvo įsidėmėtinas, gražus ir puikių bruožų – ir labai gerai pažįstamas.


  Akimirką Holė sustingo vietoje. Kokia tikimybė buvo, kad Dragas Di Navara užeis būtent į šį kazino ir atsisės prie staliuko būtent šioje salėje? Jos manymu, maždaug viena prie milijono. Bet štai jis sėdėjo priešais visa savo arogantiška ir niekinga didybe.


  Kokia apgailėtina sėkmė. Holė pažvelgė per petį ieškodama Filės – kitos šios salės padavėjos, ketindama jos paprašyti, kad pasirūpintų šiuo staliuku. Ją apėmė panika ir pradėjo sukti pilvą pagalvojus, kad teks aptarnauti Dragą ir jo meilužę. Bet Filės niekur nesimatė ir Holė nebeturėjo pasirinkimo. Tą akimirką, kai tai pripažino, jos viduje užvirė kitas jausmas: pyktis.


  Staiga ji panoro išdidžiai prieiti prie Drago ir trenkti jam per jo patrauklų veidelį. Ji iškentė dvidešimt tris valandas trukusį gimdymą ir tuo metu ją palaikė viena Gabė. Šalia kitų moterų gimdymo kambariuose buvo laimingi vyrai, o laukiamajame būriavosi gausios šeimynos. Bet ji buvo viena ir tik geriausia draugė laikė ją už rankos ir padėjo viską iškęsti.


  Kai Nikis gimė ir kažkas jį padavė Holei, jai pasirodė, kad šis mažas verkiantis ryšulėlis buvo ateivis iš kosmoso. Bet vos po akimirkos ji pamilo jį visa širdimi. Sūnaus veide ji matė Drago bruožus ir pajuto gilią neviltį, kad jis išmetė ją iš savo gyvenimo. Kad neatsiliepė į jos skambučius. Jis praleido tokį nuostabų įvykį ir niekada to nesužinos.


  Pamačiusi jį kazino tokį arogantišką ir pasitikintį savimi, su moterimi šalia, Holė pajuto nesuvaldomą pyktį. Jos širdis daužėsi krūtinėje, kraujas pulsavo smilkiniuose. Ji žinojo, kad turėtų apsisukti ir nueiti, ir surasti Filę, nepaisant to, kiek šiems žmonėms teks laukti gėrimų, bet tiesiog negalėjo to padaryti. Tad ji apėjo aplink stalą ir sustojo šalia vyro, sėdinčio Drago dešinėje.


  – Ar pageidautumėte ko nors iš baro, pone? – žaidimui pasibaigus paklausė Holė. Ji kalbėjo kiek garsesniu nei įprastai balsu ir pažiūrėjo į Dragą. Moterį šalia jo ėmė erzinti kvepalais prisodrintas oras ir ji pakėlusi galvą pažiūrėjo į Holę. Per sunkūs kvepalai, – pašaipiai pagalvojo Holė, – tarsi viešnamyje kažkas mėgintų užgožti sekso ir prakaito kvapus.


  Prakaitas ir seksas. Holė sunkiai nurijo seiles ir karšta pavydo strėlė pervėrė ją, pagalvojus apie Dragą ir šią moterį susipynusius lovoje.


  Ji prunkštelėjo. Ne, tai nebuvo pavydas. Tai negalėjo jai rūpėti. Tiesiog ta mintis ją suerzino. Suerzino pasipūtėliška moters išvaizda ir vyras prie stalo, nepastebintis aplink jį ore sklandančios įtampos.


  Tamsios moters akys nužvelgė Holę. Ir tada moteris padarė tai, ko Holė ir tikėjosi, ir bijojo. Ji kažką pasakė Dragui. Jis pakėlė akis ir jų žvilgsniai susitiko. Nuo jo pilkų akių intensyvumo Holės širdis nuriedėjo į kulnus. Karšta neapykantos banga užvirė joje. Ji laikėsi iš paskutiniųjų, kad nemestų į jį padėklo ir neiškeiktų už tai, kad yra toks arogantiškas niekšas.


  – Sauso Martinio, – paprašė vyras šalia Holės ir ji nukreipė dėmesį į jį.


  – Gerai, pone, – pasakė ji ir užsakymą užsirašė savo bloknote.


  Kai vėl pakėlė akis, Dragas vis dar žiūrėjo į ją suraukęs antakius, tarsi stengdamasis prisiminti. Nejaugi jis jos nepažino? Nejaugi neprisiminė?


  Tai nebuvo reakcija, kurios Holė tikėjosi, ir tai ją įskaudino iki sielos gelmių. Ji pagimdė jo kūdikį, o jis net neprisiminė jos…


  Tai buvo paskutinis lašas, – nusprendė Holė ištiesusi nugarą. Ji apsigręžė ir išdidžiai nuėjo nuo stalo, bet jautėsi ant panikos priepuolio ribos, nes buvo siaubingai supykusi ir adrenalino antplūdis vis dar pulsavo kraujyje. Ji nuėjo prie baro ir padavė užsakymus, tada pamėgino išlyginti kvėpavimą ir nusiraminti.


  Taigi Dragas jos nepažino. Na ir kas? Ar ji iš tiesų tikėjosi, kad bus kitaip?


  Taip.


  Holė piktai papurtė galvą. Jis buvo turtingas, arogantiškas, pasigailėtinas melagis ir kalės vaikas. Jis pavaišino ją vakariene, prigirdė vynu ir sugundė. Taip, ji pati pasidavė jo kerams, tad nebuvo tokia jau nekalta. Bet jis pažadėjo pasirūpinti apsauga ir ji juo pasitikėjo. Akivaizdu, kad jis kažkur suklydo, nes Holė pastojo. Bet ji jam nerūpėjo tiek, kad atsakytų į jos skambučius.


  Niekingas, savanaudiškas, egoistiškas niekšas!


  Kai gėrimai buvo paruošti, Holė paėmė savo padėklą. Ji nužygiuos atgal ir patieks gėrimus kaip įprasta. Ir neišpils jų ant Drago, kad ir kaip to norėtų.


  – Ačiū, Džeri, – padėkojo barmenui. Tada apsigręžė eiti ir vos neatsitrenkė į prabangų Drago Di Navaros kostiumą.


  


  Drago šnervės išsiplėtė žiūrint į priešais stovinčią moterį. Ji vos spėjo sulaikyti padėklą ir neišpilti ant jo visų gėrimų. Jos skruostai paraudo, akys šaudė į jį ugnimi, o lūpos susispaudė iš pykčio.


  – Prašau man atleisti, pone, turiu nunešti gėrimus.


  Jos balsas buvo šiurkštesnis nei anksčiau. Veidas ir kūnas – putlesni, bet gerąja prasme. Jai tiko apvalesnės formos, nors ir anksčiau ji jam atrodė ideali. Kad ir kaip būtų, papildomas svoris iš gražios naivios merginos pavertė ją geidulinga moterimi.


  Mergina, siekusi jį apgauti. Dragas to nepamiršo. Jo žandikaulis įsitempė prisiminus, kaip nekaltai Holė atskleidė savo apgavystę. Ji atvyko į Niujorką apsiginklavusi kvepalų pavyzdžiais, kuriuos tikėjosi jam parduoti, ir jos apsimetimas Dragui kainavo nemažai brangaus laiko ir pinigų. Tai nebuvo pirmas kartas, kai moteris bandė juo pasinaudoti asmeniniais tikslais, bet tas atvejis buvo ypatinga nesėkmė. Jis turėjo išmesti lauk visas fotosesijos nuotraukas ir viską pradėti iš naujo su kitu modeliu, o tai buvo gana apmaudu, nes Holė puikiai tiko tam vaidmeniui.


  Po to įvykio Dragas ne vieną savaitę svarstė, ar ne per aštriai sureagavo. Bet Holė užkabino jautrią vietą jo širdyje, žaizdą, kuri niekada nebuvo užgijusi, tad jis pasielgė teisingai ją išvarydamas. Kaip ji drįso jam priminti tai, ką jis labiausiai troško pamiršti?


  Užtruko kelias savaites, kol Dragas rado tinkamą modelį. Nors tai padarė ne jis pats. Jo pasitikėjimas buvo taip pakirstas, kad jis perdavė šią užduotį marketingo vadybininkui. Nebuvo lengva išmušti jį iš vėžių, bet vos pradėjęs dairytis kito modelio, jis vis prisimindavo Holę ir kaip ji vos neapkvailino jo. Kaip grąžino jį į skaudžiausią ir vienišiausią gyvenimo etapą ir priminė jam, ką reiškia būti marionete kito žmogaus žaidime. Dragas nuvijo šias mintis ir pažvelgė į Holę.


  Mergina, kurią jie pasamdė į jos vietą, buvo graži ir kvepalai buvo sėkmingai parduodami, bet jis vis tiek nebuvo patenkintas. Turėjo būti, bet nebuvo.


  Šioje moteryje buvo kažkas ypatingo. Kažkas, ko Dragas nepamiršo visus metus. Net dabar jo kūnu nuvilnijo švelni karščio banga, kokios jis nejautė Bridžitai, kurią nepatenkintą paliko prie kortų stalo, glaudžiantis prie jo.


  – Kiek suprantu, kvepalų verslas nepavyko? – švelniai paklausė jis, o venos pulsavo nuo grobuoniško susijaudinimo. Holė vis dar buvo graži, vis dar ideali moteris jo reklaminei kampanijai. Ir tai be galo jį erzino. Bet kartu ir intrigavo.


  Jos gražios mėlynos akys atrodė atšiaurios po ryškaus makiažo sluoksniu, bet Dragui prakalbus jos išsiplėtė. Paskui ji vėl prisimerkė.


  – Kol kas ne, – šaltai atsakė ji. – Keista, kad prisimeni.


  – Niekada nepamirštu veido, – jo žvilgsnis nuslydo į putlią jos krūtinę, suspaustą po siaurais baltais marškinėliais, kuriuos ji privalėjo vilkėti dirbdama kazino. – Arba kūno.


  Holė išdidžiai pakėlė galvą. Dragas būtų nusijuokęs, jei jos žvilgsnyje nebūtų pamatęs neapykantos. Jos planas nepavyko ir dabar ji nekentė jo. Kaip ironiška.


  – Tada tau pasisekė, – pasakė ji dėl pietietiško akcento pailginusi žodį tau. – O dabar, jei leisi, turiu grįžti prie darbo.


  – Vis dar pyksti ant manęs, cara? Kaip keista.


  Holė sumirksėjo.


  – Keista? Tu mane sugundei, – piktai sušnibždėjo ji, – o paskui išvarei.


  Dragas pakėlė antakį. Ši mergina buvo tikrai drąsi.


  – O tavo apgavystė man kainavo krūvą pinigų, bella mia. Teko išmesti visas tos dienos nuotraukas ir viską pradėti iš naujo. Turiu pripažinti, kad tai daug apmaudžiau nei tavo išmetimas už durų.


  Holė sučiaupė lūpas, bet paskui staiga suprunkštė.


  – Aš kazino aptaranauju staliukus, o tu kalbi apie pinigus? Nereikia…


  – Pinigai lieka pinigais, – atkirto Dragas. – Ir aš nemėgstu jų prarasti.


  Ji ėmė drebėti, bet jis žinojo, kad ne iš baimės.


  – Leiskit jums kai ką pasakyti, pone Di Navara, – kandžiu balsu prabilo ji. – Padariau didelę klaidą, bet man ji kainavo daug daugiau nei jums. Kai išleidi viską iki paskutinio cento kelionei, nes visa tavo ateitis priklauso nuo susitikimo su labai įtakingu žmogumi, bet tau nepasiseka ir netenki namų, o tada dar turi išlaikyti savo… – Holė nutilo, užsimerkė ir nurijo seiles. Kai vėl atmerkė akis, jos karštai spindėjo. – Kai susimauni taip siaubingai, kad prarandi viską ir atsitrenki į uolėtą dugną, kai esi priversta dirbti kazino, kad sudurtum galą su galu, turi teisę pykti, supranti? Tad prašau, nevaidink nukentėjusio.


  Tada Holė viena ranka iškėlusi padėklą praėjo pro jį ir nulaviravo pro minią dalindama gėrimus. Dragas stebėjo ją ir jo kraujas užvirė. Ji buvo graži, seksuali ir nepaklusni, ir tai jį intrigavo daug labiau, nei jis norėjo pripažinti.


  Tiesą sakant, Holė Kreig jaudino jį daug labiau nei Bridžita ar kokia kita moteris, su kuria jis pastaruoju metu susitikinėjo. Ir, velniai rautų, ji vis dar idealiai tiktų jo kvepalų reklaminei kampanijai. Nors jos veidas nebebuvo toks nekaltas, kaip prieš metus, dabar ji turėjo kažką daugiau. Kažką, ko Dragas negalėjo įvardinti, bet, nepaisant to, tai jį traukė.


  O jis visada gaudavo tai, ko nori, nesvarbu, kokia kaina. Jis vis dar stovėjo nejudėdamas, primerkęs akis ir dirbtinai šypsodamasis stebėjo gėrimus nešiojančią Holę.


  Toje moteryje buvo kažkas jaudinančio ir užburiančio. Ir jis ketino išsiaiškinti, kas tai. O tada pasinaudoti tuo saviems tikslams.


  Trečias skyrius


  


  Holės pamaina baigėsi pirmą valandą nakties. Ji persiavė batus ir pačiupusi krepšį išskubėjo, kad spėtų į tramvajų. Nuvažiavusi iki galutinės tramvajaus stotelės, ji dar turės autobusu važiuoti iki namų. Kelionė ilga ir varginanti, bet Holė neturėjo pasirinkimo. Ji negalėjo sau leisti daugiau.


  Išėjusi iš kazino patraukė gatve žemyn. Pro ją pravažiavo mašina, paskui priartėjo dar viena ir sulėtino greitį. Holės širdis suspurdėjo, bet ji neatsisuko. Tramvajaus stotelė buvo nebetoli ir ji nenorėjo įsivelti į nemalonumus pažvelgdama į kvailį tame automobilyje. Tai nebuvo pirmas kartas, kai koks nors vyras užsimano ją pavežti ir, greičiausiai, ne paskutinis.


  – Gal galėčiau pavežti?


  Holės širdis apmirė. Ji atsigręžė ir pažvelgė į blizgančio limuzino keleivį. Jis sėdėjo ant galinės sėdynės, nuleidęs langą ir atsainiai ranka pasirėmęs į dureles.


  – Ne, – atsakė ji ir vėl pradėjo eiti. Jos kraujas užvirė. Holė tiek daug norėjo pasakyti šiam arogantiškam niekšui, bet prisivertė tylėti. Ji žinojo, kad nebuvo jokios prasmės erzinti Dragą Di Navarą. O taip pat jautė augančią baimę, kad jis gali sužinoti apie Nikį. Be jokios abejonės jis pagalvotų, kad ir šitai buvo jos plano dalis. Nors tai būtų absurdiška, nes jis pats ją patikino, kad pasirūpins apsauga.


  – Jau vėlu ir greičiausiai esi labai pavargusi, – pasakė Dragas švelniu ir rūpestingu balsu. Kaip ją erzino tas meilikaujantis itališkas tonas!


  – Tikrai esu pavargusi, – atsakė Holė neatsigręždama. Limuzinas judėjo sulig jos žingsniais ir ją erzino mintis apie vyrą, patogiai sėdintį viduje, kol ji skaudančiomis kojomis žingsniavo šaligatviu. – Bet taip jaučiuosi kas vakarą ir susitvarkau, tad ačiū už pasiūlymą.


  Dragas švelniai nusijuokė.


  – Kokia ryžtinga tapai, Hole. Visai nepanaši į tą naivią merginą, atvykusią į Niujorką įgyvendinti savo svajonės.


  Beviltiškas pyktis blykstelėjo Holės širdyje. Ji sustojo, tada apsigręžusi priėjo prie mašinos. Toks elgesys jai nebuvo būdingas, bet ji nebegalėjo susilaikyti. Troškimas jam atsikirsti buvo neįveikiamas. Limuzinas sustojo.


  – Gal tada ir buvau naivi, bet dabar nebesu. Supratau, kad pasaulis yra žiaurus, o kai kurie žmonės, turintys viską, ko tik užsigeidžia, būna dar žiauresni, – drebančiais pirštais permetė išslydusią plaukų sruogą per petį. – Tad jei ir esu ryžtinga, kaip sakai, buvau priversta tokia tapti. Šiame pasaulyje, kur žmogus žmogui priešas, nesinori būti sutryptai.


  Ryžtinga? Holė apie save taip negalvojo. Jos manymu, ji buvo tiesiog stipri, nes privalėjo tokia būti. Nuo jos priklausė kito žmogaus gyvenimas – mažo ir bejėgio žmogučio.


  Dragas atidarė limuzino duris ir išlipo, o Holė atsitraukė žingsnį atgal. Jis buvo aukštas ir plačiapetis, tiesiog idealaus sudėjimo.


  Ne, netiesa. Jis buvo niekšas!


  – Hole, lipk į mašiną, – pasakė jis kimiu ir įsakmiu balsu. – Nebūk tokia užsispyrusi.


  Holė sukryžiavo rankas po krūtine ir atkišo klubą.


  – Neprivalau daryti to, ką liepi, Dragai, – atrėžė tyčia kreipdamasi į jį vardu. Ji norėjo priminti, kad kažkada jiedu buvo artimi ir kad ji nėra jo darbuotoja – arba, Dieve apsaugok, mergina, – kuriai jis galėtų įsakinėti. Tai buvo drąsus ir įžūlus poelgis, kuris suteikė jai dar daugiau drąsos stoti į kovą su juo. – O be to, ar tavo mergina nesupyks, kad kvieti mane pasivažinėti?


  Drago šnervės iš pykčio išsiplėtė. Pagrindinis dalykas, kurį Holė prisiminė apie Dragą Di Navarą, buvo tai, kad jis buvo įpratęs prie besąlygiško paklusnumo. Ir pasipriešinusi šiam lūkesčiui ji pajuto didžiausią pasitenkinimą.


  – Bridžitos tai daugiau nebedomina, – išdidžiai atsakė jis ir Holė nusijuokė. Dragas atrodė nustebęs.


  – Vargšė Bridžita, nublokšta ant dailaus savo užpakalio ir net nenutuokianti, kuo tau neįtiko.


  Dragas paliko atidarytas dureles ir priėjo prie Holės. Jis buvo toks aukštas, kad žiūrint į jį jai teko atlošti galvą. Pirmas ją apėmęs impulsas buvo bėgti, bet ji jam nepasidavė. Na jau ne. Ji išgyveno per daug sunkumų, kad pabėgtų vos pajutusi pavojų. Dabar ji buvo daug stipresnė nei prieš metus. Privalėjo tokia būti. Ir buvo.


  – Lipk į mašiną, Hole, arba pakelsiu tave ir įmesiu į vidų, – suurzgė Dragas. Holė nustebo suvokusi, kad užuodžia jo pyktį. Tai buvo aštrus ir intensyvus kvapas, dvelkiantis degančiu degtuku.


  – Norėčiau pamatyti, kaip tai darai, – atkirto ji nekreipdama dėmesio į jo deginantį žvilgsnį. – Čia Amerika, drauguži, ir negali pagrobti žmogaus tiesiog gatvės viduryje.


  Holė nesuvokė, kas įvyko paskui, bet staiga ji atsidūrė ore, permesta per Drago petį, ir niekaip negalėjo jam pasipriešinti.


  – Paleisk mane! – šaukė ji kumščiais trankydama jo nugarą, kol jis nešė ją mašinos link. Netrukus ji vėl nusviro žemyn ir įsikabino į jį taip, tarsi jis ketintų ją numesti. Bet jis tiesiog įkišo ją į mašiną, paskui įmetė jos krepšį ir įsėdęs pats užtrenkė dureles.


  Holė puolė prie durelių kitoje pusėje, bet jos buvo užrakintos. Limuzinas pajudėjo Kanalo gatve. Ji atsigręžė ir susinervinusi atsirėmė į sėdynę, žiūrėdama į arogantišką italų milijardierių, sėdintį priešingoje pusėje. Jis atrodė patenkintas savimi. Be to, nė vienas plaukelis ant jo galvos nebuvo pajudėjęs iš vietos, o Holė nuo veido turėjo nubraukti plaukų sruogą ir užsikišti už ausų.


  – Kaip tu drįsti? – pyktis virė joje. Širdis daužėsi, o adrenalinas užplūdo galūnes ir nervus, kol ji pasijuto taip stipriai įžeista, kad galėtų susprogti. Jei Drago pyktį galėjai palyginti su uždegtu degtuku, jos buvo šėlstantis gaisras. – Jei kas nors tai matė, tau gresia dideli nemalonumai.


  – Abejoju, – ramiai atsakė Dragas. Tada palinko į priekį ir pilkos jo akys sutvisko tamsioje mašinoje. – Dabar pasakyk, kur gyveni, Hole Kreig, ir mano vairuotojas parveš tave namo. Juk taip bus daug paprasčiau, tiesa?


  Holė piktai žiūrėjo į jį.


  – Nagi, Hole. Jau vėlu ir atrodai pavargusi.


  Ji nenorėjo nusileisti, bet pasakė adresą, nes neturėjo kito pasirinkimo. Juk iš tiesų buvo vėlu ir ji buvo labai pavargusi, o, be to, iš ponios Terner turėjo paimti Nikį. Jei šis vyras taip nori ją parvežti, tebūnie taip. Ji bent jau namo grįš anksčiau nei įprastai, o tai, be abejo, labai nudžiugins ponią Terner.


  – Nejaugi tave graužia sąžinė? – paklausė Holė, kai Dragas vairuotojui nurodė adresą.


  – Vargiai, – nusijuokė jis.


  Toks atsakymas įskaudino, bet tai neturėjo stebinti. Jis išvarė ją be jokio gailesčio, o paskui nereagavo į jos mėginimus susisiekti. Beširdis.


  – Tada ką reiškia šis mandagus pasiūlymas parvežti namo?


  Dragas nužvelgė ją ir jos oda išdavikiškai paraudo nuo užliejusio karščio. Holė sugriežė dantimis pasiryžusi užgniaužti menkiausią potraukio šiam vyrui ženklą. Prieš sutikdama Dragą Di Navarą ji manė, kad yra išmintinga moteris, sugebanti valdyti emocijas. Bet jis paneigė šią teoriją ir toliau sėkmingai įrodinėjo, kad ji klydo, nes jos kūnas reagavo į jo buvimą šalia, nepriklausomai nuo jos jausmų. Holė turėjo sau priminti, kad nekenčia šio vyro ir bjaurisi juo.


  Bet jos kūnui tai nebuvo svarbu.


  – Nes esi man reikalinga, cara mia.


  Ji nurijo gerklėje atsiradusį gniužulą. Tą naktį jo bute jis pasakė kažką panašaus. Ir ji, kaip kokia kvailė, juo patikėjo. Dar blogiau – Holė norėjo, kad tai būtų tiesa. Bet dabar ji nebebuvo tokia naivi ir žinojo, kad italų milijardieriai per vieną vakarą neįsimyli paprastų nerafinuotų ir nekaltų merginų.


  Jie nieko neįsimyli.


  – Atleisk, bet mano atsakymas – ne.


  Ilgi elegantiški Drago pirštai gulėjo sunerti ant kelių.


  – Bet tu net neišklausei pasiūlymo.


  – Vis tiek mano atsakymas ne, – pakartojo ji. – Esu gavusi tavo pasiūlymų ir anksčiau, ir žinau, kuo man tai baigėsi.


  Jis papurtė galvą, tarsi būtų ja nusivylęs.


  – Niujorke man labiau patikai.


  Holei gėlė odą nuo karščio.


  – Na, žinoma, kad patikau. Buvau pilka pelytė, daranti viską, ką liepei. Daugiau tokia nebesu.


  Ir ji buvo pasiryžusi tai įrodyti.


  – Tau patinka dirbti padavėja, bella? Patinka, kai vyrai tave liečia, trinasi į tave, manydami, kad esi perkama kartu su gėrimais ir užkandžiais?


  Jos skruostai dar labiau paraudo nuo pykčio.


  – Ne, nepatinka, bet nieko daugiau nesugebu.


  – O jeigu tau pasiūlysiu geresnį būdą užsidirbti pinigų?


  Holei ėmė mausti skrandį.


  – Nebūsiu tavo meiluže.


  Akimirką Dragas žiūrėjo į ją, o paskui vėl nusijuokė ir Holė pajuto karštą ir lipnų gėdos jausmą, užplūstantį venas. Dėl Dievo meilės. Turint galvoje, kaip atrodė moteris, šį vakarą buvusi su juo, nejaugi Holė iš tikrųjų manė, kad galėtų jį dominti?


  Bet vieną kartą jis juk geidė jos. Ir tai nebuvo sapnas. Nikis – puikiausias to įrodymas.


  – Žavingoji Hole. Dar niekada nemokėjau moteriai, kad būtų mano meiluže. Ir jeigu nuspręsčiau pasiūlyti tau šią poziciją, esu įsitikinęs, kad neatsisakytum.


  Holė tik žioptelėjo priblokšta tokio absoliutaus pasitikėjimo savimi.


  – Keista, kad vaikštai į kazino turėdamas tokią prastą nuojautą. Ir nuostabu, kad iki šiol nepralošei viso savo turto, jei taip galvoji, nors realybė akivaizdžiai yra priešinga.


  – Dio6, – atsiduso jis, – na ir užsispyrusi esi. Dar kartelį primink, kaip mes atsidūrėme lovoje? – jis nelaukė atsakymo, tik gudriai linktelėjo, tarsi atsakydamas į savo paties klausimą. – Ak taip, tiesa, tu mane apgavai.


  Holė susigėdo paminėjus jų kartu praleistą naktį. Bet ji nesivargino paneigti jo žodžių. Dragas vis tiek ja nepatikėtų.


  – Akivaizdu, kad mėgsti, kai tavo moterys tyli ir daro kaip lieptos.


  – Ko tu akivaizdžiai nesugebi, – sumurmėjo jis.


  – Puiku, – atkirto Holė. – Pasakyk, ko nori, kad galėčiau atsisakyti.


  Drago žvilgsnis buvo erzinantis. Ne todėl, kad vertė ją nejaukiai jaustis, labiau todėl, kad ji troško paskęsti jame.


  – Noriu, kad taptum Dangaus kampanijos modeliu.


  Holės burna išdžiūvo. Dangus buvo firminiai Navaros kosmetikos kvepalai. Būtent jų reklamai ji pozavo Niujorke, nuslėpusi nuo Drago, kas yra iš tiesų.


  – Visai nejuokinga, – piktai atkirto ji.


  Bet jis atrodė labai rimtas.


  – Aš nejuokauju, Hole. Noriu, kad pozuotum Dangaus reklamai.


  – Kartą jau tai dariau, – pasakė ji. – Kiek pamenu, ne itin pasisekė.


  Dragas patraukė pečiais.


  – Tai buvo klaida, kurią dabar galime ištaisyti.


  Virpėjimas Holės pilve nesiliovė, o išplito į galūnes ir privertė barškėti dantis. Ji stipriai suspaudė žandikaulius ir stengėsi neišsiduoti. Ačiū Dievui, mašinoje buvo tamsu ir miesto šviesos vos prasimušė pro užtamsintus limuzino stiklus.


  – Nemanau, kad tai įmanoma, – atsakė ji. Tai ir nebuvo įmanoma. Kaip ji galėtų vykti į Niujorką su trijų mėnesių kūdikiu? Dragas tikrai ne tai turėjo galvoje.


  – Žinoma, kad įmanoma. Sumokėsiu tau gerokai daugiau, nei uždirbi kazino. Dalyvausi fotosesijoje ir kituose su kampanija susijusiuose renginiuose, ir tau bus dosniai atsilyginta. Tai puiki galimybė, Hole.


  Ji pagalvojo apie savo sūnų, miegantį iš antrų rankų pirktame lopšyje, apie mažą ir skurdų butuką, kuriame gyveno kartu su Gabe. Jų kondicionierius buvo milžiniškas agregatas, kuris taip tarškėjo, kad buvo keista, jog išvis veikia. Kilimas nudėvėtas ir išblukęs, o visai įrangai seniai reikėjo remonto. Tai buvo skylė ir ji buvo pasiryžusi padaryti beveik bet ką, kad pabėgtų iš ten ir suteiktų savo kūdikiui geresnį gyvenimą.


  Bet jeigu Dragas kalbėjo nerimtai? Gal jis tik žaidė su ja? Gal tai tebuvo dar viena proga nubausti ją už tai, kad tada pamelavo jam?


  Holė neatmetė tokios galimybės. Juk šis vyras išvarė ją ir ignoravo visus jos bandymus susisiekti. Jis nežinojo turįs sūnų vien todėl, kad buvo toks suknistai arogantiškas, jog net nepagalvojo, kad ji skambina jam norėdama pranešti kažką svarbaus. Tad Dragas tikrai galėtų taip pasielgti.


  – Noriu sutarties, – galiausiai pasakė Holė. – Noriu, kad visos sąlygos ir įsipareigojimai būtų surašyti ant popieriaus ir teisiškai patvirtinti, tada sutiksiu.


  Ar ji turėjo kitą pasirinkimą? Juk nebuvo kvaila ir nesiruošė atmesti šios galimybės, galėjusios pakeisti jos sūnaus gyvenimą. Kai tik ji turės pasirašytą ir patvirtintą sutartį, jausis daug patikimiau.


  – Puiku.


  Holė atrodė nustebusi. Ji nesitikėjo, kad Dragas sutiks.


  – Tikiuosi, gerai tai apgalvojai, – pasakė ji vis dar barškančiais dantimis ir virpančiu kūnu. O kas, jei visa tai buvo klaida? Kas, jei buvo beatidaranti Pandoros skrynią? O taip ir buvo – juk ji turėjo trijų mėnesių kūdikį, o vyras priešais net neįtarė, kad yra jo tėvas. – Juk žinai, kad nesu modelis ir net neįsivaizduoju, ką turėsiu daryti.


  – Būtent todėl ir tinki šiai kampanijai. Dangus skirtas realiai moteriai, kuri trokšta kažką susigrąžinti – jaunystę, nekaltybę, seksualumą.


  Pamažu Holę užvaldė susierzinimas.


  – Uosčiau tuos kvepalus. Jie nėra blogi, bet ir ne tokie įspūdingi, kaip sakai.


  Drago pyktis vėl pakvipo degtuko liepsna. Kodėl ji negalėjo atsispirti pagundai jį kritikuoti? Paimk pinigus ir užsičiaupk, – paliepė ji sau. Tyla tarp jų tapo beveik apčiuopiama.


  Galiausiai Dragas prabilo:


  – Tiesa, juk esi kvepalų ekspertė.


  Jo balsą persmelkė sarkazmas. Holė dar labiau įsiuto, nors puikiai suvokė, kad geriau jo neprovokuoti.


  – Ką tu apie tai žinai? Kiek pamenu, išmetei mane nespėjus nieko tau parodyti.


  Dragas atsirėmė į limuzino sėdynę ir atpalaidavo savo ilgas galūnes, tarsi ruoštųsi snausti. Bet Holė nepasidavė šiam apgaulingam įspūdžiui. Jis buvo kaip besirąžanti ir atsipalaidavusią vaidinanti pantera, iš tiesų besiruošianti pulti gazelę.


  – Reikia daugybės metų, kad išmoktum kurti kvepalus. Taip pat būtina intensyviai mokytis ir turėti labai jautrią uoslę. Gal ir įgijai patirties maišydama kvapus, pirktus internetu, ir tavo draugės sakė, kad esi nuostabi, bet tai nėra pakankama patirtis, kad sukurtum kvepalus tarptautinei įmonei, tiesa?


  Holę vėl užvaldė pyktis, bet kartu ir dvejonė. Ji neabejojo, kad yra talentinga, bet visada jautė patirties versle trūkumą. Ji neturėjo tinkamo gyvenimo aprašymo ir jokios darbo patirties. Kaipgi galėjo kam nors įrodyti, kad yra verta galimybės, be savo kvepalų pavyzdžių?


  Holė pažvelgė pro langą, bet jie dar nebuvo privažiavę jos rajono. Todėl atsigręžė į Dragą ir vos susilaikė nepasiuntusi jo po velnių. Jis atrodė toks arogantiškas ir pasitikintis savimi, o ji degė troškimu jam tai pasakyti.


  – Džiugu, kad tiek daug apie mane žinai, – pasakė ji aštriu kaip skalpelis balsu. – Bet tikriausiai nežinojai, kad mano senelė gimė Grase7 ir ten daug metų mokėsi, kol sutiko senelį ir persikėlė į Luizianą. Ji atsisakė savo svajonės dirbti, nes turėjo didelį ūkį, bet niekada nesiliovė gaminusi kvepalus savo malonumui. To išmokė ir mane.


  Tai nebuvo ta patirtis, kurios reikėjo Dragui, bet senelė buvo nepaprastai talentinga parfumerijos srityje, kaip ir Holė.


  Ji išgirdo, kaip Dragas įkvėpė.


  – Gali būti, bet tai vis tiek nedaro tavęs eksperte, bella mia.


  Jo žodžiai skaudino.


  – Pasikartosiu, bet nepauostęs mano kvepalų negali to žinoti, tiesa? – Holė sukryžiavo rankas ir pakėlė smakrą. Velnias, kodėl gi jai neišdrįsus? Ką ji prarastų? – Tiesą sakant, noriu, kad tai būtų įrašyta sutartyje. Jei nori, kad būčiau tavo kampanijos modelis, leisi tau pristatyti mano darbus.


  Dragas švelniai nusijuokė ir tas juokas užkliudė visas jos nervų galūnes. Bet tai neerzino. Atrodė, lyg karšti jo pirštai glostytų jautrią jos odą. Ji norėjo daugiau.


  – Juk supranti, kad su tuo sutiksiu, tiesa? Kodėl gi ne? Tai man nieko nekainuos. Net ir išmėginęs tavo kvepalus galiu atsisakyti juos pirkti.


  – Puikiai tai suprantu.


  Holė tikėjo, kad Dragas yra per daug geras verslininkas, kad atstumtų jos kvepalus vien iš keršto. Juk jis nebūtų galėjęs taip išplėsti Navaros kosmetikos, jei nebūtų įžvalgus. Bent jau ji to tikėjosi.


  Bet visa ši situacija darėsi vis pavojingesnė. Jie artėjo prie Holės namų, kur jos laukė kūdikis, turintis Drago genus.


  Bet ar tai buvo svarbu? Juk Dragas tebuvo tik spermos donoras, o Holė buvo ta, kuri paaukojo viską, kad pasirūpintų kūdikiu. Juk tai ji visą nėštumą buvo viena ir šalia teturėjo vieną draugę. Tai ji pagimdė jų sūnų ir budėjo prie jo naktimis, rūpinosi ir besąlygiškai jį mylėjo.


  Šis vyras nė nepagalvojo apie jos pastojimo galimybę ir nereagavo į jos mėginimus susisiekti. Jis išvarė ją ir toliau egoistiškai gyveno savo gyvenimą, tarsi ji niekada nė nebūtų egzistavusi. Gyvenimą, pilną pasimatymų su modeliais ir aktorėmis. Holė žinojo viską, nors ir nenorėjo. Patrauklus ir apgaulingai mielas Drago veidas žvelgdavo į ją iš žurnalų viršelių visų parduotuvių kasose. Kol ji pirkdavo būtiniausius daiktus, kad išgyventų, jis gėrė vyną ir vakarieniavo su modeliais Kanuose, Milane ar Venecijoje.


  Holė taip ilgai jį niekino, kad dabar būti šalia jo šiame automobilyje atrodė nerealu. Ji pagimdė Drago vaiką, bet abejojo, kad jam ši žinia patiktų. Todėl neketino to sakyti. Jis nenusipelnė žinoti. Viskas, ką jis padarė dėl savo sūnaus – jį pradėjo.


  Ji paslėpė šią mintį giliai savyje ir stipriai užrakino. Iš tiesų Holė galvojo, kad vyras turi teisę žinoti, jog turi vaiką. Bet Dragas Di Navara nebuvo eilinis vyras.


  Blogiausia, kad jis galėjo pamanyti, jog ji ir vėl bando jį apgauti, o tada jos galimybės uždirbti pinigų sūnaus išlaikymui būtų išgaravusios net neatsistojus prieš fotoaparatą. Jis numestų ją su Nikiu vilkams net nesuabejojęs, o tada įsėstų į savo prabangųjį limuziną ir išvažiuotų.


  Ne, ji negali jam pasakyti tiesos. Negali taip rizikuoti, kai galiausiai tunelio gale pasirodė šviesa.


  Pagaliau limuzinas sustojo prie skurdaus daugiabučio namo. Dragas pažvelgė pro langą – geltonos žibintų šviesos blyškiai apšvietė gatvę, ant priešais esančio namo sienos tviskėjo šviežias grafiti užrašas, perpildyti šiukšlių konteineriai laukė kitos dienos išvežimo, o liesas benamis šuo mito vieno jų šiukšlėmis, – ir sustingo.


  – Tu negali čia gyventi, – pasakė jis žemu ir siaubo persmelktu balsu.


  Holė pasijuto pažeminta ir giliai įkvėpė. Aplinka tikrai atrodė prastai, bet čia gyvenantys žmonės buvo geri ir sąžiningi. Šiame rajone buvo prekiaujama narkotikais, bet ne jų name. Ponas Bodro čia palaikė geležinę tvarką. Tai buvo pats saugiausias būstas, kokį Holė pajėgė išsinuomoti. Pamačius Drago veido išraišką ją užliejo gėda.


  – Bet gyvenu, – atsakė ji tyliai. – Ačiū, kad atvežei.


  Jo žvilgsnis įsmigo į Holę.


  – Bet čia nesaugu, bella mia.


  Holė sukando dantis.


  – Gyvenu čia jau septynis mėnesius, – pasakė ji. – Tik tokį butą galėjau išsinuomoti. O apie saugumą tu nieko nenutuoki. Taip sakai tik todėl, kad ši vieta nė iš tolo neprimena prabangių Niujorko rajonų, prie kurių esi įpratęs.


  Kelias sekundes Dragas žiūrėjo į ją, paskui paspaudė domofono mygtuką ir kažką itališkai pasakė vairuotojui. Po to atidarė dureles ir išlipo.


  – Tada eime, palydėsiu tave iki buto.


  – Tikrai nebūtina, – užprotestavo Holė ir išlipo paskui save tempdama krepšį. – Mano durys štai ten.


  Pastatas buvo dviejų aukštų ir turėjo tris įėjimus. Kiekviena laiptinė vedė į du butus abiejuose aukštuose. Holės butas buvo vidurinėje laiptinėje antrame aukšte ir limuzinas sustojo kaip tik priešais jį. Sulojo šuo – ne tas, kuris mito šiukšlėmis, bet kitas, – ir sujudėjo užuolaida. Holė pastebėjo ponios Landri veidą. Pamačiusi limuziną ji išjungė šviesą, kad geriau matytų.


  Tai buvo smalsi, bet maloni senutė.


  – Bet aš reikalauju, – užsispyrė Dragas ir Holės širdis stabtelėjo. Ji turėjo pasidėti daiktus savo bute, o tada nueiti pas ponią Terner, gyvenančią kitoje koridoriaus pusėje, ir paimti Nikį.


  – Gerai, – galiausiai nusileido ji supratusi, kad jis nepasiduos. Jei leis palydėti ją iki durų, Dragas bus patenkintas, net jei panorės užlipti iki pat jos buto. Juk jos sūnus buvo ne namuose.


  Holė apsigręžė ir nuėjo durų link. Kai ištiesė ranką jų atidaryti, Dragas prišoko pirmas ir plačiai atvėręs pamojo Holei eiti vidun.


  – Būk atsargus, kad įeidamas neišteptum savo brangaus kostiumo, – įgėlė ji.


  – Žinau gerą valyklą, – atšovė jis ir Holė ėmė kilti laiptais – tyliai, kad jos žingsnių neišgirstų ponia Terner ir nepasirodytų tarpduryje su jos kūdikiu.


  Dragas tylėdamas sekė ją, kol Holė pasiekė laiptų aikštelę ir atsigręžė į jį. Jis stovėjo dviem laipteliais žemiau, tad jų akys atsidūrė viename lygyje. Laiptinės šviesa buvo blyški, bet šiame pasaulyje nebuvo tokios šviesos, kuri užgožtų Drago Di Navaros grožį. Ji išryškino jo skruostikaulius, aristokratišką nosį, švelniai apšvietė tamsias garbanas. Jo lūpos buvo putlios ir jausmingos, ir Holė virpėdama prisiminė, ką jautė bučiuodama jas.


  Prakeikimas.


  – Štai čia, – sušnibždėjo ji. – Dabar gali eiti.


  Bet Dragas nepajudėjo.


  – Hole, atrakink duris. Noriu įsitikinti, kad įeisi vidun.


  Jis kalbėjo gana garsiai ir Holė susirūpinusi pažvelgė į ponios Terner buto duris. Iš ten sklido televizoriaus garsas, tad jos kaimynė nemiegojo.


  – Šššš, – sudraudė ji, – žmonės miega. Sienos čia labai plonos, nors tu prie tokių dalykų nepratęs...


  Staiga Dragas pajudėjo ir užlipo iki laiptų aikštelės, o Holė nustebusi nutilo, kai jis iš drėgnos jos rankos ištraukė buto raktą.


  – Nepatikėtum sužinojusi, prie ko esu pratęs, cara, – trumpai atsakė jis. – Dabar pasakyk, kurios durys tavo, kol pats nenusprendžiau.


  Holės oda degė. Ji parodė duris ir tyliai stovėjo, kol jis atrakino jas ir įėjo į vidų. Ji pasijuto tokia pažeminta. Vos prieš metus Dragas aprengė ją brangiais drabužiais, pavertė dėmesio centru, nusivedė į tokį restoraną, kokio ji gyvenime nebūtų galėjusi sau leisti, ir galiausiai nusivežė į savo nuostabų butą Parko Alėjoje su vaizdu į Centrinį Parką. Nė vienas tų dalykų nė iš tolo nepriminė to, ką jis pamatys jos bute, ir Holė degė iš gėdos spėliodama, ką jis dabar turėtų galvoti.


  Dragas atsisuko į ją, sidabrinės jo akys nieko neišdavė.


  – Atrodo, čia saugu, – pasakė jis ir atsitraukė, kad Holė galėtų įeiti į savo butą. Į butą, kuris tilptų Drago buto Niujorke koridoriuje.


  Ji tyliai už nugaros uždarė duris – ne tam, kad įkalintų jį viduje, bet tam, kad ponia Terner neišgirstų jos sugrįžus.


  Holę palengva užliejo pyktis, prasiskverbiantis į kiek­vieną ląstelę ir verčiantis drebėti nuo jo galios. Ji atsisuko į Dragą ir iš jo rankos pastvėrė raktus.


  – Kaip tu drįsti? – sušnypštė ji. – Kaip drįsti nuspręsti, kad tik todėl, jog ši vieta neatitinka tavo standartų, man reikia tavo pagalbos, kad patekčiau į savo pačios namus?


  – Tik todėl, kad iki šiol tau nieko nenutiko, nereiškia, kad vieną naktį kas nors neįsilauš į tavo namus, – piktai atrėžė jis. – Čia antras aukštas, cara. Esi graži moteris, kuri gyvena viena, – jis pabrėžė šią dalį, – o šie langai nepasižymi ypatingu saugumu, nemanai? Tad atleisk man už tai, kad norėjau įsitikinti, jog esi saugi. Jokiu būdu nebūčiau galėjęs leisti tau įeiti čia vienai. Vyrai taip nesielgia.


  – Pirmiausia, nesuprantu, kodėl tai tau turėtų rūpėti. Antra, aš negyvenu viena, – atkirto ji, o širdis daužėsi nuo jo ištartų žodžių.


  Dragas nustebęs sumirksėjo.


  – Gyveni su vaikinu?


  – Su geriausia drauge, jei tau taip rūpi. Šiuo metu ji dirba.


  Jis dar kartą apsižvalgė. Kaip visada Gabė buvo palikusi degančią lempą, bet ji buvo labai blyški, kad neišnaudotų daug elektros. Dragas paspaudė jungiklį ant sienos ir įjungė lempą viršuje, kuri apšvietė varganą butą.


  Jis buvo švarus, bet skurdus. Ir to neįmanoma paslėpti. Drago žvilgsnis nuslydo per kambarį ir sustojo ties sauskelnių pakuote bei kūdikių maisto buteliukais ant stalo. Holė užsimerkė ir prakeikė save už tai, kad dieną visko nepaslėpė. Grįžusi iš parduotuvės ji turėjo šiek tiek laisvo laiko, bet buvo per daug užsiėmusi savo kvepalais.


  Nustebusia veido išraiška Dragas atsisuko į ją.


  – Šiame bute yra kūdikis?


  Holei nespėjus sugalvoti kokio nors melo, kad ji renka šiuos daiktus labdarai, pasigirdo beldimas į duris.


  – Hole! – pašaukė ponia Terner. – Brangute, ar jau grįžai?


  


  6Dieve (it.).


  7 Grasas (pranc. Grasse) – Prancūzijos miestas, esantis Pajūrio Alpių provincijoje. Šis miestas laikomas pasaulio parfumerijos sostine.


  Ketvirtas skyrius


  


  


  Dragas stebėjo, kaip Holės Kreig veidas išbalo. Ji užsikišo plaukus už ausies ir nusisuko į duris.


  – Ateinu, ponia Terner, – meiliai atsakė ji ir jis pajuto susierzinimą. Ši moteris buvo tokia priešiška jam nuo tos akimirkos, kai užkalbino ją kazino. Jis suprato jos pyktį, juk prieš metus sugriovė jos planus, bet ji turėjo tapti sukalbamesnė bent jau po to, kai jis pasiūlė jai tapti Dangaus kampanijos modeliu. Jei Holė buvo tokia ambicinga – o turėjo būti, juk prieš metus sugalvojo tokią apgavystę, – kodėl dabar ji netapo jam palankesnė?


  Drago žvilgsnis nukrypo staliuko kambario kampe link. Jis buvo apkrautas mėginiais ir kitokia atributika, kurią ji greičiausiai naudojo kvepalams kurti. Akivaizdu, kad į šį užsiėmimą Holė žiūrėjo rimtai. Jos senelė buvo kilusi iš Graso – pasaulio kvepalų sostinės. Tai nebūtinai reiškė, kad ji turėjo talentą ar buvo nepaprastai jautri kvapams. Tokie žmonės ten buvo ypatingai vertinami. Jei Holės senelė būtų buvusi tokia, ji būtų dirbusi kvepalų pramonėje, nepaisant vyro valios.


  Bet Holė akivaizdžiai buvo įsitikinusi, kad turi tai, ko reikia šiam verslui. Dragas nužvelgė apdriskusius baldus ir suabejojo tuo. Jei ji tikrai turėjo talentą, kodėl gyveno čia? Kodėl pasidavė iškart po to, kai jis ją atstūmė? Juk buvo daugybė kitų įmonių ir galimybių. Gal jos ir nebuvo geriausios, bet galėjo tapti šiokia tokia pradžia jaunai verslininkei. O Holei tos pradžios labai reikėjo. Dragas nejautė jokios sąžinės graužaties dėl to, kas įvyko. Net jei Holė ir išleido visas savo santaupas kelionei į Niujorką, jis juk nebuvo atsakingas už jos sprendimus.


  Vis dėlto ši vieta jį slėgė. Vertė nervintis, pykti ir jaustis menku, nors jau labai seniai taip nesijautė. Dragas ne visada gyveno taip kaip dabar – kai turėjo viską, ką tik įmanoma nusipirkti už pinigus. Šis nutriušęs butas sukėlė jam pažįstamus jausmus. Jis prisiminė motiną ir jos beprotišką troškimą atrasti kažką, ko jis niekada nesuprato. Ir, kaip Dragas suvokė po daugelio metų, nesuprato ir ji pati.


  Donatela Benediti ieškojo nušvitimo, bent jau Dragas padarė tokią išvadą. Ji tampė savo vienintelį sūnų iš vienos gyvenamosios vietos į kitą, kai kuriose jų net nebūdavo elektros, tekančio vandens ir jokių ryšių su išoriniu pasauliu. Kol ji valkataudavo gatvėse grieždama smuiku, bandydama uždirbti keletą monetų maistui, jis taip pat buvo priverstas elgetauti. Paskui susirietęs snaudė baidarėje, kol jie leidosi Azijos upe žemyn, skurdaus, purvino kaimelio link. Dragas išmoko prašyti išmaldos apsimesdamas mažu, pasigailėtinu ir alkanu padarėliu. Jis išmoko skaičiuoti monetas dar prieš pradėdamas skaityti.


  Holė giliai įkvėpė ir atidariusi duris pasitiko pagyvenusią moteriškę, stovinčią ant slenksčio. Ji laikė nešioklę, kurioje, sprendžiant iš to, kaip Holė pasilenkė ir pažiūrėjo į jos vidų, gulėjo kūdikis.


  Smilkiniuose Dragas pajuto skausmą. Jis nemėgo kūdikių. Jie buvo mažyčiai, reiklūs ir paslaptingi padarėliai, ir jis nė nenutuokė, kaip su jais elgtis.


  – Išgirdau, kad parėjai, – pasakė moteris. – Šįvakar jis buvo labai geras. Toks mielas kūdikis.


  – Ačiū, ponia Terner. Esu labai dėkinga už jūsų pagalbą.


  Senyva moteris numojo ranka.


  – Na, ką tu. Juk žinai, kad esu naktinė pelėda. Man visai nesunku jį prižiūrėti, kol dirbi, – ji pakėlė akis ir pamatė Dragą. Jis nuleido galvą, kol moteris jį apžiūrinėjo. – Oi, nepastebėjau, kad turi svečių, – pasakė ji.


  Holė trumpam atsisuko ir atsainiai numojo ranka.


  – Tai tik senas pažįstamas, kurį netyčia sutikau. Jis kaip tik išeina.


  Bet Dragas net nesiruošė išeiti, tik nepasivargino jai to pasakyti. Jis tikrai neišeis tol, kol neišsiaiškins visko iki galo.


  Holė iš kaimynės paėmė nešioklę su joje gulinčiu kūdikiu. Ar jis buvo jos, ar jos draugės? Bet ar tai buvo svarbu? Jei tik ji sutiks dirbti Dangaus kampanijai, kodėl jam tai turėtų rūpėti?


  – Pirmiausia pasirūpink kūdikiu, – galiausiai prakalbo Dragas. – Galiu išeiti šiek tiek vėliau, kai viską sutvarkysi.


  Moteris, kurią Holė pavadino ponia Terner, pritariamai linktelėjo.


  – Puiki mintis. Pirmiausia pasirūpink mažyliu.


  Kaimynė padavė Holei krepšį su sauskelnėmis ir Dragas priėjo artyn, kad jį paimtų. Holė neprotestavo, bet ir nepažvelgė į jį. Praėjo dar kelios minutės, kol ji atsisveikino su ponia Terner, tada durys užsivėrė ir jie liko dviese.


  Tiksliau sakant, trise. Dragas žvilgtelėjo į nešioklę, kurioje gugavo ir muistėsi kūdikis.


  – Jis alkanas, – pasakė Holė. – Turiu jį pamaitinti.


  – Netrukdysiu tau.


  Ji pažvelgė į Dragą su vos slepiama neapykanta.


  – Norėčiau, kad išeitum, – pasakė griežtai. – Jau vėlu ir mums reikia miegoti.


  – Kieno šis kūdikis? – smalsiai paklausė Dragas. Jis prisiminė Holę Niujorke, tokią mielą, nekaltą ir jautrią jo glamonėms, ir susierzino nuo minties, kad ji taip pat elgėsi su kažkuo kitu. Jis buvo pirmas jos vyras. Tai buvo viena iš priežasčių, privertusių jį patikėti, kad ji neturi jokių slaptų kėslų.


  Dragas visai nenorėjo prisiminti nustebusios Holės išraiškos, kai jis pirmą kartą įsiskverbė į ją. Ji stipriai jį apkabino, o jos kūnas atsivėrė jam tarsi gėlės žiedas ir Dragas pajuto nenusakomą pasididžiavimą ir troškimą ją apsaugoti. Ko, kaip vėliau pasirodė, ji ir siekė.


  Dieve, kaip sumaniai ji apkvailino jį. Įveikė jo atsargumą ir privertė pajusti nuoširdų rūpestį, kad ir kaip trumpai. Jo viduje užsiplieskė pyktis, bet kartu su juo ir kiti jausmai, kurių stipriausias buvo geismas. Dragas nustebo, koks stiprus jis buvo, tarsi būtų nesimylėjęs ištisus mėnesius. Jis tenorėjo panardinti rankas į Holės plaukus ir įsisiurbti į lūpas. Paskui išrengti ją nuogai ir glamonėti kiekvieną jos kūno plotelį, kaip kažkada tai darė, kad ir kokios kvailos būtų to pasekmės.


  Holės veido išraiška buvo rūsti ir jis svarstė, ar ji numanė, apie ką jis galvojo. Tada ji nuėjo link sofos, kuri stovėjo maždaug už keturių žingsnių, ir padėjo nešioklę ant grindų. Po to paėmė sauskelnių krepšį iš Drago ir ėmė raustis jame. Netrukus surado buteliuką, pakėlė kūdikį ant rankų ir ėmė maitinti.


  Stebint šią sceną susierzinimas Drago viduje nemažėjo, nes Holė tyčia neatsakė į jo klausimą.


  Klausimas tikrai nebuvo sunkus, bet ji žiūrėjo į kūdikį, rodė jam įvairias grimasas ir garsiai kalbėjo, visiškai ignoruodama vyrą, stovinti už kelių žingsnių. Jos ilgi šviesūs plaukai krito per petį, bet ji jų nenubraukė. Dragas tyrinėjo jos bruožus – tokius gražius savo paprastumu, tokius žemiškus.


  Anksčiau ji jam neatrodė žemiška. O dabar sėdėjo pasilenkusi virš kūdikio, laikydama buteliuką, jos put­lios krūtys veržėsi iš baltų marškinėlių, o iš po siauro uniforminio kazino sijono matėsi ilgos ir liesos kojos. Vienintelė nesuderinta garderobo detalė buvo sportiniai bateliai, kuriais ji persiavė baigusi darbą.


  Staiga Dragas pasijuto nejaukiai. Holė Kreig maitino kūdikį ir skyrė jam visą savo meilę ir dėmesį, tuo tarpu jam rodė tik panieką. Stebėdamas šią sceną jis pajuto netikėtą skausmą krūtinėje. Ar jo motina kada nors rodė jam tiek dėmesio? Ar kada nors žiūrėjo į jį su tokia meile? Ar jis tebuvo jai našta ir būdas užsidirbti?


  – Hole, – pasakė Dragas tvirtu balsu ir ji pakėlė akis, o žvilgsnis buvo priešiškas ir atšiaurus. Jei jis būtų bailys, atšoktų atgal nuo šio veriančio žvilgsnio. Bet jis toks nebuvo. – Kieno šis vaikas?


  Jis uždavė šį klausimą, iš anksto nujausdamas atsakymą.


  – Nors tai visiškai ne tavo reikalas, – nerūpestingai atsakė Holė, – bet Nikis mano. Jei tai keičia tavo planus dėl darbo pasiūlymo, tada būk geras, nešdinkis ir palik mus ramybėje.


  


  Holės širdis ėmė plakti dvigubai greičiau. Ji nenorėjo, kad Dragas sužinotų apie Nikį, – bent jau tol, kol jie pasirašys sutartį ir ji bus garantuota, kad gaus pinigus už modelio darbą Dangaus kampanijai.


  Bet juk sėkmė nusisuko nuo jos jau prieš daugelį mėnesių. Pirmiausia, išleisdama paskutines santaupas, ji nuvyko į Niujorką, iš kur grįžo tuščiomis rankomis. Paskui prarado namą ir visą nuosavybę, o galiausiai sužinojo, kad laukiasi. Dieve, Holė vis dar prisiminė išgyventą šoką, kai mėnesinės vėlavo ir ji sukaupusi drasą nusipirko nėštumo testą. Tiesa, to padaryti ji važiavo į kitą miestelį, nenorėdama, kad kas nors Naujajame Houpe smalsautų, kam jai reikalingas testas.


  Holė pažvelgė į mielą kūdikį savo glėbyje ir patikino save, kad jis jokiu būdu nebuvo klaida. Bet tuo metu, kai patyrė tiek daug neigiamų išgyvenimų, žinia apie nėštumą sukėlė tikrą šoką.


  Dabar ji tenorėjo apsaugoti sūnų ir aprūpinti viskuo, kas geriausia, todėl turėjo išsaugoti savo paslaptį, kol galutinai susitars dėl Drago pasiūlyto darbo. Bet ponia Terner išgirdo ją sugrįžus ir atnešė Nikį. O kas, jei Dragas supras? Kas bus tada? Holė neteks galimybės suteikti savo sūnui geresnį gyvenimą.


  Jai pasirodė, kad Dragas žiūri į ją su panieka ir siaubu, ir ją užliejo nevilties banga. Greičiausiai ji jau prarado šią galimybę.


  Bet tu vis dar gali pasakyti jam tiesą.


  Jei jis sužinotų tiesą, nejaugi jam nerūpėtų jo vaiko gerovė? Ar verta rizikuoti?


  – Kiek jam laiko? – suraukęs antakius paklausė Dragas ir Holė pajuto spazmuojant širdį, kaip visada nutikdavo, kai ją kas nors išgąsdindavo.


  – Pora mėnesių, – nedrąsiai atsakė ji ignoruodama vidinį balsą. Holė negalėjo pasakyti tiesos. Ji negalėjo taip rizikuoti po visko, kas nutiko. Be to, jis nenusipelnė to žinoti po to, kai taip niekšiškai ją išvarė ir paliko vieną kovoti už save.


  Kaltė ir baimė sukėlė deginantį maudimą Holės pilve. Ji visada elgdavosi teisingai. Bet kas būtų teisingiausia šioje situacijoje?


  – Matau, kad negaišai laiko, – šaltai pasakė Dragas.


  – Nesupratau?


  – Ieškodama kito meilužio, – šiurkščiai paaiškino jis.


  Holė pajuto spazmą tiesiai po krūtinkauliu. Jis pagalvojo, kad grįžusi namo ji pastojo nuo kito vyro. Na, žinoma. Holė užsimerkė ir pamėgino nusiraminti. Bet jai nepavyko.


  Dieve, šio vyro arogancijai nebuvo ribų! Jos viduje plykstelėjo pyktis, kuris nudegino ją tarsi liepsna.


  – O kodėl turėjau laukti? Ir, beje – ačiū, kad parodei, kokio malonumo netekau per visus tuos metus. Tavo dėka vos grįžusi namo griebiau jautį už ragų.


  Holė pažvelgė į Nikį, kuris iš visų jėgų traukė buteliuką, ir mėgino sulaikyti akyse susikaupusias apmaudo ašaras. Dragas Di Navara ne tik manė, kad ji pasinaudojo savo kūnu, jog gautų iš jo naudos, bet buvo įsitikinęs, kad ji tokia pasileidusi, jog vos grįžusi namo permiegojo su kitu vyru. Tarsi būtų galėjusi pakęsti kito vyro glamones po to, kai patyrė jo.


  – Turėjai būti atsargesnė, – pasakė jis ir Holę užliejo dar viena neapykantos banga. Ji pakėlė galvą – jai neberūpėjo, ką jis pamatys jos žvilgsnyje.


  – Kaip tu drįsti? – pasakė ji žemu ir niekinančiu balsu. – Juk nieko apie mane nežinai. Ničnieko, – drebėdama ji įkvėpė oro. – Nikis yra likimo dovana – nesvarbu, kokiomis aplinkybėmis jis atėjo į šį pasaulį. Neiškeisčiau jo į milijoną tavo sutarčių. Tad gali pasiimti savo panieką ir aroganciją ir nešdintis po velnių iš mano namų.


  Holė suprato, kad dreba, ir Nikis tai pajuto. Jis pradėjo mojuoti savo mažomis rankytėmis ir spardytis kojomis, o veidas susiraukė. Buteliukas iškrito iš jo burnos ir, Holei nespėjus jo vėl įkišti, kūdikis pradėjo klykti.


  – Ššš, mažuti, mamytė čia, – tyliai niūniavo ji, o akys apsunko nuo ašarų ir nuovargio. Ji tenorėjo atsigulti ir ilgai ilgai miegoti.


  Bet tai buvo neįmanoma. Tai jau seniai nebuvo įmanoma.


  – Atleisk, neturėjau to sakyti.


  Holė priglaudė Nikį prie savęs ir ėmė švelniai siūbuoti, o tada pažvelgė į Dragą. Ją nustebino jo žodžiai, ištarti tyliai ir nuoširdžiai. Tą akimirką jame ji pamatė vyrą, kuris prieš metus ją sužavėjo, su kuriuo pasijuto saugi, kuris ją prajuokino, o paskui privertė dūsauti ir virpėti iš malonumo jo glėbyje.


  Jai patiko tas vyras, bet tik iki tos akimirkos, kol parodė, koks yra beširdis. Ir nors ji tikrai neketino būti apkvailinta dar kartą, atsiprašymas sujaudino ją. Arba ji tiesiog buvo per daug pavargusi, kad pyktų.


  Nikis niekaip nenurimo ir Holė pašokusi ant kojų ėmė jį stipriau sūpuoti.


  – Nurimk, vaikeli. Viskas gerai.


  – Tau reikia pagalbos, – tarė Dragas.


  Holė nežiūrėjo į jį.


  – Turiu, kas man padeda. Juk matei ponią Terner. Gabė irgi padeda. Dabar mano eilė.


  – Bet tu pavargusi, Hole. Turi pamiegoti.


  – Bet negaliu, kol jis neužmigs, – ji žingsniavo pirmyn atgal po mažą kambarį. – Manau, tau laikas išeiti. Tavo vairuotojas susirūpins, ar netrenkiau tau per galvą ir neištraukiau piniginės.


  – Abejoju, – atsakė Dragas. Jis vėl nužvelgė kambarį ir Holė pajuto jo panieką šiai aplinkai.


  – Dragai! – jis atsigręžė į ją, jo šnervės išsiplėtė. Atrodė, kad ji sugavo jį darantį kažką negero. – Eik, mums viskas bus gerai. Jau ne vieną mėnesį taip gyvenu. Nikis netrukus užmigs, o tada pailsėsiu ir aš. Rytoj dirbsiu popietinėje pamainoje.


  – Bijau, kad negaliu to padaryti, – pasakė jis ir Holės skrandis apsivertė. Dragas žengė žingsnį artyn ir ji tarsi pašėlusi ėmė sūpuoti Nikį. Bet kūdikiui tai patiko ir jo mažos akytės pamažu ėmė merktis.


  – Žinoma, kad gali, – atkirto ji. – Dėl Dievo meilės, juk negali čia likti. Esu įsitikinusi, kad ir nenorėtum. Mes neturime šilkinių paklodžių ir aptarnaujančio personalo...


  – Užsičiaupk, Hole, ir paklausyk manęs, – paliepė Dragas.


  Kad ir kaip norėdama pasiųsti jį velniop, Holė padarė, kaip liepta. Nes buvo pavargusi ir bijojo, kad jis išeis pro duris ir išsineš su savimi jos paskutinę geresnio gyvenimo viltį.


  – Klausau, – paragino ji, kai jis vis dar tylėjo.


  – Ryte grįžtu į Niujorką ir tu skrisi kartu.


  Holė nesąmoningai stipriau suspaudė Nikį glėbyje.


  – Aš nepaliksiu savo kūdikio. Ir niekur nevažiuosiu, kol nepasirašysime sutarties, – ryžtingai pasakė ji. Nes nepasitikėjo Dragu. Nes buvo patyrusi per daug nesėkmių, kad patikėtų, jog pagaliau jai pradėjo sektis.


  Dragas Di Navara negalėjo be jokios priežasties staiga tapti toks malonus ir paslaugus. Ar jis ką nors įtarė? Ar tiesiog planavo ją pažeminti dar skaudžiau nei praėjusį kartą?


  – Tau nereikės jo palikti, – pasakė jis. – Ir tu nebegrįši į kazino. Pasiimk tai, ko reikia nakčiai. Rytoj atsiųsiu ką nors paimti likusių daiktų.


  Holė nustebusi žiūrėjo į jį, o jos oda kaito iš baimės, gėdos ir vilties. Nepasitikėk juo, nepasitikėk juo...


  Bet ji norėjo juo tikėti. Privalėjo. Jis buvo vienintelis jos išsigelbėjimas iš šio pragaro. Tačiau Holė turėjo įsipareigojimų.


  – Negaliu tiesiog imti ir išvažiuoti, – pasakė ji. – Čia mano namai. Gabė dar negrįžo. Negaliu be jokio įspėjimo mesti darbo kazino...


  – Gali, – nukirto Dragas. – Važiuosi.


  Nuo įtampos Holei ėmė skaudėti galvą. Ką jai daryti? Ką tokiu atveju patartų senelė? Mintys apie senelę sukėlė naują ašarų bangą, tad Holė prikando lūpą ir nuvijo jas. Galvok, Hole.


  – Nori, kad apversčiau savo gyvenimą aukštyn kojom pasikliaudama vien tavo pažadu, – tarė ji. – Iš kur galiu žinoti, kad nesukūrei niekšiško plano, norėdamas atkeršyti man?


  Kelias akimirkas Dragas tik mirksėjo, o tada ėmė juoktis, ir Holė dar labiau nuraudo.


  – Dėl Dievo, cara, nejaugi manai, kad ištisus metus kūriau planą, kaip atkeršyti tau už apgavystę? Po tos nakties nesu net pagalvojęs apie tave, iki šio vakaro.


  Tada gerai.


  Bet jo žodžiai įskaudino taip, kaip Holė net nesitikėjo. Nuo tada, kai Dragas išvarė ją iš savo namų, nebuvo nė dienos, kad ji apie jį nepagalvotų. O jis lyg niekur nieko pareiškia, kad niekada jos neprisiminė.


  – Kaip miela tai girdėti, – sumurmėjo ji nepakeldama akių nuo sūnaus, kad neišduotų nusivylimo.


  – Čia nėra nieko asmeniško, – paaiškino žavusis italų mergišius. – Esu užsiėmęs žmogus. Bet šįvakar vėl išvydęs tave prisiminiau, kaip puikiai atrodei nuotraukose ir supratau, kad tavo veidą noriu matyti savo įmonės reklamose.


  Pagaliau Nikis užmigo ir Holė nunešė jį į miegamąjį, kur paguldė į lopšį šalia savo lovos. Kai ji atsitiesė, tarpduryje išvydo Dragą.


  – Važiuosiu su tavimi, – tyliai pasakė ji, – bet ne šįvakar. – Atsigręžusi Holė pažvelgė į sūnų, paskui vėl įsmeigė akis į Dragą. – Negaliu jo dabar judinti, nes pažadinsiu. Be to, esu per daug pavargusi, kad susidėčiau daiktus.


  Ji atsistojo šalia Drago savo kambario tarpduryje. Susierzinęs jis stebėjo ją, tankūs jo antakiai buvo suraukti virš gražių pilkų akių.


  – Esi labai užsispyrusi moteris, Hole Kreig, – švelniai pasakė jis, o jo akys lėtai nuslydo jos lūpomis, paskui vėl pakilo aukštyn. Holės lūpos ėmė dilgčioti, bet ji nusprendė, kad greičiausiai dėl to, jog ji jas kandžiojo.


  – Visada darysiu tai, kas geriausia mano kūdikiui, – pasakė ji. – Jis man svarbiausias. Atleisk, jei tau tai trukdys.


  Holė juto Drago kūno šilumą, apgaubusią ją tarsi rūkas, ir užuodė lengvą kvepalų aromatą, kuris buvo labiausiai nusisekęs Navaros kosmetikos produktas, bent jau kai Dragas jį naudojo. Kvepalai ant kiekvieno žmogaus kvepia skirtingai, bet šis kvapas atrodė sukurtas būtent jam. Buvo toks lengvas, kad Holė iki šiol net neužuodė jo, bet tuo pačiu svaiginantis. Ryškiausiai skleidėsi sandalmedžio aromatas, kuris buvo gana įprastas vyriškiems kvepalams. Bet taip pat dvelkė kriaušėmis ir samanomis, kas buvo gana neįprasta. Alsavo švara ir gaiva, ir Holei šis kvapas patiko. Firminis vyriškas Navaros kosmetikos kvapas jai visada asocijuosis su beširdžiu šios įmonės vadovu.


  Akimirką Dragas suspaudė lūpas, tarsi kažkas jį erzintų, bet paskui lengvai papurtė galvą.


  – Manau, šis puikus bruožas gali kelti tik pagarbą, – pasakė jis ir Holė pajuto keistą maudimą krūtinėje. Ar jo balse ji išgirdo ilgesį? Vienatvę? Paklydimą? – Ryte atsiųsiu automibilį jūsų paimti, cara. Susikrauk daiktus ir atsisveikink su draugais. Niekada nebegrįši į šią vietą.


  – Bet negaliu palikti Gabės tokioje sunkioje padėtyje. Jai reikės pinigų, kad padengtų bent poros mėnesių nuomą.


  – Aš tuo pasirūpinsiu, – net nesumirksėjęs pažadėjo Dragas.


  Ir tada jis dingo. Jo žingsniai nuaidėjo laiptinėje, kai jis dar kartą išėjo iš jos gyvenimo.


  Penktas skyrius


  


  Drago butas Niujorke Holei atrodė dar didesnis, nei ji prisiminė. Ji gulėjo lovoje, kuri buvo beveik tokio pat dydžio, kaip visas jos butas Naujajame Orleane, ir žvelgė į lubas, puoštas freskomis. Tikromis freskomis, tarsi čia būtų ne žmogaus būstas, o bažnyčia.


  Neįtikėtina ir nerealu.


  Buvo jau po vidurdienio ir ji turėjo keltis, bet nenorėjo. Anksti ryte – daug anksčiau nei ji norėtų, – Nikis pabudo ir ėmė reikalauti maisto. Jį valgydindama Holė beveik įtikino save, kad Dragas nebegrįš ir visa tai buvo tik sapnas.


  Šeštą valandą ryto grįžo Gabė ir Holė jai viską papasakojo, įterpdama ir tai, kad niekada nebegrįš į Naująjį Orleaną ir nebegyvens skurde.


  Gabės veidas nušvito kaip dangus per Liepos ket­virtąją.8


  – Dieve, Hole, tai juk puiku! Privalai važiuoti su juo. Juk važiuosi, tiesa?


  Holė susiraukė.


  – Nežinau, – ji ranka perbraukė susivėlusius plaukus. – Vakar vakare buvau apsisprendusi, bet kaip galėčiau palikti tave? Ir kaip man vėl pasitikėti šituo vyru? Jis negeras, Gabe. Jis savanaudis, arogantiškas, jam rūpi tik pinigai ir...


  – Ir patrauklus kaip velnias, – pertraukė Gabė. – Ir turtingas kaip sultonas. Jau nekalbant apie tai, kad jis yra tavo vaiko tėvas.


  Holės veidas apniuko.


  – Tai man labiausiai neduoda ramybės.


  Gabė prisėdo šalia ir suspaudė draugės ranką. Jos žydros akys surimtėjo.


  – Hole, tokia galimybė pasitaiko tik kartą gyvenime. Privalai ja pasinaudoti. Viskas gyvenime vyksta dėl tam tikros priežasties, ir tu turi išsiaiškinti, kokia ji yra.


  Galiausiai Holė išvyko. Dragas atvažiavo aštuntą, kai ji jau buvo supakavusi visą savo turtą į tris lagaminus ir sauskelnių krepšį. Tai viskas, ką ji turėjo. Dragas šaltai nužvelgė jos mantą, o tada jo vairuotojas viską nunešė į limuziną. Ašarodama Holė stipriai apkabino Gabę ir pažadėjo jai dažnai skambinti. Buvo sunku palikti draugę vieną, bet Dragas padavė jai storą voką ir nurodė viduje esančius pinigus leisti protingai.


  Holė įsikando į lūpą, kad nepasakytų ko nors, ko paskui gailėsis. Gabė pati turėjo nuspręsti, priimti pinigus, ar ne. Galiausiai ji juos paėmė, nes neturėjo kitos išeities. Be Holės pagalbos apmokant sąskaitas jai tektų skubiai susirasti kitą kambariokę arba ieškotis papildomo darbo. Tad paimti pinigus buvo geriausias pasirinkimas.


  Nepraėjus nė valandai jie jau sėdėjo lėktuve, skrendančiame į Niujorką. Po dviejų valandų jis nusileido. O dar po valandos Holė jau buvo šiame kambaryje. Prieš atvykdama čia ji nežinojo, ko tikėtis, bet apie tai, kad gyvens Drago bute, ji nebūtų net pagalvojusi. Kai ji nustebusi atsisuko į jį, jis užbėgo jai už akių.


  – Nėra jokios prasmės judu apgyvendinti viešbutyje, kai turiu tokį didelį butą.


  Nikiui buvo paskirtas gretimas kambarys – Holei reikės šiek tiek laiko, kad priprastų prie tokio gyvenimo. Jam buvo nupirkta graži lovytė ir paruošta žaidimų vieta, su daug gražių žaislų, skirtų kūdikiams. Paguldžiusi sūnų pietų miego Holė grįžo į savo kambarį ir prigulė. Kol Nikis miegodavo, ji stengdavosi ir pati nors šiek tiek numigti, bet dažniausiai jis pažadindavo ją dar nepailsėjusią.


  Žvilgtelėjusi į savo telefono ekraną Holė pajuto kylančią paniką. Ji kelis kartus sumirksėjo manydama, kad neteisingai mato valandas. Nes, jei tai buvo tiesa, ji išmiegojo tris valandas. Paskubomis išsirito iš lovos ir nubėgo į gretimą kambarį. Pamačius, kad lovytėje Nikio nėra, ją perliejo deginanti karščio banga. Ji atplėšė duris ir koridoriumi nubėgo į milžinišką svetainę, pro kurios didžiulius langus vėrėsi Centrinio Parko panorama. Ten, ant grindų, sėdėjo moteris ir žaidė su jos sūnumi. Nikis gulėjo ant pilvo ir bandė paimti žaisliuką, o moteris ragino jį padrąsinančiais garsais.


  – Kas tu? – drebėdama visu kūnu reikliai paklausė Holė. Dalis jos norėjo stverti kūdikį ir patraukti nuo šios moters, bet protas patarė negąsdinti jo, nes Nikis buvo visiškai patenkintas tuo, ką darė, o svarbiausia – visiškai saugus.


  Moteris atsistojo ir nusišypsojo. Ji buvo vyresnė už Holę, nelabai išvaizdi, vilkėjo džinsus ir marškinėlius. Ji ištiesė ranką.


  – Mano vardas Silvija. Ponas Di Navara pasamdė mane, kad padėčiau jums prižiūrėti sūnų.


  Holei skausmingai sugniaužė gerklę. Ji tikrai jam neleis kištis į jos reikalus.


  – Man nereikia pagalbos, – tarė ji. – Ponas Di Navara apsiriko.


  Silvijos veidas apsiblausė.


  – Atleiskite, panele Kreig, bet ponas Di Navara galvoja kitaip.


  – Aš su juo pasikalbėsiu, – griežtai pasakė Holė.


  – Apie ką nori su manimi pasikalbėti?


  Holė atsigręžė ir išvydo tarpduryje stovintį Dragą. Jos širdis šoktelėjo – jį pamačius visada taip nutikdavo, – ir tai ją labai erzino. Bet jis, kaip visada, atrodė puikiai, ir Holė nieko negalėjo pakeisti. Iki šiol neatsistebėjo, kaip ši nuostabi būtybė galėjo bent akimirkai ja susidomėti? Ir kaip jiems pavyko susilaukti vaiko, kai Holė akivaizdžiai neatitiko to moterų tipo, prie kurio jis buvo įpratęs?


  Dragas vilkėjo nublukusius džinsus, kurie, be jokios abejonės, buvo nublukinti dirbtinai, o ne nuo dažno dėvėjimo, ir tamsius marškinius, išryškinančius plačius jo krūtinės raumenis. Jis buvo basas ir kažkodėl tai privertė jos širdį pašėlusiai plakti.


  – Man nereikia pagalbos rūpinantis savo sūnumi, – pasakė ji. – Veltui sugaišinai šios moters laiką.


  Dragas žengė į kambarį rankoje laikydamas laikraštį, kurį praeidamas numetė ant stalo.


  – Atleisk man, – jis vėl tapo arogantiškas ir niekinantis, – bet tau tikrai to reikia.


  Jis sustojo priešais Holę ir dviem pirštais kilstelėjo jos smakrą. Ji krūptelėjo. Tada jis švelniai pasuko jos galvą į vieną pusę, paskui į kitą atidžiai apžiūrinėdamas.


  – Ketinu mokėti labai daug pinigų, kad šis veidas puoštų mano reklamas. Noriu, kad būtum iš tiesų pailsėjusi, o ne nugrimuota, siekiant paslėpti nuovargį.


  Ji ištrūko iš Drago rankos ir nustebusi žvelgė į jį. Turėjo suprasti, kad jam rūpi tik reklama. Ko dar ji galėjo tikėtis? Kad jis pasamdė auklę, nes rūpinasi Hole? Ji jam nerūpi ir niekada nerūpėjo.


  Įsikalk tai į galvą – Dragui Di Navarai rūpi tik jis pats.


  – Galėjai manęs atsiklausti. Nebuvo labai malonu pabudus nerasti savo vaiko.


  – Atleisk, nepagalvojau apie tai, – pasakė jis tyrinėdamas jos akis. – Nurodžiau Silvijai paimti Nikį, jei jis pradės verkti, nes žinojau, kad praėjusią naktį neišsimiegojai.


  Holė net pagalvoti nedrįso, kad toks jo rūpestis jos miegu reiškė ką nors daugiau nei rūpinimąsi savo investicija. Bet ji neprisiminė, kada paskutinį kartą kam nors rūpėjo, ar ji pakankamai išsimiegojo. Todėl gerk­lėje pajuto besikaupiančias ašaras. Gabei tai rūpėtų, jei ji nuolat nebūtų tokia pat pavargusi kaip ir Holė. Ir senelei. Ji paguldytų Holę į lovą ir pasirūpintų Nikiu tiek, kiek reikėtų.


  Holė įsikando į lūpą, kad nepradėtų raudoti. Nuo senelės mirties nepraėjo nė pusantrų metų ir kartais ji susigraudindavo visai netinkamu metu.


  Holė pažvelgė į Silviją, kuri vėl atsisėdo ant žemės ir nauju žaisliuku patraukė Nikio dėmesį. Stebint žaidžiantį savo sūnų Holei suspaudė širdį. Ji buvo labai dėkinga poniai Terner už pagalbą ir net neabejojo tos moters gerumu, bet ji buvo beveik įsitikinusi, kad ponia Terner niekada nežaidė su Nikiu, tik leisdavo laiką žiūrėdama televizorių. Silvija tikrai žinojo, ką daro, ir, nuliūdusi pagalvojo Holė, sprendžiant iš to, kaip ragino Nikį žaisti su skirtingomis formelėmis, žinojo daugiau net už ją pačią. Holei pakako, kad jis buvo sotus ir laimingas. Ji niekada nesusimąstė, jog žaidimas irgi yra lavinimo dalis.


  Holė užsidėjo ranką ant kaktos ir giliai įkvėpė. Nejaugi ji buvo bloga motina?


  Ji buvo tiesiog išsekusi ir pervargusi, bet mylėjo savo sūnų be išlygų. Jis buvo pats brangiausias žmogus jos gyvenime.


  – Turi pavalgyti, – pasakė Dragas ir Holė pažvelgė į jį.


  – Aš nealkana, – tarsi siekdamas atskleisti jos melagystę suurzgė jos skrandis. Dragas pakėlė antakį. – Na, gerai, – nusileido ji, – gal šiek tiek ir išalkau.


  – Eime į virtuvę, virėjas tau ką nors pagamins.


  Holė nepatikliai pažvelgė į Nikį ir Silviją. Ji jaudinosi ne todėl, kad nepasitikėjo ta moterimi, bet todėl, kad jos nepažinojo. Nerimavo dar ir dėl to, kad šis butas jai kėlė tam tikrus prisiminimus. Kai paskutinį kartą čia lankėsi, viltis be įspėjimo buvo išplėšta jai iš rankų. Ji bijojo, kad taip gali atsitikti ir vėl.


  – Geriau liksiu čia.


  Dragas rūsčiai pažiūrėjo į ją.


  – Jis niekur nedings, Hole. Viskas bus gerai.


  Holė užsimerkė. Ji elgėsi neracionaliai. Juk palikdavo Nikį su ponia Terner, kol autobusu ir tramvajumi pervažiuodavo pusę miesto vykdama į darbą. Ar tikrai buvo pavojinga palikti jos sūnų su šia moterimi ir išeiti į kitą kambarį?


  – Gerai, – pagaliau sutiko ji ir Dragas nuvedė ją ne į virtuvę, bet į terasą ant stogo, kur stovėjo stalas su kėdėmis ir žaliavo žolė – tikra žolė ant daugiabučio stogo Niujorke. Terasos pakraštyje rikiavosi vazonai su medžiais ir žydinčiomis gėlėmis, ir nors Holė girdėjo miesto triukšmą apačioje, ji matė tik dangų, augalus ir pastatus virš aukštų Centrinio Parko medžių. Vaizdas buvo stulbinamai gražus.


  – Čia ne virtuvė, – nevykusiai konstatavo Holė.


  – Ne, – nusijuokė Dragas. – Pamaniau, kad čia bus geriau.


  Jiedu susėdo prie stalo ir po minutės atėjo kambarinė su užkandžių pilnu padėklu. Alyvuogės, pjaustyta mėsa, sūriu įdaryti pyragėliai, sumuštiniai su agurkais ir kumpiu ir dailūs šokoladiniai saldainiai desertui. Maisto nebuvo daug, bet jis buvo kaip tik toks, kokio Holė šiuo metu norėjo.


  Ji prisidėjo pilną lėkštę ir ėmė valgyti mažais kąsniais, kad neatrodytų kaip išalkęs žvėris. Gal ji ir nepriklauso Niujorko aukštuomenei, bet senelė ją išmokė elgtis elegantiškai. Netrukus vėl atėjo patarnautoja, nešina vyno buteliu. Holė bandė atsikalbinėti, bet Dragas ją nutildė ir pripylė dvi taures sodriai raudono gėrimo.


  – Turėtum tai vertinti, – pasakė jis. – Tai aukščiausios kokybės šato margo.


  Tarsi ji žinotų, ką tai reiškia. Bet Holė puikiai jautė skonį ir aromatą. Ji pakėlė taurę ir prieš pauostydama pateliūskavo. Vyno kvapas buvo sodrus ir labai malonus. Tada ji gurkštelėjo, tikėdamasi tobulo skonio. Taip ir buvo. Ir vos pastačiusi taurę ji pagalvojo, kad tai buvo malonumas, kokio ji niekada negalėtų sau leisti.


  Holė pakėlė akis ir pamatė, kad Dragas ją stebi. Pilkų jo akių žvilgsnis vėrė kiaurai ir vertino, bet ji drąsiai jį atrėmė. Tai buvo taip nepanašu į tą Holę, kuri prieš metus tik mikčiojo, springo ir virpėjo nuo įtampos būdama šalia Drago. Reikėjo daug pastangų, kad atlaikytum tokį jo žvilgsnį, bet Holei tai sekėsi vis geriau.


  – Apibūdink šį vyną, – paliepė jis ramiu balsu, tarsi būtų įpratęs nuolat sakyti žmonėms, ką jie turi daryti, o jie taip ir elgdavosi. Nors, kita vertus, juk taip ir buvo.


  Holė užsispyrė, nepaisant to, jog tai buvo labai paprastas prašymas. Ji buvo pavargusi ir visai nenusiteikusi žaisti su juo žaidimus. Ji nenorėjo būti suėsta kaip išsigandęs triušiukas.


  – Pats paragauk, – atkirto ji. – Neabejoju, kad viską suprasi.


  Holė nesitikėjo, kad Dragas nusijuoks.


  – Atrodo, kad tavo gyvenimo misija yra nuolat ginčytis su manimi.


  – Nepavadinčiau to misija, nes tai reikštų, kad daug apie tave galvoju. Bet nesu ta pati moteris, kuriai įsakinėjai prieš metus. Ir nenoriu tokia apsimetinėti.


  Vis dėlto ji priminė tą moterį daug labiau, nei norėtų, bet labai stengėsi būti drąsi ir atkakli, kad neleistų neįtikėtinai stipriai jo asmenybei paveikti jos valios. Bet Dragas juk neturėjo to žinoti.


  Jis atsilošė ir gurkštelėjo vyno.


  – Nepriverčiau tavęs padaryti nieko, ko pati nenorėjai, Hole. Kiek pamenu, troškai to paties, ko ir aš. Ir netgi labai.


  Holė stengėsi nuslopinti raudonį, užliejusį jos skruostus. Bet tai buvo neįmanoma. Ji paraudo ir Dragas, be abejonės, tai pastebės.


  – Vynas tikrai puikus, – pasakė ji pakėlusi taurę tyrinėdama gėrimo spalvą. – Stipriausiai jaučiamas gervuogių ir juodųjų serbentų aromatas, giliau slepiasi rožės ir vos vos dvelkia ąžuolu bei kava.


  Tarp Drago antakių atsirado maža raukšlelė.


  – Tu gėdiniesi to, kas tarp mūsų įvyko, – švelniai pasakė jis.


  Holės širdis šoktelėjo iš vietos.


  – Gėdinuosi? Ne. Bet nematau prasmės apie tai kalbėti. Tai liko praeityje ir labai norėčiau visa tai pamiršti.


  Lyg tai būtų įmanoma.


  Drago šnervės išsiplėtė, tarsi jos žodžiai jam labai nepatiktų.


  – Pamiršti? Kodėl nori pamiršti tokį nuostabų potyrį, Hole?


  Ji pakėlė taurę ir dar nurijo gurkšnį vyno, o akys vis tebebuvo nuleistos.


  – Kodėl gi ne? Juk tu pamiršai. Atsisakei išklausyti mane ir išmetei pro duris. Esu įsitikinusi, kad vos man išėjus pamiršai mane.


  Jo patrauklus veidas apsiblausė.


  – Bet tai nereiškia, kad man nepatiko mūsų kartu praleista naktis.


  – Tikrai nenoriu apie tai kalbėti, – pakartojo ji. Nes šis pokalbis skaudino ją ir vertė galvoti apie niekuo nenusikaltusį sūnų gretimame kambaryje, ir jo tėvą, sėdintį čia su ja ir nieko nė neįtariantį. Jis net nepagalvojo apie tokią galimybę.


  Dragas buvo įsitikinęs, kad ji mylėjosi su juo, nes norėjo parduoti savo kvepalus. O kai tai nepavyko, ji parvažiavo namo ir pastojo nuo kito vyro. Tarsi ji būtų bejausmė ir jokios moralės neturinti moteris.


  Holė galėjo jam pasakyti tiesą, bet gerai jo nepažinojo ir nepasitikėjo juo. O Nikis buvo jai per daug brangus, kad taip rizikuotų.


  – Ne visada buvau toks turtingas, – pasakė Dragas ranka pamojęs į prabangią apželdintą terasą. – Tik­riausiai manai, kad nuo gimimo buvau aptekęs pinigais, bet taip tikrai nebuvo. Žinau, ką reiškia sunkiai dirbti ir norėti ko nors taip stipriai, jog galėtum parduoti sielą, kad tai gautum. Patyriau tai daugybę kartų.


  Holė apsilaižė staiga išdžiūvusias lūpas. Nejaugi jis iš tikrųjų dalinasi su ja savo išgyvenimais? Kažkuo svarbiu? Ar tokiu būdu siekia ją įbauginti?


  – Bet Navaros kosmetika egzistuoja jau daugiau nei penkiasdešimt metų, – pasakė ji. – O tu esi Navara.


  Dragas žiūrėjo į vyną savo taurėje.


  – Taip, aš Navara. Tai nereiškia, kad gimiau su marškinėliais, kaip jūs, amerikiečiai, mėgstate sakyti. Viskas buvo toli gražu ne taip, – jis giliai įkvėpė. – Bet dabar esu čia ir gyvenu štai taip. Ir nemėgstu žmonių, kurie bando pasinaudoti manimi savais tikslais.


  Holės širdis sustingo. Ji suprato, ką jis turėjo galvoje. Jos kūnas ėmė drebėti. Ji norėjo pasakyti, kaip jis klydo. Koks buvo aklas. Bet, užuot pasakiusi, atstūmė kėdę ir atsistojo. Nebegalėjo daugiau nė sekundės būti su juo ir klausytis jo savimeiliškų kalbų.


  – Aš jau pavalgiau, – pasakė Holė viduje siaučiant nusivylimo ir pykčio audrai.


  Šis vyras nė neketino atskleisti jai kažko svarbaus. Jis bandė ją įspėti. Gal ir negimė turtingas, gal buvo įvaikintas, bet jai tai nerūpėjo. Jis buvo beširdis niekšas, neįtikėtinai arogantiškas ir didelis savimyla. Ir matė tik tai, ką pats norėjo matyti.


  Jeigu jai taip beviltiškai nereikėtų pinigų, ji tikrai viską mestų ir paliktų jį kapstytis savose problemose. Nors jis tikriausiai nelabai ir krimstųsi, jeigu ji atsisakytų būti Dangaus kampanijos modeliu. Tiesiog susirastų kitą modelį, kaip ir pernai, ir galiausiai atsisakytų idėjos, kad Holė šiam darbui tinka labiausiai.


  Vienintelis, kuris tikrai nukentėtų, jei ji dabar išeitų, būtų Nikis. Todėl ji nesiruošė išeiti. Bet nesiruošė ir taikstytis su Drago norais. Ji ketino pasiimti sūnų, grįžti į savo kambarį ir ten praleisti visą vakarą.


  Bet Holei nespėjus išeiti Dragas ištiesė ranką ir stip­riais pirštais sugniaužė jai riešą. Jo prisilietimas nudegino ir karštis pasklido po visą jos kūną. Nuo jo prisilietimų jos kūną užvaldydavo geismas ir tai ją siutino. Kodėl ji to nejautė, kai ją liesdavo Kolinas? Kodėl negeidė jo taip pat, kaip Drago Di Navaros?


  Tada gyvenimas būtų buvęs daug paprastesnis. Liza Teit nebūtų jiems sutrukdžiusi. Nikis galėtų būti Kolino sūnus, jie būtų susituokę ir gyventų jos kotedže Naujajame Houpe, kur jis dirbtų savo vejų priežiūros įmonėje, o ji gamintų kvepalus mažai parduotuvėlei, kurią svajojo atidaryti.


  Jie galėtų būti maža laiminga šeima ir gyvenimas būtų tiesiog idealus. Holei gal niekada ir nepasitaikytų galimybė parduoti savo kvepalų didelei įmonei, bet senelė tai suprastų. Ji visada tenorėjo vieno – kad Holė būtų laiminga. Holė dabar tai suprato. Bet prieš metus ji manė, jog turi padaryti viską, kad išsaugotų senelės palikimą. Ji galvojo, kad senelė to iš jos tikisi.


  Dabar Holė suprato, jog senelė niekada nebūtų norėjusi, kad ji kentėtų. Kad taip sunkiai dirbtų ir vos sudurtų galą su galu. Ji būtų norėjusi, kad Holė būtų laiminga, gyventų jų name ir gamintų kvepalus.


  Deja, taip nebuvo. Paskutiniais metais senelės sveikata labai pablogėjo ir jai teko užstatyti namą, kad apmokėtų sąskaitas. Į Niujorką Holė važiavo su viltimi, kad jai pavyks išsaugoti vienintelius namus, kuriuos kada nors turėjo.


  Kokia naivi ji buvo. Iš šio miesto išvyko sužlugdyta, nėščia ir visiškai viena.


  – Kol žinosime, ko vienas iš kito tikimės, nesijausime įskaudinti, – pasakė Dragas ramiu ir neapykantos kupinu balsu. – Sėsk ir baik valgyti. Ateinančiomis dienomis turėsi būti ištverminga. Negaliu leisti, kad susirgtum.


  Holės riešas degė nuo jo pirštų spaudimo. Staiga ji panoro išsilaisvinti ir atsisėdus jam ant kelių apsikabinti jo kaklą. Turbūt išsikraustė iš proto. Nejaugi dar nepasimokė?


  Ji nekentė šio vyro, niekino jį.


  Ir, kas baisiausia, jo geidė.


  Tai tiesiog neįmanoma. Aistra jam kėlė grėsmę jos ir Nikio gerovei.


  Vis dar tebestovėdama ten pat Holė užsimerkė ir pabandė sukaupti valios jėgas. Jai jų tikrai reikės, jei norės atsispirti Drago prisilietimams. Kol jis jos nelietė, ji galėjo elgtis racionaliai. Prisiminti savo neapykantą, jausti ją, skęsti joje. Tik taip ji galėjo visa tai išgyventi. Nuolat prisimindama, kaip jautėsi, kai Dragas ją išvarė. Kaip jautėsi, kai prarado viską, ką turėjo, ir pagimdė kūdikį tik Gabei ir ligoninės personalui būnant šalia.


  Nebuvo laimingo tėvo, niekas neįteikė jai gėlių, nepapuošė palatos balionais. Nebuvo džiaugsmo, išskyrus tą, kurį ji pati jautė laikydama glėbyje sūnų.


  – Bet aš jau baigiau, – šaltai pakartojo Holė. – Ir noriu, kad mane paleistum.


  Drago žandikaulis buvo įsitempęs. Atrodė, tarsi jis ją vertintų ieškodamas trūkumų.


  – Sėsk, Hole. Turime daug ką aptarti.


  – Nenorėčiau to daryti dabar.


  Jis dar stipriau sugniaužė pirštus ant jos riešo, o tada šiurkščiai ją paleido ir itališkai nusikeikė.


  – Puiku, eik. Bėk nuo manęs kaip vaikas. Bet visai netrukus turėsime pasikalbėti apie tai, ko iš tavęs tikiuosi.


  Holė sukando dantis ir nukreipė žvilgsnį į stumdomas stiklines terasos duris. Laisvė buvo taip arti. Jai tereikėjo apsisukti ir išeiti. Tiesiog pasiimti Nikį ir nakčiai užsidaryti kambaryje.


  Bet taip būtų tik atidedama tai, kas neišvengiama. Ji troško tai padaryti, bet negalėjo. Turėjo drąsiai stoti prieš Dragą, kol jis nepersigalvojo, ir kovoti už geresnio gyvenimo galimybę.


  Holė Kreig troško būti moterimi, kuri nepasiduoda. Ir ji tokia taps. Išdidi kaip karalienė grįžo atgal į savo kėdę ir nepaisydama besidaužančios širdies sukryžiavo kojas. Tada pakėlė vis dar pilną vyno taurę ir pažvelgė į Dragą.


  – Puiku. Kalbėk, aš klausau.

  Šeštas skyrius


  


  Dragas gyvenime dar nebuvo sutikęs labiau siutinančios moters. Holė Kreig sėdėjo priešais jį prie stalo, auksiniai saulės spinduliai žaidė ant jos veido ir plaukų, ryškia liepsna nudažydami sruogas, ir atrodė kaip miela ir nekalta deivė.


  Bet tai tebuvo iliuzija.


  Ji nebuvo miela. O juo labiau – nekalta. Prisiminimas apie tai, kaip atėmė Holės nekaltybę, vos nesukėlė jam erekcijos, ypač kai ką tik lietė minkštą jos odą. Dragas išmetė jų meilės nakties prisiminimą iš galvos ir sukaupė dėmesį į įsitempusį jos žandikaulį.


  Ši moteris buvo tokia ryžtinga. Per metus taip stipriai pasikeitusi. Kartais po rūsčia išore jis sugebėdavo įžvelgti tą nekaltą ir naivią merginą, bet dažniausiai ji būdavo atšiauri ir pavargusi. O gal praėjęs jų susitikimas tebuvo vaidyba. Gal ji tik apsimetė tokia gležna. Per daugelį metų Dragas suprato, kad moterys gali ryžtis daug kam, norėdamos suvilioti turtingus vyrus. Holė iš tiesų buvo nekalta, bet ji juk galėjo saugoti savo nekaltybę konkrečiam tikslui. Nekaltybė sekso prasme nereiškė nekaltybės apskritai.


  Nepaisydamas viso to Dragas vis dar norėjo, kad Holė būtų Dangaus kampanijos modelis. Jos išvaizda buvo kaip tik tai, ko jam reikėjo. Eilinės moters veidas, bet toks gražus, kokio norėtų kiekviena eilinė moteris. Jos grožis nebuvo idealus ir be trūkumų kaip profesionalaus modelio. Bet ji idealiai tiko jo reklamai.


  Ir Dragas nuolat sau kartojo, kad tik todėl taikėsi su Holės priešiškumu, neapykanta ir nenoru bendradarbiauti.


  Karjeros laipteliais Dragas kilo labai palengva, nes jo dėdė reikalavo, kad jis pradėtų nuo žemiausios pozicijos Navaros kosmetikoje, kad suprastų kiekvieną šio verslo niuansą. Bet nuo pat pradžių jis pasižymėjo vienu sugebėjimu, kurį bėgant laikui tobulai įvaldė, – jis puikiai nujautė, ko reikia įmonei. Dangaus kampanijai reikėjo Holės Kreig ir jis buvo pasiryžęs ją išlaikyti. Net jei dėl to jam teks taikytis su jos atšiaurumu ir su kūdikiu namuose.


  Nuvykus į Italiją jis apgyvendins ją su kūdikiu kitame namo gale ir galės juos pamiršti, kol fotosesija pasibaigs ir jis pamatys nuotraukas.


  Holė gurkštelėjo vyno ir Dragas prisiminė, kaip ji apibūdino šį gėrimą. Jis galėjo lažintis, kad gyvenime ji nebuvo ragavusi šio vyno, bet vos po vieno gurkšnio puikiai jį apibūdino. Todėl turėjo pripažinti, kad ji neblogai jautė skonį ir kvapus. Bet tai dar nereiškė, kad yra puiki kvepalų gamintoja.


  – Pasakyk man, ko tikėjaisi praėjusiais metais atvykdama į Niujorką.


  Holė išplėtė akis, paskui vėl prisimerkė, tarsi mėgindama suvokti gudrybę.


  – Nelabai suprantu, ką nori sužinoti, – atsargiai pratarė ji. Tada nuleido akis ir Dragas pajuto kylantį susierzinimą.


  – Nejaugi? Turėjai lagaminėlį, pilną kvepalų pavyzdžių. Apsimetei, kad esi modelis. Kokie buvo tavo ketinimai? Ko tikėjaisi patraukusi mano dėmesį?


  Holė nuraudo, o akys užsidegė. Jos pyktis suintrigavo Dragą.


  – Manai, kad viską padariau tikslingai, tiesa? Kiek pamenu, tą rytą man neleidai nieko paaiškinti. Įvyko baisus nesusipratimas, bet tavęs tai nebedomino.


  Jis gurkštelėjo vyno.


  – Koks nesusipratimas, cara? Juk tu nesi nebylė. Kartu praleidome visą vakarą. Jau nekalbant apie tai, kad dvi valandas stovėjai prieš kameras ir net nebandei pasakyti, kad nesi modelis.


  Holės oda vis dar buvo įraudusi. Ji užsimerkė. Bet po akimirkos vėl žiūrėjo tiesiai į jį didelėmis švytinčiomis akimis.


  – Žinau. Turėjau pasakyti. Bet tu pamanei, jog esu modelis, ir bijojau prisipažinti, kad klysti. Bijojau prarasti galimybę pasikalbėti su tavimi.


  – Bet visą vakarą buvai prikausčiusi mano dėmesį, – įgėlė jis.


  – Vargiai, – atkirto ji. – Bent tuziną kartų kalbėjai telefonu. Kaip tokiomis aplinkybėmis kas nors galėtų su tavimi kalbėtis?


  – Ir tai tavo pasiteisinimas? O vėliau, cara?


  Tai atrodė neįmanoma, bet Holė dar labiau paraudo. Jos skruostai ėmė blizgėti. Ji pakėlė dar nepaliestą stiklinę vandens ir godžiai atsigėrė. Dragą suėmė juokas, bet jis buvo per daug susierzinęs. Jos sutrikimas rodė, kokia nepatyrusi ji buvo, ir kokia aistringa tuo pat metu.


  Basta9, užtenka. Dabar ne laikas apie tai galvoti.


  – Vėliau mes, mmm… buvome užsiėmę. Nebeištaikiau tinkamos progos, – Holė pakėlė galvą ir jos akys sužibo. – Ar niekada nesusimąstei, iš kur galėjau žinoti, kad tau tą dieną reikėjo modelio? Kaip būtent tą akimirką atsidūriau tavo laukiamajame? Aš viso to nesuplanavau, Dragai. Buvau užsirašiusi susitikimui, – ji krenkštelėjo. – Bent jau taip maniau. Miesto mero žmonos studijų draugė man pasakė, kad tave pažįsta ir gali surengti trumpą susitikimą. Nurodė dieną ir laiką, dar pridūrė, kad turėsiu dešimt minučių. Todėl ir atvažiavau.


  Visa tai galėjo būti tiesa, Dragas neprisiminė. Bet tai nepateisino jos poelgio ir apgavystės.


  – Bet, kai palaikiau tave modeliu, nieko nepaneigei ir pasinaudojai situacija.


  Holė susierzinusi atsikvėpė.


  – Taip, pripažįstu tai. Bet liepei man eiti paskui tave ir nesuteikei galimybės nieko paaiškinti. Ir aš nusprendžiau, kad geriausia bus tau paklusti.


  Dragas ilgai žiūrėjo į ją. Nejaugi jis tikrai tikėjo, kad Holė Kreig surežisavo visą šią situaciją? Ne, netikėjo. Bet ji ja pasinaudojo. Pasinaudojo juo. Ir tai buvo neatleistina.


  – Gali būti, kad tau buvo paskirtas susitikimas. Bet pamenu, kad ta diena buvo labai nesėkminga. Nė vienas modelis netiko. Ir aš sekretorei nurodžiau perkelti visus numatytus susitikimus.


  Holė atrodė nusiminusi.


  – Kadangi dėl susitikimo tariausi ne aš, tavo sek­retorė neturėjo mano kontaktų. O be to, buvau ­atvažiavusi tokį tolimą kelią. Negalėjau išvažiuoti nepasikalbėjusi su tavimi.


  Todėl ji ir sėdėjo laukiamajame, tokia išsigandusi ir sutrikusi. Dragas vis dar prisiminė juodą jos kostiumėlį ir rožinius aukštakulnius su priklijuota etikete. Jis pajuto skausmingą dilgčiojimą, bet nenorėjo apie tai galvoti. Ir tikrai nesiruošė analizuoti to, kas įvyko paskui. Gal tai ir buvo nesusipratimas, bet Holė turėjo daugybę progų jam tai pasakyti.


  Užuot pasakiusi tiesą, ji įžvelgė galimybę gauti naudos ir ja pasinaudojo. Ji toliau apsimetinėjo, kol pasiekė tai, ko norėjo. Dragas prisiminė jos veidą kitą rytą ir kokia ji buvo patenkinta savimi, kai jis paklausė jos apie lagaminėlį.


  Tokia jo reakcija buvo neišvengiama. Jį užliejo seniai pamiršti jausmai, patirti vaikystėje, – neviltis, baimė, vienatvė, ir jis nekentė Holės už tai, kad prikėlė juos. Už tai, kad priminė jam, ką jis taip sunkiai stengėsi palaidoti. Jis neturėjo kitos išeities.


  Holė apakino jį, o jis nė neįtarė, kad taip gali įvykti. Jis palaikė ją tuo, kuo ji nebuvo, ir pajuto jai tai, ko jau seniai niekam nejautė. Dragas beveik – bet ne visiškai – leido sau atsipalaiduoti jos draugijoje. Ji atrodė tokia nuoširdi ir visai nepanaši į moteris, su kuriomis jis paprastai bendravo. Jis pats kaltas, kad nuolat rinkdavosi dirbtinį grožį, bet tik pabuvęs su Hole Kreig jis suprato, kad jam gali patikti ir paprastesnės moterys.


  O tai, kad ji apkvailino jį ir pasirodė esanti tokia klastinga kaip patyręs aukso ieškotojas, vis dar skaudino. Dragas nesigailėjo ją išvaręs. Tik tada, kai pamatė fotosesijos nuotraukas, jis ėmė graužtis, kad ją paleido. Netgi svarstė galimybę ją susirasti, bet galiausiai nusprendė to nedaryti.


  – O ko vyleisi iš susitikimo su manimi? Planavai gauti darbą?


  Holė papurtė galvą.


  – Tikėjausi, kad norėsi įsigyti Koletę.


  – Koletę?


  – Tai mano senelės vardas. Taip vadinasi paskutiniai kvepalai, kuriuos mudvi sukūrėme kartu. Jie patys geriausi. Tikėjausi, kad nusipirksi juos ir išleisi į rinką.


  – Turėtum žinoti, kad didelės įmonės taip nedirba, – Dragas pirštais glostė taurės kojelę. – Navaros įmonėje dirba keli kvepalų žinovai. Mes atrandame idėją ir duodame jiems nurodymus. Bendromis jėgomis jie kuria tai, ko mes iš jų tikimės. Kartais kuriame kvepalus įžymybėms. Bet niekada neperkame kvepalų iš privačių asmenų.


  Holės smakras pakilo.


  – Žinau, bet tie kvepalai tokie geri, kad pamaniau, jog galbūt norėsi juos įsigyti. Turėjau bent pabandyti.


  Dragą beveik sužavėjo jos ryžtingumas. Beveik.


  – Kodėl?


  Holė nusuko veidą ir pirštais palietė savo lūpas. Jis pamanė, kad ji bando sugalvoti atsakymą, bet, kai ji vėl atsigręžė, pamatė sudrėkusias jos akis.


  – Nes mano senelė neseniai buvo mirusi ir aš nenorėjau prarasti jos namo. Norėjau pagerbti jos atminimą ir tuo pačiu išsaugoti savo vaikystės namus.


  Dragas pajuto silpną nerimą viduje.


  – Ar praradai tą namą? – paklausė jis, nors žinojo atsakymą, nes matė, kur ji gyveno. Jei Holė vis dar turėtų savo vaikystės namus, ar dirbtų padavėja kazino? Ypač turėdama kūdikį.


  Ant jos skruostų atsirado dvi šviesios dėmelės.


  – Taip. Negalėjau apmokėti skolų, todėl jis buvo parduotas. Dabar ten gyvena viena maloni pora.


  Dragas vaikystėje neturėjo namų. Nuo šios minties jis pasijuto pažeidžiamas. Jis labai norėjo turėti namus. Jam buvo vienuolika, kai dėdė galiausiai išplėšė jį iš įnoringos motinos glėbio. Kai jis pirmą kartą įžengė į Di Navarų namus Toskanoje, tai tapo pirmaisiais jo vaikystės namais.


  Deja, jis neturėjo jokių prisiminimų apie motinos meilę, rūpestį ir namų šilumą. Dėdė Paulas buvo jam labai geras ir Dragas visada jam bus dėkingas, bet jis labai daug dirbdavo, tad Dragas dažniausiai būdavo vienas arba su auklėmis.


  – Kur tavo tėvai? – paklausė jis Holės.


  – Niekada jų nepažinojau. Apie tėvą nežinau nieko, o mama mirė, kai buvau dar kūdikis, – Holė tai ištarė be jokių jausmų, tačiau Dragas žinojo, kaip tai buvo skausminga. Jis pats niekada nematė savo tėvo, bet bent jau žinojo, kas jis. Su motina jam nepasisekė. Jo sąmonėje ji paliko gilius randus ir jis vis dar nebuvo pasveikęs nuo to, ką ji jam padarė.


  – O kaip tavo vaiko tėvas? – paklausė jis nuvydamas skaudžias mintis apie motiną. – Kodėl jis tau nepadėjo?


  Holė sučiaupė lūpas ir giliai įkvėpė.


  – Jis nepanoro būti apkrautas tokia našta, – galiausiai pasakė ji tyliu ir netvirtu balsu.


  Dragas įsivaizdavo ją besilaukiančią ir vienišą, ir pajuto pyktį ir užuojautą vienu metu. Pyktį, nes ji priminė jam motiną, ir užuojautą, nes prarado tiek daug. Ar taip nutiko ir jo motinai? Jis niekada nesuprato, kodėl ji elgėsi taip neatsakingai nuolat keliaudama iš vienos vietos į kitą, tarsi ieškotų, kur pasislėpti.


  Gal ji ir būtų apsistojusi vienoje vietoje, jei ne Dragas. Jei ne pinigai, kuriuos jis reprezentavo. Pinigai, kuriuos dėdė Paulas skirdavo jo globai, bet motina juos išleisdavo tam, kad išsivežtų jį į vis kitą tolimą vietą ir pasislėptų nuo Di Navarų. Bet kas kartą pabėgusi, ji vis iš naujo sugrįždavo ištiesta ranka, kad dėdė Paulas ją pripildytų. O tada vėl dingdavo kartu su Dragu.


  Holė bent jau nesielgė taip su savo vaiku, nors gyveno tame nutriušusiame bute ir palikdavo jį svetimiems žmonėms. Jo motina daugybę kartų darė tą patį. Jei Holė iš vaiko tėvo gautų paramą, ar ir ji viską išleistų neatsakingai trokšdama užpildyti vidinę tuštumą? Ar padoriai įsikurtų ir pasirūpintų vaiku taip, kaip derėtų?


  – Kiek žinau, šioje šalyje turi teisę per teismą reikalauti paramos vaikui, – švelniai pasakė Dragas. – Tai bent šiek tiek palengvintų tavo buitį. Stebiuosi, kodėl to nepadarei.


  Holės akys užsiliepsnojo.


  – Tau viskas atrodo taip paprasta. Bet tam reikia turėti pinigų advokatui, tiesa? Jei neįstengiau apmokėti paskolos, nebūčiau galėjusi pasisamdyti ir advokato.


  – Taigi ėmei dirbti padavėja, – Drago balse galėjai išgirsti smerkimą. Jis tai suprato, kaip ir Holė. Juk ji galėjo susirasti kitokį darbą, kad jos sūnus būtų saugesnis.


  Ji pakėlė galvą.


  – Taip, vos išvažiavusi iš gimtojo miesto. Atvykau į Naująjį Orleaną ir gavau darbą kazino. Ten geri arbatpinigiai, o man reikėjo pinigų.


  – Bet nepakankamai geri, kad išsinuomotum padorų būstą.


  – Ne visiems sekasi taip kaip tau.


  – Aš nieko negavau ant padėklo, cara. Viską, ką turiu, užsidirbau pats.


  – Taip, bet tau nuolat sekėsi.


  – Ne visada, – pasakė jis. Pirmus vienuolika gyvenimo metų jam visai nesisekė. Jis net nemokėjo skaityti, kol dėdė Paulas atėmė jį iš motinos ir suteikė normalų išsilavinimą. Ne tokį, kai esi priverstas skaičiuoti monetas vakarienei. – Baigusi šį darbą turėsi pakankamai pinigų, kad apsigyventum saugioje vietoje.


  – Kaip drįsti sakyti, kad mano vaikui grėsė pavojus? – griežtai rėžė Holė. – Tik todėl, kad mano butas neatitiko tavo standartų, Jūsų Didenybe, nereiškia, kad mano sūnus nebuvo saugus.


  Holė buvo labai susinervinusi, jos kūnas virpėjo nuo įtampos. Jos akyse liepsnojo ugnis, o žandikaulis buvo suspaustas keistu kampu, kuris Dragui pradėjo patikti. Ši moteris buvo kaip fejerverkas. Kartą jie jau degė kartu. Kaip viskas būtų dabar?


  Jis nuvijo šią mintį ir leido žvilgsniui klajoti jos dailiu veidu. Jei nuojauta nenuvils, šios moters dėka Navaros kosmetika uždirbs labai daug pinigų. O dažniausiai nuojauta jo nepavesdavo.


  Tad Dragas negalėjo rizikuoti ir viską sugadinti vėl sugundydamas ją, kad ir kokia viliojanti atrodė ši mintis. Užuot taip pasielgęs, jis prisiminė skurdžią ir apleistą vietą, kurioje ji iki šiol gyveno, ir jame sukilo pyktis.


  – Hole, ar tu tikrai nori, kad tavo vaikas užaugtų ten? Kad kas vakarą jį prižiūrėtų ponia Terner, o jis verktų klausdamas, kur jo mama? Ar nori, kad jis tave matytų tik kelias minutes per dieną, kol darysi tai, ką planuoji daryti su uždirbtais pinigais?


  Holė mirksėjo žiūrėdama į jį ir jis suprato, kad jo balsas buvo šiurkštus. Bet nesigailėjo. Ji turėjo viską apgalvoti. Turėjo galvoti apie vaiką.


  – Žinoma, kad to nenoriu, – atsakė ji. – Trokštu turėti padorius namus ir rasti sūnui gerą mokyklą. Noriu, kad Nikis turėtų viską, ką augdama turėjau aš. Ir visa tai jam ketinu suteikti.


  Dragas įsitempė, tarsi jo viduje kunkuliuotų ugnikalnis. Jis nesuprato, kodėl Holė taip stipriai jį veikė, bet jam tai nepatiko. Jis stengėsi užgniaužti visus jausmus, kuriuos ji žadino jame, ir vėl užrakinti giliai širdyje, kur jie jau ilgą laiką buvo slepiami.


  – Gal ir galėsi jam visa tai suteikti, – galiausiai pasakė jis nebesijausdamas toks pažeidžiamas. – Ar bent įsivaizduoji, kiek pinigų gali užsidirbti reklamuodama kosmetiką?


  Holė papurtė galvą.


  – Tai gali būti šešių skaitmenų suma, cara. Bet pirmiausia turime pamatyti, kaip seksis bandomoji fotosesija, – nes, kad ir kaip Dragas gailėtų jos ir kūdikio, nesiruošė tokios didelės pinigų sumos atiduoti už nieką. Jis bankrutuotų, jei leistų jausmams paveikti jo sprendimus.


  Holės akys išsiplėtė. Paskui ji nurijo seiles ir įrėmė į jį ryžtingą žvilgsnį.


  – Prieš ką nors darydama noriu pamatyti sutartį su visomis sąlygomis.


  Dragą perliejo susierzinimas.


  – Tu manimi nepasitiki? – paklausė jis pavojingai aštriu balsu.


  Holė buvo niekas ir nieko neturėjo. Jai reikėjo šio darbo ir jo geranoriškumo, ypač po to, kas įvyko pernai.


  Bet, nepaisydama viso to, ji spaudė jį ir reikalavo sutarties. Dragas turėjo pripažinti, kad viena jo dalis žavėjosi tokiu atkaklumu, nors ji ir varė jį iš proto.


  – O turėčiau? – kandžiai paklausė ji.


  – Ar turi kitą pasirinkimą?


  Jos žandikaulis sujudėjo ir vėl įsitempė.


  – Ne. Manau, kad neturiu.


  – Būtent, – Dragas atsistūmė nuo stalo ir atsistojo. – Gausi savo sutartį, Hole, nes versle tai būtina, – staiga jis pasilenkė virš jos, abiem rankomis atsirėmė į stalą ir sukaustė ją žvilgsniu. – O jei sąlygos tavęs netenkins, būsi nuvežta ten, kur tave radau, ir daugiau niekada nebeturėsi galimybės gauti iš manęs bent centą.


  Holė nenustygo vietoje. Ji buvo įpratusi nuolat skubėti, kas dieną dirbti po daugybę valandų, o paskui parbėgusi namo rūpintis Nikiu. Tad gyvenimas šiuose namuose be jokios dienotvarkės ir kartu su aukle atrodė nerealus. Holė bandė skaityti knygą, klausytis muzikos ir žiūrėti televizorių – ji niekada nesuprato žmonių, kurie viešino savo asmeninius reikalus per televiziją, – bet niekas jos nenuramindavo ilgiau nei kelioms minutėms.


  Kartais Holė užsinorėdavo išeiti pasivaikščioti, bet ją šiek tiek baugino perspektyva vienai klajoti Niujorko gat­vėmis. Ir nors anksčiau ji kas vakarą tamsoje įveikdavo nemažą atstumą nuo kazino iki tramvajaus, kas buvo gana rizikinga, tai niekada jos nebaugino. Bet čia jai atrodė, kad, jei išeis iš namų, niekada neras kelio atgal.


  Taigi ji taip ir liko sėdėti su televizoriaus pultu rankoje ir perjunginėjo kanalus. Galiausiai Holė pripažino, kad jos sudirgimo priežastis nebuvo vien tai, jog jos gyvenimas staiga apsivertė aukštyn kojom.


  Buvo dar viena priežastis. Tai – Dragas Di Navara. Jis supyko ant jos ir pagrasino išsiųsiąs atgal į Naująjį Orleaną, ir ta mintis ją išgąsdino. Nors Holė siaubingai niršo ant jo už valdingumą, aroganciją ir įsitikinimą, kad jos tikslas buvo jį apkvailinti, ji negalėjo leisti šiam pykčiui ją apakinti. Ji negalėjo išvykti iš čia neužsidirbusi Drago žadėtų pinigų.


  Holę išgąsdino mintis, kad ji staiga tapo priklausoma nuo pažado gauti tokią didelę pinigų sumą. Dar vakar ji vos nemetė padėklo su gėrimais Dragui į veidą. Ji elgėsi su juo grubiai ir norėjo išvaryti, bet jis sugundė ją gražiomis kalbomis, geresnio gyvenimo pažadais, ir ji taip stipriai tuo įtikėjo, kad, jei šis susitarimas žlugtų, ji to neišgyventų.


  Pokalbio metu Holė jį erzino ir provokavo. Dalis jos dabar gailėjosi to, bet kita dalis – džiūgavo. Tebūna prakeiktas jis ir jo pasipūtimas.


  Tarsi Holės minčių atviliotas Dragas įžengė į svetainę. Jis vilkėjo smokingą ir atrodė pritrenkiamai, kaip ir dera tikram magnatui. Holės širdis šoktelėjo ir atvipo žandikaulis, bet ji greitai susitvardė suvokusi, kad spokso į jį.


  Jis susiruošėsi kažkur išeiti.


  Holė nežinojo, kur ir su kuo jis eis, bet mintis apie Dragą, šokantį su gražia moterimi, pervėrė ją tarsi peilis.


  Bet kodėl? Jai neturėjo rūpėti, ką jis veikia.


  Holė pakėlė galvą laukdama, kol jis ką nors pasakys. Nes akivaizdu, kad Dragas atėjo čia norėdamas jai kažką pranešti. Gal jis nusprendė, jog ji neverta viso to vargo, ir atėjo pasakyti, kad susikrautų daiktus, nes jos laukia automobilis, nuvešiantis į oro uostą.


  – Turiu išeiti, – be jokių įžangų prabilo Dragas ir Holė nužvelgė jį nuo galvos iki kojų.


  – Matau. Linkiu gerai pasilinksminti.


  Jis nereagavo į jos žodžius, tik spoksodamas į ją priėjo arčiau ir prisėdo ant krėslo rankenos. Už jo stovėjo televizorius, tad Holė bandė nukreipti dėmesį į jį. Bet tai buvo neįmanoma.


  – Turime pasikalbėti, – pasakė jis ir jos širdis apmirė. Jis tikrai išsiųs ją namo. Viskas baigta. Ji žinojo, kad tai ilgai netruks. Bet, velniai rautų, jis turės sumokėti jai už visus nepatogumus. Juk dėl jo ji metė darbą!


  Dragas pakėlė ranką ir ėmė tvarkyti rankogalį. Tarsi tyčia vertė ją laukti. Atrodė toks ramus ir abejingas. Galiausiai įsmeigė žvilgsnį į ją.


  – Ar turi pasą? – paklausė jis ir Holė sumirksėjo.


  – Aš? Mmmh… ne, – ji nesitikėjo tokio klausimo.


  Dragas susiraukė.


  – Tada kuo greičiau turime tuo pasirūpinti.


  – Kodėl?


  – Nes vyksime į Italiją, cara.


  Italiją? Jos pulsas pašoko nuo staiga apėmusios baimės.


  – Kodėl?


  Dragas atrodė susierzinęs.


  – Nes ten vyks Dangaus fotosesija. Nes aš vadovauju ir taip sakau.


  Holė pasimuistė ant sofos.


  – Tu nesi mano viršininkas, – atkirto ji ir čia pat pasigailėjo taip išsišokusi. Bet kaip jai susitaikyti su šitokia jo arogancija? Jis paprašė jos dalyvauti fotosesijoje. Ji sutiko. Tačiau darbas dar neprasidėjo ir ji vis dar neturėjo sutarties.


  Dragas pakėlė antakį.


  – Nejaugi? Visada maniau, kad tas, kuris moka, yra už viską atsakingas.


  – Kol kas nesumokėjai man nė cento, – atkirto Holė.


  – Tikrai? Juk neatsiradai Niujorke per stebuklą, Hole. Ir Silvija nedirba už dyką.


  Jos ausys įkaito. Be abejo, visa tai kainavo.


  – Neprašiau tavęs jos samdyti.


  – Tiesa, bet kūdikis ant tavo kelių yra ne visai tai, ką norėčiau matyti reklamoje.


  – Nevyksiu į Italiją, kol negausiu sutarties, – Holė tai ištarė gana agresyviai ir pati krūptelėjo nuo savo tono. Kas jai darėsi? Ar ji norėjo būti išsiųsta namo, atgal į skurdą?


  – Tokiems dalykams reikia laiko, – šaltai atsakė Dragas. – Stalčiuje nelaikau pluošto sutarčių, kad vos prireikus išsitraukčiau vieną. Būk rami, Hole, gausi savo sutartį. Bet tau vis dar reikia paso, kaip ir tavo sūnui.


  Holės širdis nuriedėjo į kulnus. Ji niekada anksčiau nepildė dokumentų pasui gauti, bet išsigando, kad ten reikės įrašyti tokią informaciją, kurios ji nenorėtų atskleisti Dragui. Nes tai sukels jam tam tikrus klausimus.


  – Nesuprantu, kodėl visko negalime padaryti čia. Juk darėme tai anksčiau. Parkas puikiai tam tinka ir…


  – Nes šį kartą aš to nenoriu, – nutraukė ją Dragas. – Nes turiu viziją, kurios veiksmas vyksta Italijoje.


  Holė nuleido akis į savo sportinius batelius, kuriuos buvo užsikėlusi ant suolelio kojoms. Dieve, priešais sėdėjo Dragas, vilkintis smokingu, o ji, tarsi paauglė, mūvėjo džinsus ir avėjo sportinius batelius. Tai paryškino ir taip akivaizdų skirtumą tarp jų.


  – Tiesiog tai atrodo kaip pinigų švaistymas, – švelniai pasakė ji. – Parkas visai šalia, ir viskas buvo taip gražu praėjusį kartą.


  Jis tylėjo ir Holė jautė jo vertinantį žvilgsnį. Ji pakėlė akis ir jos širdis apsivertė nuo to žvilgsnio intensyvumo. Pilkose jo akyse slėpėsi kažkas karšto, paslaptingo ir intriguojančio.


  Holė nurijo seiles.


  – Malonu, kad rūpiniesi, – pasakė jis su vos juntamu sarkazmu, – bet galiu sau leisti daryti tai, ką noriu. O aš noriu matyti tave Italijoje.


  Pasidėjusi rankas ant kelių Holė sunėrė pirštus.


  – Tada mums teks pasidaryti pasus.


  – Taip, – pasakė jis. – Aš viską paruošiu, – Dragas pažiūrėjo į laikrodį ir susiraukė. – O dabar man teks atsiprašyti, nes skubu į pasimatymą.


  Pasimatymą.


  Holės skrandis apsivertė, bet ji išspaudė dirbtinę šypseną. Jai tikrai nerūpėjo Dragas, bet buvimas šiuose namuose priminė, kas tarp jų įvyko. Tą karštį, aistrą, malonumą ir absoliučią palaimą būti jo užvaldytai.


  Bet šią naktį visa tai pajus kita moteris, kol Holė gulės lovoje šiame bute, vos keli žingsniai nuo kambario, kur Dragas pirmą kartą jai parodė, kas vyksta tarp vyro ir moters. Ji vartysis lovoje ir įsivaizduos jį su kita. Ji degs iš ilgesio, kaip daugybę kartų degė vienišomis naktimis, negalėdama liautis apie jį galvojusi, kad ir kaip to norėtų.


  Holė paėmė televizoriaus pultą ir ėmė junginėti kanalus. Bet nematė nieko, ką rodė ekrane, nes visiškai negalėjo susikaupti, tačiau turėjo kažką daryti, kol jis išeis.


  – Gerai pasilinksmink, – pasakė ji, nes turėjo kažką pasakyti.


  Dragas dar akimirką pastovėjo ten, susikišęs rankas į kišenes, o tada apsisuko ir išėjo, ir Holės širdis nusirito į kulnus. Jai gėlė akis nuo neišlietų ašarų, kurias ji piktai nubraukė.


  Ji niršo, nes buvo tokia bejėgė. Nes turėjo daryti tai, ko nori Dragas, arba neteks pinigų. Todėl ir norėjo verkti.


  Tik todėl.


  


  Dragui buvo nuobodu. Pastarąjį mėnesį visi laukė jo apsilankymo šioje labdaringoje vakarienėje, bet jo mintys buvo visai kitur. Moteris, įsikibusi jam į parankę, – graži didelio turto paveldėtoja, kurią neseniai sutiko per verslo vakarienę, – jam įkyrėjo. Nors prieš savaitę, kai jie susipažino, ji jam visai neatrodė nuobodi, o netgi labai sudomino.


  Ji buvo miela ir ryški ir dalyvaudavo daugelyje labdaros akcijų. Bet šį vakarą Dragas pažvelgė po apgaulinga jos išore. Ji tai darė tik todėl, kad neturėjo kur dėti pinigų ir laiko. Iš tiesų jai visai nerūpėjo žmonės, kuriems ji padėjo. Ji tai darė, nes iš jos to buvo tikimasi, ir dar todėl, kad taip pritraukė žmonių dėmesį. Dragas prisiminė, kad prieš porą dienų laikraštyje matė straipsnį apie ją ir kažkokį madų šou Europoje, kuriame ji dalyvavo. Bet net ir tada jis nesuprato, kad iš tiesų labdara jai nerūpi. Viską pakeitė jos elgesys šį vakarą. Tai, kaip ji stengėsi būti pastebėta jo kompanijoje ir kaip nesiliaudama apkalbinėjo aplinkinius žmones. Tarsi būtų kažkuo už juos geresnė, kaip ir jis, ir turėtų jį dėl to perspėti.


  Labiausiai Dragą neramino tai, kad vos prieš kelias dienas nė vienas šių dalykų tikriausiai nebūtų jam rūpėjęs. Bet dabar jis prisiminė Holę, maitinančią savo kūdikį tame varganame bute, ir jo krūtinę užliejo šiluma.


  Holė žinojo, ką reiškia kovoti ir nieko neturėti. Ji prarado namus ir, kad sudurtų galą su galu, pradėjo dirbti padavėja. Jo motina elgėsi panašiai, bet ji turėjo savų priežasčių, kurios kitiems atrodė nelogiškos.


  Ši moteris – rodos, jos vardas buvo Danielė, – nieko nežinojo apie tikrą kovą. Dragas žinojo. Nors sunkiomis sąlygomis gyveno ir ne tokį ilgą laiką, jis žinojo, ką reiškia nieko neturėti ir priklausyti nuo svetimų žmonių geranoriškumo. Maldauti, kovoti ir daryti tai, ko nenori, vien tam, kad išgyventum. Tada jis buvo vaikas, bet prisiminimai giliai įsirėžė atmintyje. Jis jau buvo palaidojęs juos giliai pasąmonėje, bet nuo tada, kai Holė Kreig sugrįžo į jo gyvenimą, jie pamažu ėmė išplaukti į paviršių.


  – Dragai, ar girdėjai, ką tau sakiau?


  Jis pažvelgė į tviskančią būtybę šalia ir pajuto pasibjaurėjimą. Daugiau nebenorėjo dirbtinio grožio. Tik ne šįvakar. Jis nenorėjo leisti laiko su paviršutiniška ir savanaude moterimi. Ji buvo milijonierė, bet vis tiek mėgo išnaudoti kitus. Ne taip, kaip jo motina, bet vis tiek išnaudojo. Dragą liūdino tik tai, kad to nepastebėjo anksčiau.


  Šį vakarą jis norėjo būti šalia moters, kuri jo nelaikė dievu ir besąlygiškai nevykdė jo paliepimų, tarsi jie būtų paskelbti iš kažkur aukščiau.


  Jis norėjo būti su Hole. Moterimi, kuri buvo su juo atvira. Nors taip buvo ne visada, atvira ji tapo tik dabar. Žinojo, ko jis iš jos tikisi, tad daugiau nebesiekė jo apgauti. Jiems nebereikėjo apsimetinėti vienam prieš kitą. Ji pyko, niršo, užsispyrusi bandė pasiekti savo. Ji jam nepataikavo ir sakė tai, ką galvoja.


  Niekas nedrįsdavo pasakyti Dragui savo nuomonės. Bent jau ne taip, kaip Holė. Atrodė, kad jis netgi nepatinka jai, bet ji geidė jo. Dragas tai suprato iš to, kaip trūkčiodavo jos kvėpavimas jam būnant šalia, kaip ji tyrinėdavo jį akimis, o tada paskubomis nusukdavo jas, tarsi nenorėtų būti pagauta. Šalia jo jos oda parausdavo ir kvėpavimas padažnėdavo.


  Kad ir ką ji sakytų, tai nebuvo neapykanta. Tai buvo aistra.


  – Girdėjau, – atsakė jis moteriai šalia. – Man labai gaila, bet esu priverstas išeiti. Prisiminiau, kad šįvakar turiu dar vieną susitikimą.


  Danielė išsižiojo negalėdama patikėti.


  – Bet, aš maniau…


  Dragas pakėlė jos suglebusią, vėsią ranką sau prie lūpų ir pabučiavo.


  – Ciao, bella10. Buvo malonu vėl tave pamatyti.


  Ir tada, jai nespėjus ištarti nė žodžio, jis pakilo nuo stalo, išėjo pro pagrindines duris ir nužingsniavo šaligatviu žemyn. Jo butas buvo visai netoli. Jis galėjo paskambinti vairuotojui, bet norėjo prasivaikščioti. Dragui reikėjo laiko, kad numalšintų keistą aistrą Holei Kreig, nes kitaip tiesiog įsiverš į namus ir stvers ją į glėbį.


  Buvo gana keista geisti moters, kurią pats kažkada išvarė iš savo gyvenimo. Bet Dragas nieko negalėjo padaryti.


  Mažiau nei po penkiolikos minučių jis priėjo savo namą. Durininkas linksmai pasisveikino ir plačiai atvėrė duris. Dragas atsakė jam ir įlipęs į privatų liftą ėmė kilti į savo butą mansardoje.


  Kai įėjo, aplinkui buvo tylu. Jis pažvelgė į laikrodį. Nebuvo vėlu, tik pusė dešimtos. Bet jo butas atrodė kaip visada. Neveikė televizorius, niekas nesėdėjo svetainėje, ant grindų nebuvo žaislais apsupto kūdikio.


  Tai keistai nuliūdino Dragą. Nors jam kūdikiai nelabai patiko, bet, kai anksčiau įėjęs į namus pamatė Silviją, žaidžiančią su Nikiu, ir Holę, ruošiančią jam buteliuką, jo krūtinę užliejo keista šiluma. Jis nuvijo tą jausmą kaip nereikšmingą, tarsi fizinį negalavimą.


  Bet dabar jis jautė tuštumą, nes Holės su sūnumi čia nebuvo. Dragas perėjo per svetainę į koridorių, kuriame buvo miegamieji. Jo širdis daužėsi. O jeigu ji išvyko? Jeigu persigalvojo ir pasinaudojo galimybe pabėgti, kol jo nebuvo namuose?


  Prieš išeidamas jis įspėjo savo vairuotoją ir durininką, kad praneštų jam, jei Holė sumanytų išvykti, bet niekas jam nepaskambino. Tad kodėl jis taip nerimavo?


  Staiga Dragas virtuvėje išgirdo garsus ir stabtelėjo, širdies ritmas sulėtėjo, o ausys įsitempė įdėmiai klausydamos. Tokiu metu visi darbuotojai jau turėjo būti išėję namo, tad tai nebuvo kažkuris iš jų.


  Jis sustojo, pamatęs prie spintelės stovinčią moterį, ilgus šviesius plaukus susirišusią į uodegą. Ji vilkėjo jogos kelnes ir plačius marškinėlius, kurie buvo taip nuskalbti, kad spalva buvo nublukusi iki blyškiai raudonos.


  Ji atidarė mikrobangų krosnelę ir išėmė iš jos dubenį, paskui į jį įdėjo vaikišką buteliuką. Stebint šią sceną Dragą užliejo keistas jausmas. Jis niekada negalvojo, kad jo gyvenime kažko trūksta ar kad ką nors praranda dėl to, jog neturi žmonos ir vaikų. Jis nežinojo, kaip sukurti artimus santykius ir užpildyti šią tuštumą.


  Dragas visada žiūrėjo į šeimas iš šono. Ir iki šiol jo niekada tai neliūdino. Bet buvo nemalonu jaustis pašaliečiu savo paties namuose, o būtent taip jis dabar jautėsi. Ir tai jo viduje atvėrė tuštumą, kurios jis nejautė jau labai ilgą laiką.


  


  9Gana (it.).


  10Sudie, gražuole (it.).


  Septintas skyrius


  


  Šeštasis jausmas pakuždėjo Holei, kad ji ne viena. Jos pakaušio oda pašiurpo, o papilvėje pasklido karštis. Ji žinojo, kas tai. Jai nereikėjo pamatyti Drago, kad suprastų, jog tai jis. Ji jautė jį. Užuodė jį.


  Holė lėtai ir abejingai atsigręžė, bet jos širdis pašėlusiai daužėsi krūtinėje. Vėl išvydusi jį su smokingu ji vos nežioptelėjo. Jis buvo paslaptingas ir gražus, o pilkos akys – karštos ir gilios. Jis atrodė niūrus, tarsi jo vakaras nenusisekė. Tarsi kažkas buvo negerai.


  Ar labai niekinga buvo tai, kad Holė pasijuto laiminga dėl to, kad jo pasimatymas nenusisekė?


  – Anksti grįžai, – pasakė ji taip nerūpestingai, kaip tik galėjo, ir tikėjosi, kad jis neišgirdo silpno jos balso virpėjimo.


  – O gal visai ne, – artėdamas prie jos atkirto jis atrodydamas vis seksualiau ir patraukliau. Jo rankos buvo sukištos į kišenes, švarkas prasegtas, kad atskleistų taisyk­lingą eilę sąsagų, kuriomis buvo susegti jo marškiniai. Peteliškė buvo tvirtai užsegta, tarsi jis vis dar ruoštųsi išeiti į kažkokį renginį. – Iš kur gali žinoti, kad man tai anksti?


  Holė atsisuko patikrinti buteliuko. Jis dar nebuvo paruoštas, tad įdėjo jį atgal į vandenį. Tada patraukė pečiais.


  – Nežinau, tik spėju. Nesi panašus į žmogų, dešimtą valandą gulintį lovoje.


  Vos tai ištarusi ji pasigailėjo. Nuo žodžių gultis į lovą jos skruostus ir kaklą užliejo raudonis. O varge, kas gi jai darėsi?


  Dragas pakėlė antakį ir Holė suprato, kad jis nesusilaikys nepakomentavęs jos teiginio.


  – Būtent toks aš ir esu. Kartais mėgstu praleisti nuobodžiąją dalį ir einu tiesiai į lovą.


  Holė apsimetė, kad nesuprato.


  – Kaip gaila. Visada maniau, kad turtingas ir veiklus milžiniškos įmonės vadovas, kurio verslo tikslas yra daryti žmones gražesnius, mėgsta būti matomas ir matyti kitus.


  – Viskam savas laikas, cara mia, – pasakė jis žemu ir seksualiu balsu, nuo kurio jos kūnu nuvilnijo malonumo bangos.


  Pastarąsias kelias valandas Holė praleido galvodama apie jį. Spėliodama, ką jis veikė, ar šoko valsą po žvaigždėmis su kokia nors gražuole kerėdamas taip pat, kaip kažkada pakerėjo ją pačią. Dragas galėjo būti labai įtaigus, kai tikrai ko nors troško. Ją prislėgė mintys apie jį, siekiantį sužavėti kitą moterį.


  Holė įtikinėjo save, kad jautė visa tai tik todėl, jog vėl buvo šiame bute, kur jie mylėjosi ir pradėjo kūdikį. Tokiomis aplinkybėmis buvo natūralu taip jaustis. Ji tikėjo, kad vos išvykus iš čia, tai praeis.


  Dragas priėjo taip arti, kad ji galėjo jį užuosti. Pamažu visus jos pojūčius užvaldė gaivus, švarus ir brangus jo aromatas. Tai nebuvo tik kvepalai, kaip visada labai rafinuoti. Tai buvo jis pats, jo kūno kvapas.


  Holė troško atsigręžti ir skruostu priglusti prie jo krūtinės, pirštais perbraukti šilkinius jo švarko atlapus ir bent akimirkai apsimesti, kad jis priklauso jai.


  – Atėjo laikas pamaitinti Nikį, – pasakė ji vėl patik­rinusi buteliuką, o balsas drebėjo labiau, nei norėtų. Mišinukas buvo beveik paruoštas, bet ne visai. Drebančiais pirštais ji įdėjo jį atgal į vandenį ir apsigręžusi atsirėmė į marmurinį stalviršį.


  – Taigi papasakok apie savo vakarą. Ar buvo smagu? Ar matei ką nors kietą?


  Dragas sutrikęs sumirksėjo.


  – Ką nors kietą?


  – Na, supranti, kino žvaigždę ar ką nors panašaus.


  Jis patraukė pečiais.


  – Gal ir mačiau, neatkreipiau dėmesio.


  Holė papurtė galvą. Jam juk nerūpėjo aplinkinis pasaulis ir tokie laikini dalykai kaip garbė. Ji pamanė, kad norint padaryti jam įspūdį, reiktų labai pasistengti.


  – Tiesa, tokie dalykai tau visiškai neįdomūs, – pasakė ji su atviru sarkazmu balse. – Rengiesi brangiais drabužiais, geri šampaną, valgai įmantrius patiekalus ir bičiuliaujiesi su įžymybėmis. Neblogas gyvenimas.


  – Tiesą sakant, – atsakė Dragas, – kartais visa tai atsibosta. Ypač kai aplinkiniai žmonės būna lėkšti ir egocentriški.


  Holei knietėjo pasakyti, kad jis pats lėkštas ir egocentriškas, bet negalėjo to padaryti. Ji norėjo, bet tiesiog negalėjo ištarti tų žodžių. Nes tą akimirką Dragas atrodė šiek tiek sutrikęs ir niūrus. Ji nežinojo, kodėl, bet nuo tada, kai atsisuko ir pažvelgė į jį, tematė paklydusią ir vienišą sielą.


  Tai atrodė nesuderinama su realybe, nes Dragas Di Navara neturėjo sielos. Holė bandė pažadinti pyktį jam, bet jis buvo kažkur dingęs. Ji tik patraukė pečiais.


  – Visur yra lėkštų žmonių. Patikėk, galėčiau pasakoti tau ilgiausias istorijas apie kazino.


  Jo žvilgsnis buvo karštas ir aštrus.


  – Ir dar yra tokie žmonės kaip tu.


  Jos širdis ėmė smarkiau plakti ir ji nurijo gerklėje pakilusį gniužulą.


  – Ką tai reiškia?


  Dragas priėjo ir uždėjo rankas Holei ant pečių, apstulbindamas ją. Jos nugara nuvilnijo drebulys, palikdamas liepsnojančio karščio pėdsaką. Jos kūnas pažinojo šį prisilietimą ir troško jo.


  Holė siaubingai išsigando. Ne, ne, ne! Ji patyrė per daug skausmo po to, kai leido Dragui ją liesti. Kai jis išvarė ją. Kai ji suprato, kad daugiau niekada jo nepamatys. Kai sudaužė jos naivią ir nekaltą širdį į milijoną smulkių šukių. Holė neįsimylėjo jo – kaip galėtų vos per vieną naktį? Bet su juo pasijuto ypatinga, nuostabi ir graži. Ir ji sielvartavo, nes jo atstūmimas reiškė, kad tokia nebuvo.


  Dar kartą ji to nebeiškęs.


  – O kaip tu galvoji? – klausimu į klausimą atsakė Dragas.


  Holė giliai įkvėpė, o jos mintis užvaldė sutrikimas ir abejonės.


  – Galvoju, kad tu vėl mėgini mane sugundyti.


  Dragas nusijuokė ir ją užliejo šiluma. Ji dievino jo juoką. Jis atrodė visai kitoks žmogus, kai juokėsi. Ne atsargus ir atšiaurus, o atviras ir nerūpestingas. Jis jai patiko, kai juokėsi.


  – Dio! Tu mane linksmini, cara. Turbūt pernai pasielgiau per daug neapdairiai.


  Holė neleido, kad šie žodžiai kaip nors ją paveiktų.


  – Tikriausiai, – virpėdama pasakė ji.


  Neskubėdamas jis ėmė glostyti jos rankas. Švelniai, jausmingai. Jai norėjosi dejuoti nuo jo prisilietimų.


  – Bet štai mes ir vėl čia ir prieš akis turime visą vakarą.


  Jo balsas buvo svaiginantis ir gilus, ir vertė Holę galvoti apie susipynusius kūnus ir švelnią odą. Apie tokį didelį malonumą, kad ji greičiausiai bus viską pagražinusi prisiminimuose. Niekas negalėjo sukelti tokio pasitenkinimo. O gal galėjo?


  Holė suleido nagus sau į delnus, kad primintų, koks skausmingas gali būti Drago dėmesys. Nes praėjusį kartą viskas baigėsi labai liūdnai, ir ji netikėjo, kad dabar galėtų būti kitaip. Ji negalėjo rizikuoti.


  – Atleisk, Dragai, bet jau per vėlu. Praradai galimybę paversti mane savo sekso verge. Dabar aš tarnauju tik vienam vyrui – jis yra labai mažas ir dabar laukia savo maisto.


  Drago rankos nuslydo jos rankomis žemyn, kol atsidūrė prie jo šonų. Bet Holę įskaudino, kad jis taip lengvai pasidavė. Tarsi iš tikrųjų nebūtų jos geidęs.


  – Jam pasisekė, kad turi tokią atsidavusią motiną.


  Holės pulsas daužėsi. Ji nuleido akis ir karšta gėdos banga nusirito jos kūnu.


  – Stengiuosi, kiek galiu. Nors tikriausiai galėčiau pasistengti dar labiau.


  Dragas pirštu kilstelėjo jos smakrą, kol jų akys susitiko.


  – Kodėl taip sakai?


  Holės akyse susikaupė ašaros ir ji trumpam užsimerkė, kad sulaikytų jas. Ji neverks. Neparodys šiam vyrui savo pažeidžiamumo. Ji turi save apsaugoti. O tam privalo būti stipri ir bejausmė. Gal jai ne itin gerai sekėsi, bet ji mokėsi. Nebegalėjo sau leisti būti švelni. Niekam, išskyrus savo sūnų.


  – Aš daug dirbau, – pasakė ji kimiu balsu. – Nebuvau šalia, kai jam manęs reikėjo. Buvo taip sunku kasdien palikti jį auklei. Aš nekenčiau tos vietos, kur gyvenome, Dragai. Bet tai buvo geriausia, ką galėjau išsinuomoti.


  Jis vėl atsiduso.


  – Viskas galėjo būti daug blogiau, patikėk. Padarei tai, ką galėjai.


  Tą akimirką jo žvilgsnis tapo niūrus ir vienišas. Tarsi jis pats puikiai žinotų, ką reiškia, kai būna dar blogiau.


  – Stengiausi, kaip tik galėjau. Mes bent jau turėjome namus ir niekada nebadavome.


  Drago veidą užtemdė šešėlis ir Holei suspaudė širdį. Ji vos susilaikė neištiesusi rankos ir nepaglosčiusi jo skruosto, kaip kažkada tai jau buvo dariusi. Bet jis žengė žingsnį atgal ir vėl padidino prarają tarp jų.


  – Dabar viskas bus dar geriau. Darbas pas mane jums bus nauja pradžia, Hole. Tau atsivers naujos galimybės.


  Ji virpėdama atsikvėpė.


  – Todėl ir esu čia.


  Jis vis dar buvo susiraukęs. Holė taip stipriai įsikibo į stalviršį sau už nugaros, kad jai paskaudo pirštus. Ji troško prieiti prie jo, apkabinti jo liemenį. Ir vienintelis dalykas, sulaikantis ją, buvo akmuo, kurio ji nepaleido.


  – Turėjai pareikalauti pagalbos iš vaiko tėvo, – griežtai pasakė Dragas. – Jis neturėjo palikti tavęs tokioje sunkioje padėtyje.


  Holę nukrėtė drebulys, po visą kūną paskleisdamas deginantį kaltės jausmą. O, gerasis Dieve.


  – Negalėjau, – užsikirsdama atsakė ji. – Jis buvo nepasiekiamas.


  Dragas staiga pasirodė supykęs.


  – Ar jis vedęs, Hole?


  Iš pradžių ją pribloškė tokia mintis. Bet tada, smegenims dar nespėjus įtakoti jos refleksų, ji paskubomis linktelėjo. Jos vidinis balsas klykė iš pykčio. Ką ji darė? Kodėl melavo? Kodėl tiesiog nepasakė tiesos?


  Dragas suprastų. Juk ką tik pasakė, kad žino, jog ji stengėsi iš paskutiniųjų. Jis jai padėtų ir taptų jų vaikui tikru tėvu…


  Ne! Holė negalėjo taip rizikuoti. Dragas buvo toks stiprus ir valdingas, kad ji negalėjo nuspėti, ką padarytų, sužinojęs tiesą. O jeigu jis tiesiog nepatikėtų? Jeigu vėl ją išvarytų nespėjus užsidirbti nė cento? Holei per daug reikėjo tų pinigų, kad taip rizikuotų. Ir ji turėjo apsaugoti savo sūnų.


  Kol negaus sutarties, jos atlygio garantijos, negalės pasakyti tiesos. Pirmiausia ji privalo galvoti apie Nikį.


  Nuo rūstaus Drago žvilgsnio jos širdis vartėsi krūtinėje. Jai buvo taip skaudu, kad bijojo, jog susmuks ant grindų.


  Pati kalta, – piktai kuždėjo vidinis balsas.


  – Atleisk, jei tai tave nuvylė, – vos girdimu balsu tarė Holė. Jai neturėjo rūpėti, ką jis galvoja, bet vis dėlto rūpėjo.


  Jo antakiai pakilo.


  – Nuvylė? – jis papurtė galvą. – Nemaniau nieko panašaus, Hole. Galvojau, koks tas vyras niekšas, kad paliko tave tokią pažeidžiamą.


  Dieve, jis atrodė toks įniršęs, tarsi šią akimirką būtų pasiruošęs kovoti už ją ir Nikį. Tai tik sustiprino Holės kaltės jausmą ir jis ėmė graužti dar skaudžiau. Ji daug lengviau pakentė Dragą arogantišką ir valdingą. Bet negalėjo pakelti jo užuojautos.


  – Aš jam nepasakiau, – sumurmėjo ji ir Drago veidas sustingo iš nuostabos. Holė nuleido akis į grindis. Velniai rautų, ji juk pati sau kasė duobę. Milžinišką duobę, iš kurios niekada neišlips.


  – Nepasakei? Nori pasakyti, tas vyras net nenutuokia, kad turi sūnų?


  Ji linktelėjo, o širdis pašėlusiai daužėsi.


  – Mėginau, b-bet jis neklausė. Jis nenorėjo žinoti.


  Dragas atrodė priblokštas, tarsi niekada nebūtų apie tai pagalvojęs, o Holė pasijuto, tarsi pamažu klimpstanti į pelkę. Ji apsisuko ir aklai ėmė ieškoti buteliuko. Nebegalėjo čia stovėti nė minutės ilgiau ir vis gilyn klimpti į melo liūną.


  – Turiu pamaitinti Nikį.


  Ji buvo beišeinanti, kai Dragas sulaikė ją už alkūnės.


  – Dar ne per vėlu priversti tą vyrą prisiimti atsakomybę.


  – Per vėlu, – trumpai atkirto ji. – Jau per vėlu.


  


  Dragas sėdėjo prie savo stalo ir prisiminė Holės veidą, kai ji praėjusį vakarą pasakojo jam apie savo vaiko tėvą. Ji atrodė tokia sutrikusi ir pažeidžiama, kad jis tenorėjo stverti ją į glėbį ir pasakyti, kad daugiau niekuo nebesirūpintų. Jis netgi ėmė galvoti apie tai, kad suras tą vyrą ir privers pripažinti savo sūnų.


  Bet Holės reakcija atskleidė viską, ką jam reikėjo žinoti. Kad ir kas buvo tas vyras, ji jo bijojo. Tad nors tai ir siutino Dragą, nors jis ir labai troško surasti tą šunsnukį ir pamokyti už tai, kad ją įskaudino, jis negalėjo jos spausti.


  Be to, Dragas nenorėjo, kad Holės gyvenime atsirastų dar vienas vyras. Jis pats nesuprato, kodėl ši mintis jį taip erzino, bet taip buvo. Jis nenorėjo dalintis jos su kažkuo kitu.


  Dragas užsimerkė ir giliai įkvėpė. Kokia absurdiška mintis. Jie kartu praleido aistringą ir nepamirštamą naktį, bet dabar ji turėjo kūdikį, o jis neįsivaizdavo savęs su moterimi, turinčia vaiką.


  Dabartinė situacija buvo pilna spąstų. Jis labai norėjo vėl pasimylėti su Hole. Nusinešti ją į savo lovą ir įsitikinti, ar viskas bus taip pat nuostabu, kaip jo prisiminimuose. Bet negalėjo to padaryti. Praėjusį vakarą atsiskleidęs jos pažeidžiamumas sujaudino Dragą iki širdies gelmių. Ji buvo sutrikusi, išsigandusi ir susirūpinusi. Jis nenorėjo tokio artumo. Jis norėjo tik fizinio kontakto, neįpainiojant jausmų, bet su Hole Kreig dabar tai būtų neįmanoma.


  Dragas abiem rankom persibraukė per plaukus ir atsigręžęs pažvelgė į miestą. Jis mylėjo šį miestą, jam patiko triukšmas ir spūstis, gyvenimo jausmas, užplūstantis gatves kiekvieną kiekvienos dienos akimirką. Niujorkas iš tiesų buvo miestas, kuris niekada nemiegojo.


  Bet dabar Dragas labiau norėjo būti ten, kur gyvenimas buvo ramesnis ir tylesnis. Jis norėjo nusivežti Holę su kūdikiu į Italiją.


  Bet tam, kad tai įvyktų, reikėjo pasirūpinti pasais. Jis atidarė elektroninį laišką nuo savo sekretorės, kur ji rašė, ko jiems reikės šiam procesui pradėti. Dragas viską užsirašė ir atidarė kitą laišką, kuriame buvo pateikiama metų ketvirčio pardavimų ataskaita. Navaros kosmetikai puikiai sekėsi, ypač dėl naujos odos priežiūros linijos, skirtos vidutinio amžiaus vartotojams. Neseniai rinkai jie pateikė ir naują spalvų paletę akims, lūpoms ir skruostams, kuri taip pat atnešė neblogą pelną.


  Pelnas už kvepalus irgi buvo neblogas. Bet Dangus netapo toks populiarus, kaip Dragas tikėjosi iš firminio įmonės aromato. Kitų įmonių vadovai gal ir būtų patenkinti tokiu pelnu, bet Dragui to neužteko. Nes jis žinojo, kad gali būti geriau.


  Jis dar akimirką pasėdėjo, paskui išjungė kompiuterį ir pranešė sekretorei, kad išeina. Kaip galėjo susikaupti, kai viskas, apie ką galvojo, buvo kaip atnaujinti Dangaus kampaniją? O tam pirmiausia reikėjo padaryti pasus Holei ir jos sūnui.


  Kai maždaug po pusvalandžio Dragas įžengė į savo butą, jis vis dar mėgino suvokti tą keistą trauką, kurią jautė Holei, arba kodėl jis dienos viduryje išėjo iš darbo, kad padarytų tai, ką galėjo padaryti bet kuris iš jo padėjėjų. Bet vos įėjęs į svetainę ir ant grindų pamatęs Holę, žaidžiančią su kūdikiu, jis vėl širdyje pajuto tą keistą šilumą, kaip ir praėjusį kartą. Ji pažvelgė į jį plačiomis, sužeisto žvėries akimis, ir jam suspaudė širdį.


  – Ciao11, Hole, – pasakė Dragas ir numetė portfelį ant stalo.


  Ji nusišypsojo, bet šypsena neatsispindėjo akyse.


  – Nesitikėjau pamatyti tavęs iki vakaro, – pasakė ji.


  Dragas patraukė pečiais.


  – Kadangi esu viršininkas, galiu pats nustatyti savo darbo valandas.


  Holė pažiūrėjo į sūnų ir nusišypsojo, tik šįkart šypsena buvo nuoširdi. Dragas stengėsi nekreipti į tai dėmesio.


  – Neblogai, – pasakė ji dainuojančiu balsu, tarsi tai būtų skirta Nikiui.


  – Tikrai taip.


  Kūdikis tarsi atsakydamas sugugavo ir nusišypsojo. Dragas stebėjo, kaip jis pakėlė minkštą žaislinį katiną ir apžiojo jo ausį. Jam anksčiau teko būti šalia kūdikių – komunoje, prie kurios jie su motina prisijungė kažkokioje mažoje saloje, kurią jis bandė pamiršti, – bet jis niekada nesileido į kontaktą su jais. Ten buvo įprasta, kad vyresni vaikai rūpinasi kūdikiais, kol jų tėvai dirbo daržovių laukuose, o vakarais svaiginosi narkotikais, bet Dragas priešinosi ir atsisakė tai daryti, kol motina paliko komuną ir vėl mėgino juo pasinaudoti, kad išviliotų iš Di Navarų pinigų.


  Dragas vos užgniaužė viduje kylantį drebulį ir klestelėjo į šalia stovinčią kėdę. Holė pakėlė antakius. Paskui nusisuko į Nikį ir paėmė jį į glėbį.


  – Geriau pasiimsiu Nikį ir paliksiu tave vieną...


  – Ne, pasilik, – ji įsitempė ir Dragas atsiduso. – Prašau, pasilik. Mums reikia pasikalbėti.


  Holė vėl padėjo Nikį ir jis numetęs katiną pakėlė žaislinį bananą ir ėmė jį čiulpti.


  – Klausau tavęs, – žvaliai pasakė ji, nors jos akys atrodė nepatiklios.


  – Ar turi Nikio gimimo liudijimo kopiją?


  Holės veidas išbalo.


  – Kam?


  Dragas pajuto, kad po visu tuo kažkas slepiasi, bet nesuprato, kas.


  – Pasui. Turime nuvežti jį į pasų poskyrį ir parašyti prašymą, nes jis kūdikis ir tai jo pirmas pasas.


  Holė nuleido akis.


  – Gerai, – tyliai pasakė ji.


  – Ar liudijime įrašytas jo tėvo vardas?


  Ji vėl pakėlė galvą. Gražiose žydrose jos akyse Dragas galėjo įžvelgti baimę. Jį užliejo įtūžio banga. Tą akimirką labiau už viską jis norėjo, kad Holė pasijustų saugi nuo to niekšo, kuris paliko ją ir kūdikį.


  – Nes, jeigu taip, reikės jo sutikimo, kad išvežtum vaiką iš šalies, – paaiškino jis. – Jei ne, tada nesvarbu.


  Atrodė, kad Holei pasidarė silpna, bet ji tik papurtė galvą.


  – Ne, jo vardas nenurodytas. Tam būtų reikėję, kad jis atvyktų ir pasirašytų, o jis negalėjo to padaryti.


  Dragas nusišypsojo bandydamas ją nuraminti.


  – Gerai, tada tu saugi. Viskas bus gerai.


  – Taip. Manau, kad taip.


  Holė pažiūrėjo į sūnų ir Drago širdis suspurdėjo. Ji taip stipriai jį mylėjo. Kokia būtų buvusi Drago vaikystė, jei būtų turėjęs taip jį mylinčią motiną? Tokią, kuri padarytų bet ką dėl jo, o ne dėl savęs.


  Jis niekada to nesužinos.


  – Dėl nieko nesirūpink, Hole, – pasakė jis. – Viskas bus gerai.


  – Žinoma, – atsakė ji, bet neatrodė tuo įsitikinusi.


  


  11Sveika (it.). Italų kalboje šis žodis vartojamas tiek pasisveikinimui, tiek ir atsisveikinimui reikšti.


  Aštuntas skyrius


  


  Viskas nebus gerai.


  Holė su Dragu sėdėjo limuzine, o Nikis gulėjo savo nešioklėje, kol automobilis Niujorko gatvėmis laviravo į pasų poskyrį. Holės rankinėje gulėjo Nikio gimimo liudijimas ir dokumentai, kuriuos ji užpildė pasams gauti. Jai prieš akis vis dar stovėjo grafa, kurią pamačius širdis nusirito į pėdas: tėvų vardai. Ten ji įrašė tik savo vardą, nes Luizianoje, norint nurodyti vaiko tėvą, jis turėjo pasirašyti gimimo liudijime. Drago vardas ten nebuvo įrašytas. Tas langelis buvo tuščias.


  Bet, nepaisant to, Holė jaudinosi. O ką, jei pasų poskyrio darbuotojai pareikalaus daugiau informacijos? Ir jei tuo metu Dragas sėdės šalia? Kaip ji atsakys?


  Ji prispaudė ranką prie pilvo ir stengėsi giliai kvėpuoti. Sutartis dar nebuvo paruošta, o jie važiavo pasiimti pasų. Netrukus viskas galėjo žlugti ir vos po kelių valandų ji galėjo atsidurti namo skraidinančiame lėktuve.


  Ji niekada nebepamatytų Drago ir ši mintis suspaudė jos skrandį stipriau, nei galėjo tikėtis. Holė jautė aštrų savo baimės aromatą, tarsi šaltas plienas liestų jos liežuvį. Ji stengėsi nekreipti dėmesio, susikoncentruoti į kitus kvapus – šiltos odos, švelnaus pudruoto kūdikio, patrauklaus vyro. Užsimerkė mėgaudamasi paskutiniu kvapu, tarsi jis netrukus dings.


  – Hole, kas nutiko?


  Atsisukusi ji pakėlė akis į Dragą. Jo aštrus žvilgsnis vėrė kiaurai. Holė pavėluotai nusišypsojo mėgindama paslėpti stresą.


  – Visiškai nieko.


  Jis vėl pasipūtėliškai pakėlė vieną antakį.


  – Netikiu.


  Ji sunėrė rankas sau ant kelių.


  – Tikėk, kuo nori, bet man viskas gerai.


  Susirūpinimas neišnyko nuo Drago veido.


  – Gal tavo nuotaika pagerės sužinojus, kad mano teisininkai paruošė sutartį?


  Jos širdis suspurdėjo krūtinėje. Sutartis. Jei tik ji jau būtų pasirašyta, Holė taip nesijaudintų. Netiesa. Žinoma, kad jaudintųsi. Nes melavo Dragui nuo tos akimirkos, kai jis vėl įžengė į jos gyvenimą. Ir, kaip jau žinojo iš karčios asmeninės patirties, jis ne itin mėgo apgavystes.


  – Tikrai? Smagu girdėti.


  Dragas nuleido antakius.


  – Neatrodo, kad tai tave pradžiugino. Turint galvoje, kaip primygtinai to reikalavai, tavo reakcija gana keista.


  Holė sunkiai nurijo seiles.


  – Aš labai džiaugiuosi, – pasakė ji su apsimestiniu entuziazmu. – Ko tu iš manęs nori? Kad pašokčiau džiaugsmo šokį štai čia, ant sėdynės?


  – Ne visai.


  Ji užvertė akis bandydama vaidinti.


  – Aš laiminga, Dragai. Tiesiog ekstazėje.


  Dar akimirką jis žiūrėjo į ją.


  – Tada puiku, – pasakė jis ir vėl nukreipė žvilgsnį į savo planšetę.


  Holė nusisuko į langą ir besidaužančia širdimi ėmė stebėti eismą. Ji privalo pasakyti jam tiesą. Ne dabar, žinoma, bet netrukus. Tai buvo teisingas žingsnis, nesvarbu, kad ją gąsdino. Kai tik ji turės sutartį, atras būdą, kaip tai padaryti.


  Kai bus įsitikinusi, kad visko nesužlugdys.


  Automobilis sustojo priešais pastatą Hjudsono gat­vėje ir Dragas atidarė duris. Kai jie abu stovėjo ant šaligatvio ir Holė laikė Nikio nešioklę, ji pažvelgė į Dragą, kuris traukė sauskelnių krepšį iš limuzino.


  – Paskambinsiu tau, kai viskas bus baigta, – pasakė ji. – Galėsi atvažiuoti mūsų paimti.


  Dragas atrodė įspūdingai, kai išsitiesė visu ūgiu ir iš viršaus pažiūrėjo į ją. Jis vilkėjo specialiai jam siūtą tamsiai mėlyną kostiumą, akinamai baltus marškinius ir neryšėjo kaklaraiščio. Mėlynas nublukęs sauskelnių krepšys su besišypsančios beždžionės piešiniu visiškai nederėjo prie tokių elegantiškų drabužių.


  Bet jis laikė jį, tarsi jam visai nerūpėtų, kad turtingas ir žymus vienos didžiausių pasaulio kosmetikos įmonių vadovas gali atrodyti juokingai ir būti labai patrauklus bulvarinės spaudos žurnalistams.


  Holė apsidairė aplinkui, bet nepastebėjo nė vieno žmogaus su fotoaparatu. Ačiū Dievui.


  – Aš eisiu su jumis, – pasakė Dragas.


  – Nėra reikalo, – atsakė ji. – Pati galiu viską sutvarkyti. Arba gali atsiųsti ką nors iš savo padėjėjų. Tik­riausiai turi daug darbo.


  – Turiu mobilųjį telefoną ir planšetę, Hole. Galiu dirbti būdamas bet kur, nesirūpink.


  Ji bandė atsikratyti baimės. Jos skonis buvo kartus tarsi rūgšties.


  – Neketinu pabėgti, Dragai, jei to bijai.


  Mintis, kad jis bijotų, jog ji pabėgs, buvo gana absurdiška, bet ji nesugalvojo nieko kito.


  – Dėl Dievo meilės, Hole, tiesiog apsisuk ir eik į pastatą. Mes esame susitarę ir per tave pavėluosime.


  Ji dar akimirką žiūrėjo į jį, kol pilve skraidė drugeliai, paskui sunkiai atsiduso.


  – Puiku, bet nekaltink manęs, jei viskas užtruks šešias valandas ir tau siaubingai nusibos. Perspėjau, kad neitum.


  Laimei, viskas netruko ilgai. Bet jiems belaukiant Holės baimė nė kiek neatslūgo. Kai galiausiai jie pateko į kabinetą ir atėjo metas pateikti dokumentus, ji pagriebė iš Drago sauskelnių krepšį ir drebančiomis rankomis ištraukė dokumentus. Tada juos padavė tiesiai darbuotojai. Ši pasirodė esanti tikra biurokratė, viską peržiūrinti po tris kartus. Vieną akimirką moteris pažvelgė į Dragą. Jis kažką skaitė savo planšetėje ir to nepastebėjo, bet Holės širdis nusirito į kulnus belaukiant, kol moteris ką nors pasakys.


  Tada darbuotoja įsmeigė akis į Holę. Galiausiai ji kažką nusprendė ir po kelių sekundžių viskas buvo baigta. Netrukus jie jau važiavo atgal į Drago butą, o pasai saugiai gulėjo Holės rankinėje.


  Ji jautėsi šiek tiek sukrėsta viso šio potyrio. Grįžus į Drago namus Holė tučtuojau paguldė Nikį miegoti. Tada pati įlipo į lovą ir tiesiog gulėjo ten, žiūrėdama į lubas, o pilve tarsi kirmėlės vis dar raitėsi baimė ir kaltė. Jos graužė jai pilvą, kaulus, tada pasiekė širdį, ir Holei pasirodė, kad tuoj pasprings jomis.


  Ji įveikė dar vieną kliūtį, dar vienu žingsniu priartėjo prie tikslo. Kol kas jai sekėsi, bet ar ilgai? Ji turėjo pasakyti Dragui tiesą, kol sėkmė jos neapleido, bet buvo įstrigusi pačios sukurtuose spąstuose. Holė negalėjo įsivaizduoti scenarijaus, kuriame jam pasako tiesą ir tai skaudžiai neatsisuka prieš ją.


  Ji nusprendė, kad pasakys jam, kai tik pasirašys kontraktą. Kai turės garantiją, kad gaus pinigų pasirūpinti savo sūnumi. Ir tada, netgi jei viskam pasibaigus Dragas vėl ją išvarys, ji nenusimins. Viskas bus gerai.


  Tik Holei sunkiai sekėsi tuo save įtikinti.


  Galiausiai po poros valandų ji išėjo iš savo kambario, nes jautėsi alkana ir nebegalėjo ilgiau slėptis. Ji tikėjosi, kad Dragas bus kur nors išėjęs ir jai nereikės su juo bendrauti, bet juk niekas niekada nevyko taip, kaip ji tikėjosi.


  Dragas pakėlė akis, kai Holė ant pirštų galiukų įėjo į virtuvę. Jį pamačius jos širdis nusirito ant marmurinių grindų ir liko ten gulėti.


  – Užsimaniau ko nors pavalgyti, – atsainiai pasakė ji.


  – Užsakiau kinų maisto, – pasakė Dragas. – Jis mikrobangų krosnelėje.


  Holė žiūrėjo į jį nustebusi.


  – Tu valgai kinų maistą išsinešimui?


  Jis patraukė pečiais.


  – Visi jį valgo.


  Tik ne milijardieriai, – pagalvojo ji. Ji manė, kad jie valgo tik aukščiausios kokybės maistą tokiuose restoranuose, į kokį jis nusivedė Holę, kai ji pirmą kartą buvo Niujorke. Arba maistą, paruoštą namuose asmeninių virėjų. Ir jį Dragas, be jokių abejonių, turėjo.


  – Maniau, kad tai tau turėtų būti per prasta.


  Jis nusijuokė ir ją užliejo šiluma. Jai šis juokas patiko labiau, nei derėtų. Dragas sėdėjo prie didelio virtuvės stalo priešais įjungtą nešiojamąjį kompiuterį ir buvo apsikrovęs dokumentais. Magnatas ir jo dokumentai. Tai buvo visai kitoks vaizdas, nei tas, kur Holė kiekvieno mėnesio pabaigoje sėdėdavo prie plastikinio stalo savo bute ir su turimais pinigais bandydavo sudurti galą su galu.


  Kinų maistas jai buvo prabanga, bet nepaisydama Holės protestų Gabė kartais jo nupirkdavo.


  Taupyk pinigus, Gabe. Nešvaistyk jų dėl manęs.


  Aš nešvaistau. Valgyk.


  Prisiminimas apie ją su Gabe, susėdusias ant sofos priešais televizorių ir valgančias iš dėžučių, sukėlė nostalgiją ir privertė ją pasijusti vienišą.


  – Hole, esu toks, kaip ir kiti žmonės, – pasakė Dragas. – Mėgstu omarus ir šampaną, Kobės jautieną12 ir triufelius, bet taip pat valgau ir kinų maistą išsinešimui, dešrainius iš vežimėlių ir šviežiai supjaustytą gyros13 gatvės mugėje.


  Holė abejojo, kad Dragas buvo toks pat kaip visi žmonės. Bet mintis apie jį, valgantį dešrainį, nupirktą iš miesto gatvėmis važinėjančio vežimėlio, dar labiau sušildė jos širdį.


  – Dar pasakyk, kad mėgsti aliejuje keptus pyragaičius ir šokoladinius batonėlius.


  – Pyragaičius mėgstu, šokoladinių batonėlių – ne.


  Ji įsivaizdavo jį godžiai valgantį aliejuje keptą pyragaitį cukraus pudra aplipusiomis lūpomis ir jos pilve vėl ėmė šėlti drugeliai.


  – Ar stebuklai niekada nesibaigs?


  Dragas nusišypsojo ir atsistojęs nuėjo prie šildytuvo. Jis vilkėjo nublukusius džinsus ir tamsius marškinėlius, kojos buvo basos. Dangus už lango buvo tamsus ir miesto žibintai švietė tarsi deimantai, paberti ant horizonto, ir tai kūrė itin intymią ir seksualią aplinką.


  Dragas atidarė šildytuvo stalčių ir išėmė keletą dėžučių su maistu.


  – Čia yra įvairių patiekalų. Mu shu kiauliena, saldžiarūgštė vištiena, mongolų jautiena, kung pao krevetės, žuvis su juodaisiais pipirais, makaronai su įdaru, kepti ryžiai...


  Holė nustebusi žiūrėjo į jį.


  – Įspūdinga. Ar aš praleidau vakarėlį?


  Dragas nesąmoningai patraukė pečiais.


  – Nežinojau, ką mėgsti, tad užsakiau keletą skirtingų patiekalų.


  Jis išdėliojo dėžutes ant stalo ir Holė priėjo arčiau pasižiūrėti į jas. Jos skrandis suurzgė. Viskas atrodė ir kvepėjo nuostabiai. Dragas padėjo ant stalo lėkštę ir keletą medinių lazdelių.


  – Ačiū, – pasakė ji švelniai ir šiek tiek susigėdusi pridūrė: – bet man reikės šakutės.


  Tada jis atidarė stalčių, išėmė keletą sidabrinių įrankių ir padėjo juos netaręs nė žodžio apie jos nesugebėjimą naudotis lazdelėmis. Tai buvo smulkmena, bet Holė jautėsi be galo dėkinga, kad jis jos neerzino.


  Dragas grįžo atgal į savo vietą, o Holė ėmė dėtis maistą į lėkštę. Ji svarstė, ar galėtų pasiėmusi lėkštę grįžti į savo kambarį, bet jis pasielgė labai dėmesingai visa tai užsakydamas, ir ji nenorėjo pasirodyti nedėkinga.


  Holė padėjo lėkštę ant stalo šalia jo ir neatsisėdusi įsmeigė šakutę į krevetę. Nuostabus skonis pasklido burnoje – prieskoniai, aštrumas ir šviežumas. Tai buvo daug gardžiau nei vienintelio kinų restorano Naujajame Houpe patiekalai, kur maistas buvo arba per daug aitrus, arba skęsdavo padaže.


  – Turiu tavo sutartį, – tyliai pasakė Dragas ir jai suspaudė skrandį. – Kai pavalgysi, galėsi ją peržvelgti.


  Holė norėjo nustumti maistą ir tučtuojau pamatyti dokumentą, bet prisivertė kramtyti toliau. Dėl jaudulio ji nebuvo valgiusi pusryčių ir pietų, tad dabar mirė iš alkio. Jei neužvalgys, galbūt nepajėgs net sutarties perskaityti. Jos nervai čirškė ir šokinėjo tarsi ledo gabaliukai, numesti ant karšto grilio. Ji buvo taip arti prie savo kūdikio saugumo garantijos. Taip arti.


  Galiausiai ji padėjo šakutę.


  – Noriu pamatyti ją dabar, – pasakė ji. – Nebegaliu laukti.


  Dragas susiraukė.


  – Tik jeigu pažadėsi vėliau baigti pavalgyti, – pasakė jis pakeldamas pluoštą popierių iš krūvelės šalia jo.


  – Pažadu.


  Jis atsistojo, priėjo prie jos, ir jos kūnas staiga virto guminiu. Ji norėjo palinkti arčiau jo, pajusti jo šilumą, ir taip rymoti, kol jis aiškins, kas tuose dokumentuose parašyta. Bet to nepadarė. Prisivertė išlikti rami ir toliau valgyti, kol Dragas paėmė viršutinį lapą ir padėjo priešais ją.


  – Tai gana paprasta sutartis, – pasakė jis. – Jei bandomoji fotosesija pavyks, turėsi visus ateinančius metus fotografuotis reklamoms. Dalyvausi įvairiuose renginiuose ir vakarėliuose, skirtuose kvepalų pristatymui, ir darysi tiek fotosesijų, kiek reikės. Už visa tai tau bus sumokėta penki šimtai tūkstančių dolerių...


  Holė vos nepaspringo mongolų jautienos kąsniu. Dragas pažiūrėjo į ją smalsiai pakėlęs vieną antakį.


  – Atleisk, – po kelių sekundžių atsiprašė ji atsigėrusi vandens ir pakosėjusi tiek, kad atskleistų savo sumišimą.


  – Jei bandomosios nuotraukos nepavyks, – tęsė jis, kol Holė mintyse svaigo nuo ką tik paminėtos sumos, – ir nuspręsime, kad tu mums netinki, gausi penkiasdešimties tūkstančių dolerių kompensaciją ir visas kelionės namo išlaidas padengiančią sumą.


  Penkiasdešimt tūkstančių buvo pakankamai didelė suma. Ji galėtų nemažai su ja nuveikti – susirasti padorų darbą, išsinuomoti geresnį butą. Bet pusė milijono? Dieve mano...


  Tai buvo daug daugiau, nei Holė tikėjosi, bet giliai širdyje jautėsi nusivylusi. Ji ne taip įsivaizdavo ateitį. Troško dirbti tokiai garsiai įmonei kaip Navaros kosmetika, bet nenorėjo stovėti priešais kamerą ir būti kvepalų reklamos veidu. Ji pati norėjo kurti kvepalus.


  Tačiau Holė neturėjo pasirinkimo. Nuo tada, kai jos gyvenime atsirado Nikis, jos svajonės buvo nustumtos į antrą planą.


  – O kaip mano kvepalai?


  Dragas pervertė keletą lapų ir pirštu parodė į vieną eilutę.


  – Štai čia. Tau bus paskirtas pusės valandos susitikimas. Nieko daugiau ir jokių garantijų.


  – Ar tai galios net tada, jei nuspręsi, kad netinku reklaminei kampanijai?


  – Taip.


  Holė gerklėje pajuto savo širdies dūžius.


  – Puiku, – ji padėjo šakutę ir servetėle nusivalė pirštus. – Ar galiu perskaityti?


  Dragas pastūmė jai sutartį.


  – Neskubėk. Bet turi pasirašyti ją šįvakar, cara14. Rytoj mes išskrendame į Italiją.


  Holė manė, kad dar labiau susijaudinti neįmanoma, bet klydo.


  – Taip greitai?


  Jis atrodė taip impozantiškai stovėdamas priešais, susikišęs rankas į kišenes ir stebintis ją.


  – Si. Nėra prasmės švaistyti laiko.


  Holė pasirėmė ant baro kėdės ir ėmė skaityti sutartį nuo pradžios iki galo. Ten buvo daug teisinių terminų, bet kalba buvo pakankamai paprasta, kad ji suprastų. Jei bandomoji fotosesija pasiseks, ji gaus labai daug pinigų. Jei ne, ji vis tiek gaus pinigų. Ir turės galimybę pristatyti savo kvepalus Navaros kosmetikos vadovui, ko ji troško nuo pat pradžių.


  Kai Holė baigė skaityti, Dragas priešais ją padėjo rašiklį. Ji pažvelgė jam į akis. Jis atrodė labai patenkintas savimi. Nuo karšto jo žvilgsnio visu jos kūnu nuvilnijo šiurpuliukai. Ji atsipalaidavo ir apsvaigo, tarsi būtų išgėrusi taurę vyno. Tą akimirką Holė beviltiškai geidė jo prisilietimo.


  Ji paėmė rašiklį ir susikoncentravo į šiltą ir švelnų pojūtį, sukeltą prabangios medžiagos jos rankoje. Svarbiausia buvo nukreipti dėmesį nuo Drago. Galvoti apie bet ką, kas nuramintų pašėlusį jos širdies daužymąsi, tarsi ji bėgtų maratoną. Galiausiai Holė giliai atsikvėpė ir pasirašė pažymėtoje vietoje. Tada padėjo rašiklį ant stalo.


  – Grazie, cara, – pasakė Dragas imdamas dokumentus. Tada įkišo juos į voką ir kažkam paskambino. Vos po akimirkos virtuvės tarpduryje pasirodė vyriškis. Holė nustebusi žiūrėjo, kaip jis paima dokumentus ir išeina.


  – Šis vyras visą laiką laukė?


  – Jis – kurjeris, ir taip, jis laukė, kad nuvežtų dokumentus mano advokatui.


  – Bet aš buvau savo kambaryje, – nustebo ji.


  – Žinau, – atsakė Dragas. – Jis atvyko kaip tik prieš tau ateinant. Po penkių minučių būčiau tave pakvietęs.


  – Štai kaip.


  Jis vis dar žiūrėjo į ją, jo žvilgsnis buvo aistringas ir vertinantis.


  – Geriau jautiesi? – paklausė jis.


  Holė nurijo seiles. Jos burna buvo perdžiūvusi.


  – Tiesą sakant, nežinau. Juk nesu modelis, – pridūrė ji, tarsi Dragas to nežinotų.


  Jo akys linksmai sužibo ir jis vėl atsisėdo į savo vietą.


  – O argi modelis nėra žmogus, reklamuojantis kokią nors prekę? Tu nesi profesionalė, bet visko išmoksi.


  – Aš nenoriu būti modeliu, – atvirai pasakė ji. – Noriu kurti kvepalus.


  Holė svarstė, ar jį suerzino toks jos prisipažinimas, nes jis paėmė rašiklį ir ėmė stuksenti juo į stalą.


  – Aš juk pažadėjau tau leisti pristatyti man savo kvepalus. Tad mainais už bendradarbiavimą gausi ilgai lauktą progą.


  Holės širdis šoktelėjo ir oda pašiurpo iš susijaudinimo.


  – Tu nesigailėsi, – pasakė ji. – Žinau, kad nesigailėsi.


  Tai nebuvo arogancija, tiesiog Holė žinojo, kad jos kvepalai geri. Ir norėjo, kad Dragas tai sužinotų. Ji pasitikėjo savo talentu, net jei kartais ir jautėsi tikra nevykėlė verslo reikaluose. Ir kituose reikaluose taip pat. Staiga jos laimę užtemdė abejonės ir baimė, ir ji sudrebėjo. Dragas buvo jos vaiko tėvas, bet nežinojo to. Ir Holė neįsivaizdavo, kaip jam tai pasakyti. Jeigu ne tai, viskas būtų puiku.


  Nuo šios minties jai kilo noras isteriškai kikenti.


  – Kas atsitiko, Hole? – paklausė Dragas ir ji suprato, kad jos jausmai atsispindėjo veide.


  – Nieko, – atsargiai patikino ji. – Tai nervai. Vos prieš kelias dienas nešiojau gėrimus kazino. Dabar vėl esu čia, Niujorke. Su tavimi. Vis laukiu, kada šis sapnas baigsis.


  Dragas palinko virš stalo ir palietė jos ranką. Ją perliejo deginanti karščio srovė. Oda prie odos. Tai buvo dieviškas jausmas. Visi jos pojūčiai susitelkė į tą vietą, kur jis ją lietė. To buvo negana ir kartu per daug.


  Kai jis nykščiu perbraukė Holei per krumplius, ji vos susilaikė nesudejavusi. Ji prikando lūpą, kad to nepadarytų. Tai tik oda, – ramino save. Bet tai buvo jo oda ir jo ranka.


  – Tu per daug jaudiniesi, cara mia, – pasakė Dragas ir jo jausmingas balsas sukėlė virpesį jos papilvėje. – Dabar esame įsipareigoję vienas kitam.


  Dragas turėjo galvoje sutartį ir Dangaus kampaniją. Bet trumpą akimirką Holė įsivaizdavo kitokį įsipareigojimą. Kai du žmonės nori būti kartu. Žmonės, turintys bendrą vaiką.


  Ji nervingai apsilaižė lūpas. Jos krūtinė sparčiai kilnojosi ir kvėpavimas dažnėjo. Ji norėjo pabėgti. Norėjo atsistumti nuo stalo ir pabėgti, kol dar giliau neįklimpo į šį liūną. Kol nepaaiškėjo tiesa ir viskas vėl nesudužo į šipulius.


  Nuo senelės mirties Holės gyvenimas laviravo ant katastrofos ribos. Ji jau spėjo su tuo susitaikyti ir viltis jai nebuvo gerai pažįstamas jausmas. Dabartinė situacija ją siaubingai gąsdino. Ji patraukė ranką ir padėjo ant kelių.


  Drago veidą užtemdė audros debesys. Jis atrodė sutrikęs ir susierzinęs, o jo akys pamažu darėsi vis rūstesnės. Galiausiai ir jis atsirėmė kėdėje. Holė troško palinkti prie jo ir maldauti, kad jis vėl ją paliestų.


  – Nereikia manęs bijoti, – pasakė Dragas nustumdamas kėdę ir atsistodamas. – Nesu pabaisa.


  Holė pakėlė galvą ir sutiko jo žvilgsnį. Ją pribloškė tai, ką išvydo jo akyse. Jis atrodė vienišas ir sutrikęs. Kiekvienas įkvėpimas tarsi skustuvas raižė jos plaučius.


  – Nemanau, kad esi pabaisa, – švelnino situaciją Holė.


  – Nežinau, ar galiu tavimi tikėti.


  Impulso pagauta ji uždėjo ranką jam ant rankos ir po marškiniais pajuto šiltą odą ir tvirtus raumenis. Dragas pažvelgė į ją klausiančiu žvilgsniu ir Holę užliejo aistros banga, sudegindama visus kitus jausmus.


  Tai buvo karšta ir skausminga aistra, kuri vertė jos kūną dainuoti.


  Staiga suabejojusi ji patraukė ranką. Kam ji vėl erzino likimą? Vėl rizikavo paaukoti save jo geismo liepsnoje?


  Holė norėjo nusisukti, bet Dragas sulaikė ją už smakro.


  – Nesuprantu tavęs, Hole Kreig. Tu ir karšta, ir šalta, arši ir išsigandusi. Vieną akimirką atrodo, kad nori... – jis papurtė galvą. – Bet staiga persigalvoji. Ir būsiu prakeiktas, jei pajėgsiu tai suprasti.


  Holė bandė nuleisti smakrą, bet Dragas neleido. Jis vertė ją žiūrėti jam į akis, kurios atrodė skvarbios ir nepalaužiamos. Ji ėmė virpėti, tarsi jis žvelgtų giliai į jos sielą ir matytų visas jos paslaptis.


  Bet taip nebuvo. Jis negalėjo žinoti, ką ji slepia.


  – Praėjusį kartą tai baigėsi nelabai sėkmingai, – galiausiai tarė ji. – Galbūt tai mane gąsdina.


  Dragas atsiduso ir užsimerkė.


  – Neatsiprašinėsiu už tai, kas nutiko, Hole. Tu man melavai.


  – Žinau. Ir apgailestauju dėl to. Bet jau paaiškinau, kodėl taip elgiausi.


  – Taip, paaiškinai, – jis atsisėdo ant kėdės šalia Holės ir į džinsus patrynė delnus. – Man nepatinka, kai man meluoja ir naudojasi manimi.


  Holė svarstė, ar jis pastebėjo jos pulsą, plakantį ant kaklo. Jos delnai sudrėko, bet ji nedrįso jų nusivalyti jam matant.


  – Suprantu, – pasakė ji.


  – Nemanau, – suabejojo Dragas. Jis pakėlė kažkokio gėrimo pripiltą taurę, stovėjusią prie popierių krūvos, ir gurkštelėjo. Ji matė, kaip gėrimas slysta jo gerkle ir stebėjosi, kaip toks paprastas veiksmas galėjo priversti jos sielą kaukti iš geismo.


  – Aš visada buvau Navara, bet ne visada gyvenau taip, kaip jie, – tyliai pasakė Dragas po ilgos pauzės.


  Holė apsivijo save rankomis, nes jai spaudė širdį nuo liūdesio, sklidusio iš jo žodžių.


  – Mano tėvai nebuvo vedę. Tėvas buvo niekam tikęs mergišius, o motina – lengvai paperkama moteris. Kai jis atsisakė ją vesti, ji palūžo, – Dragas patraukė pečiais ir Holė svarstė, ką jis nutylėjo. – Jie buvo kartu porą metų. Buvau dar kūdikis, kai mano tėvas paliko motiną. Netrukus po to jis žuvo auto katastrofoje. Ir tada motina ėmė naudotis manimi, kad gautų naudos iš jo šeimos. Prisidengdama manimi ji daugelį metų iš mano dėdės reikalavo pinigų, o paskui juos beprasmiškai išleisdavo.


  – Mažiems vaikams reikia daugybės dalykų, – pasakė Holė. – Gal ji tau negalėjo to duoti ir...


  Užsidegusios Drago akys privertė ją nutilti. Ji nurijo seiles susisielojusi dėl jo. Ir dėl moters, kuri viena stengėsi jį užauginti.


  – Ji turėjo pakankamai, Hole. Bet to neužteko, kad gautų tai, ko norėjo pati...


  – O ko ji norėjo?


  Jo Adomo obuolys sujudėjo.


  – O, kad aš žinočiau, – Dragas perbraukė ranka sau per plaukus ir vėl nuleido ją prie šono. – Mano dėdė siūlė jai mane atiduoti, bet ji atsisakė.


  Holės pilvas įsitempė.


  – Aš suprantu ją. Niekada neatiduočiau Nikio.


  Dragas pasilenkė prie jos kančios perkreiptu veidu.


  – Ji nesutiko, nes žinojo, ką turi. Aš buvau auksinė antis, kuri kaskart padėdavo po auksinį kiaušinį. Galiausiai mano dėdė pasiūlė pakankamai pinigų, kad motina mane paleistų.


  Holės širdis skausmingai dunksėjo. Ji puikiai suprato, kodėl motina nenorėjo atiduoti savo vaiko. Kodėl ji vis bandė pataisyti situaciją, kol galiausiai pasidavė. Ką turėjo jausti Drago mama, kai suprato, kad negali jo pasilikti? Kad jam bus daug geriau su Di Navarų šeima nei su ja?


  Įdomu, kodėl Drago dėdė nepriėmė jų abiejų? Kodėl jis nesuteikė jiems namų, užuot pateikęs tokį siaubingą pasiūlymą motinai?


  – Man labai gaila, Dragai, – ką dar ji galėjo pasakyti?


  Jo veidas buvo niūrus ir šaltas. Holė troško apkabinti jį ir stipriai prispausti prie savęs. Bet nepadarė to, nes nežinojo, kaip jis sureaguos. Jei ji būtų pakankamai ryžtinga, galėtų padaryti tai neprisipažinusi savo pačios nuodėmių.


  Dieve, kaip ji dabar pasakys jam apie Nikį? Jis niekada nesupras, kodėl ji tai nuslėpė.


  – Man nepatinka, kai mane išnaudoja, Hole, ir kaip tai verčia mane jaustis.


  – Suprantu, – pasakė ji išdžiūvusia gerkle, o akis gėlė nuo ašarų. – Ir apgailestauju.


  Dėl daugybės dalykų.


  Dragas atsiduso ir papurtė galvą, tarsi tik dabar supratęs, kiek daug papasakojo.


  – Turi baigti valgyti.


  Holė pažiūrėjo į lėkštėje atšalusį maistą. Ji nebeprarytų nė kąsnio.


  – Aš jau baigiau.


  Jis vėl atsistojo ir susikišo rankas į kišenes. Atrodė toks pasimetęs, kokio jo Holė dar niekada nebuvo mačiusi.


  – Ar dažnai mataisi su motina? – nedrąsiai paklausė ji įsivaizduodama jį kaip mažą berniuką, kuris turėjo jaustis toks vienišas ir sutrikęs, kai jo motina galiausiai pakluso jo dėdės reikalavimui.


  Kai jis atsigręžė į ją, Drago akys blizgėjo.


  – Nemačiau jos nuo vienuolikos metų, kai dėdė Paulas įtikino ją perduoti mano globą jam. Ir daugiau niekada nebepamatysiu. Prieš šešerius metus ji nusižudė.


  Holei sugėlė širdį.


  – Užjaučiu.


  Dragas patraukė pečiais su tokiu nerūpestingumu, kuris negalėjo būti tikras.


  – Toks gyvenimas.


  – Bet... tavo motina, – pasakė Holė geliančia gerkle.


  Jis švelniai perbraukė pirštu jai per skruostą.


  – Tikiu, kad esi gera motina, Hole Kreig. Bet ne visos moterys tokios atsidavusios kaip tu.


  Jo žodžiai įgėlė jai taip, kaip jis net negalėjo įsivaizduoti. Kokia gi motina slėpė sūnų nuo tikrojo tėvo? Kokia motina augino jį tokiomis sunkiomis sąlygomis, kai jis galėjo tapti viso šio turto paveldėtoju? Kai galėjo turėti viską, ko tik užsigeistų?


  – Dragai, aš... – bet ji negalėjo to ištarti. Jos lūpos užsivėrė ir daugiau nė žodis neišsprūdo iš jų.


  Jis nusišypsojo, bet šypsena nebuvo nuoširdi. Ji neatsispindėjo jo akyse.


  – Eik miegoti, Hole. Rytoj mūsų laukia sunki diena.


  Ir ji, kaip bailė, išėjo.


  


  12Kobės jautiena – Japonijoje auginamų Wagyu veislės karvių mėsa, garsėjanti savo minkštumu, švelnumu, geru skoniu ir laikoma delikatesu daugelyje pasaulio šalių.


  13Kepta aviena arba kiauliena, supjaustyta griežinėliais.


  14Ačiū, brangioji (it.).


  Devintas skyrius


  


  Holė miegojo prastai. Vis prabusdavo dėl daugybės priežasčių. Ji niekaip negalėjo liautis galvojusi apie tai, kaip Dragas šaltomis ir liūdnomis akimis jai prisipažino, kad motina atidavė jį dėdei ir daugiau jis jos nebematė. Ji jaudinosi ir dėl Nikio vis spėliodama, ar jis saugiai miega savo lovytėje, ar atsibudęs jaučiasi vienišas ir verkia.


  Ji žinojo, kad jis neverkia, nes turėjo vaikišką raciją. Bet vos tik užsnūdusi išgirsdavo jo verksmą. Sutrikusio ir vienišo mažo berniuko verksmą. Tada pašokdavo iš miego ir išgirsdavo tylą – miesto tylą, su mašinų burzgimu tolumoje, signalų gagenimu ir stabdžių cypimu, – šie garsai kilo aukštyn į dangų ir pasiekė jos ausis net tokioje apsaugotoje erdvėje.


  Holė galvojo apie Dragą ir Nikį ir svarstė, kaip ji išdrįs pasakyti tiesą. Dar jai nedavė ramybės rytojaus skrydis per bekraštį vandenyną į vietą, kurioje niekada nebuvo, kur nieko nepažinojo ir kur jausis tokia pasimetusi, tarsi patekusi į kitą planetą.


  Galiausiai Holė pasidavė ir išlipo iš lovos. Ji palindo po dušu, apsivilko geriausius savo džinsus, šilkinę palaidinę ir pasiėmė megztuką, kurį galės apsivilkti, jei bus vėsu. Ji pažvelgė į save veidrodyje ir su šiais paprastais drabužiais pasijuto nepilnavertė.


  Nerafinuota. Neišvaizdi.


  Ji pasilenkė arčiau veidrodžio ir įsižiūrėjo į jį, bandydama suprasti, kodėl Dragas norėjo, kad būtent ji rek­lamuotų jo kvepalus. Strazdanos? Iki šiol jai jos atrodė labiau trūkumas nei privalumas.


  Holės nosis buvo maža ir tiesi, skruostikauliai pa­starosiomis dienomis atrodė suapvalėję, o burna visai nepriminė supermodelio burnos. Jos lūpų negalėjai pavadinti putliomis. Jos niekuo nebuvo ypatingos ir tik papūtus atrodydavo gundančiai.


  Holės akys buvo žydros, bet didelio įspūdžio nedarė. Jos nepriminė rugiagėlių arba safyrų, ar kažko panašaus. Jos tiesiog buvo žydros. Galbūt dangaus žydrumo. O gal paprasto žydrumo.


  Holė susirišo plaukus į uodegą ir nuėjo pažiūrėti Nikio. Jis jau buvo pabudęs, stebėjo virš lovytės judantį žaislą ir spardėsi mažomis kojytėmis. Holė iškėlė jį iš lopšio ir nusinešė į virtuvę paruošti mišinuko.


  Holei įėjus Dragas pakėlė galvą. Jis sėdėjo prie aukšto stalo, nuo kur atsivėrė vaizdas į miestą, gėrė kavą ir skaitė laikraštį. Jį išvydus jos širdis šoktelėjo. Jos reakcija į jį būdavo tokia stipri, jog ėmė varginti, bet Holė žinojo, kad nieko negali pakeisti. Taip buvo nuo pirmos jų pažinties akimirkos, ir, tikriausiai, bus visada.


  – Buongiorno, cara15, – pasakė Dragas.


  – Labas rytas, – atsakė ji. Nikis energingai judino rankytes ir išleido keistą garsą, o Holė nesusilaikiusi nusijuokė. Pažvelgusi į Dragą ji pamatė, kad ir jis šypsojosi, nors atrodė pavargęs. Gal ir jam praėjusią naktį nebuvo lengva užmigti.


  – Jis gana energingas, tiesa?


  Holė linktelėjo.


  – Taip, gerokai mane pašokdina.


  Šaldytuve ji ėmė ieškoti mišinuko, kurį buvo paruošusi paryčiais. Nikis jo viso neišgėrė, tad ji paliko jį vėlesniam laikui. Dabar reikėjo jį pašildyti, o tai buvo gana sudėtinga užduotis su besirangančiu kūdikiu rankose. Holė pabandė jį apsukti, bet jis ir toliau judėjo.


  – Leisk man, – pasakė Dragas ir priėjęs ištiesė rankas.


  Holės širdis sustojo. Ji pakėlė akis ir padavė Dragui jo sūnų. Atrodė, kad kažkas išplėšė kūdikį iš jos rankų – taip skaudu buvo jį atiduoti. Tai buvo absurdiška mintis, bet tą akimirką Holė taip jautėsi. Visgi žiūrėdama į Dragą, laikantį Nikį glėbyje ir tokį sutrikusį, ji pamažu nusiramino. Jis laikė kūdikį abiem rankomis toliau nuo savęs, o Nikis pašėlusiai spardėsi.


  – Jis nesulūš, – pasakė Holė. – Priglausk jį prie krūtinės ir prilaikyk galvytę.


  Dragas nukreipė žvilgsnį nuo kūdikio į ją.


  – Ir viskas?


  – Ir viskas, – linktelėjo Holė.


  Jis padarė, kaip lieptas, o ji nusigręžusi surado dubenį ir pripylė jį vandens. Tada įdėjo jį į mikrobangų krosnelę, kad sušiltų, ir vėl atsisuko į Dragą, atsargiai žiūrintį į Nikį.


  Ji būtų nusijuokusi, jei širdis neplyštų iš skausmo.


  – Jis toks mažytis, – pasakė Dragas.


  – Bet kas dieną auga.


  Nikis pradėjo muistytis ir Dragas su panika pažiūrėjo į Holę.


  – Šiek tiek pasupk jį aukštyn ir žemyn, – patarė ji. Dragas atrodė sutrikęs, bet galiausiai ėmė daryti taip, kaip ji patarė, ir Nikis nurimo. Holė prikando lūpą, kad sulaikytų šypseną, kai patrauklusis ir garsusis mergišius Dragas Di Navara – milijonierius kosmetikos karalius, – keistai šokčiojo su kūdikiu rankose.


  Bet staiga noras šypsotis dingo, kai ji prisiminė, jog Nikis jo sūnus, o ji vis dar jam to nepasakė. Po praėjusio vakaro, kai Holė suprato, koks vienišas buvo jo gyvenimas, atrodė baisiai neteisinga slėpti nuo jo tai, kad jis turi sūnų.


  Bet ji laukė tinkamos progos. O ši nebuvo tokia.


  Holė nusigręžė į mikrobangę ir išėmė vandenį, tada įdėjo į jį buteliuką ir ištiesė rankas į savo kūdikį. Dragas atidavė jį ir atrodė, kad pajuto palengvėjimą. Ji sūpavo sūnų ir kalbėjo beprasmiškus dalykus, o Dragas grįžo prie savo kavos ir laikraščio. Bet užuot vėl jį pakėlęs, stebėjo Holę. Ji sutiko jo žvilgsnį ir gražiose pilkose jo akyse išvydo šilumą ir sumišimą.


  – Verti mane norėti keisčiausių dalykų, Hole Kreig, – švelniai pasakė Dragas ir jos pilvą užliejo karštis, kuris palengva slinko žemyn.


  – Tai tikriausiai tik virškinimo sutrikimas, – atsainiai atsakė Holė ir jis nusijuokė. Bet tuo pat metu jos širdis daužėsi, kraujas virė, o virš lūpų ir tarp krūtų pasirodė prakaito lašeliai.


  Ji labai norėjo sužinoti, kokie tie dalykai. Bet nedrįso paklausti. Bailė.


  Taip, ji buvo tikra bailė. Bent jau situacijose, susijusiose su Dragu. Nes jame buvo kažkas, kas ją beviltiškai traukė. Ir jei Holė jį supykdys ir jis ją išvarys, ji to negaus. Tai nebuvo tik seksas, nors jis buvo viena iš priežasčių. Buvo dar kažkas.


  Dragas sulankstė laikraštį ir atsirėmęs toliau gurkšnojo kavą, vieną ranką priglaudęs sau prie kūno. Jis vilkėjo nublukusius džinsus ir tamsius marškinius, o jo raumenys išsipūsdavo jam judinant ranką. Holei pakirto kelius.


  – Tikriausiai tu teisi, – pasakė jis. – Gal tiesiog dar neišgėriau pakankamai kavos, – jis pažiūrėjo į laikrodį ir susiraukė. – Po valandos turime išvykti į oro uostą. Ar spėsi pasiruošti?


  Holės skrandis šoktelėjo.


  – Taip.


  – Puiku, – Dragas atsistojo. – Turiu peržvelgti dar keletą dokumentų. Kai ateis laikas, pranešiu tau.


  Jis paliko ją virtuvėje vieną ir ji, stebėdama ankstyvo ryto miglą virš Centrinio Parko, pamaitino Nikį. Paskui įsipylė puodelį kavos ir paėmė šviežią bandelę iš maišelio, gulinčio ant stalo.


  Netrukus jie jau sėdėjo automobilyje pakeliui į Džono F. Kenedžio oro uostą. Niujorko gatvės buvo sausakimšos ir jie daug laiko praleido sėdėdami stovinčiame automobilyje. Dragas dirbo nešiojamu kompiuteriu, o Holė dairėsi pro langą, kol Nikis miegojo.


  Ji tikriausiai irgi užsnūdo, nes netrukus pabudo Drago purtoma ir mėgino suvokti, ką jis sako.


  – Pasai, – galiausiai išgirdo Holė. – Man reikia jūsų pasų.


  Ji pasirausė rankinėje ir ištraukė pasus. Dragas juos paėmė, o ji atsirėmusi vėl užmerkė akis. Praėjo kelios minutės, kol širdyje gimęs nerimo jausmas pasiekė smegenis ir nukratė ją tarsi elektra.


  Bet buvo per vėlu. Holė išsitiesė kaip styga ir išvydo Dragą, įsmeigusį į ją šaltas kaip ledas akis, o įniršis jo veide buvo sumišęs su pasibjaurėjimu.


  Ji turėjo daugybę galimybių, bet jas visas praleido. Dragas nebuvo kvailas. Jis tikrai suprato, kad ji nuslėpė nuo jo tiesą, ir niekada nepatikės, kad tai padarė ne iš blogos valios.


  Jis atvertė pirmąjį mėlyno paso puslapį ir atsuko į ją. Holei nereikėjo žiūrėti, kad sužinotų, kas ten parašyta.


  – Pasakyk man dar kartą, Hole, koks tikslus tavo vaiko amžius. O tada vėl papasakok apie tą vedusį vyrą, su kuriuo turėjai romaną.


  Dragas jautėsi taip, tarsi kažkas ant jo kaklo būtų užnėręs kilpą ir pradėjęs ją veržti. Jis nebegalėjo normaliai kvėpuoti ir visą dėmesį turėjo sutelkti į tai, kad teisingai įkvėptų, o paskui iškvėptų. Tik tai jį sulaikė nuo pykčio protrūkio ir atsakymo reikalavimo tą pačią sekundę.


  Atšalusiuose pirštuose jis laikė pasą ir stebėjo emocijų audrą Holės veide. Jos akys buvo plačiai atmerktos, baltymai ryškūs, oda paraudusi. Ji pravėrė burną, bet iš ten neištrūko joks garsas.


  Paskui ji staiga išbalo, nes šiluma apleido jos kūną. Dragas vis dar laukė paaiškinimo, kodėl ji jam nepasakė, kad jos sūnus buvo trijų mėnesių, o ne dviejų. Nors tai juk nebūtinai reiškė, kad šis vaikas buvo jo. Bent jau Dragas mėgino save tuo įtikinti.


  Pradžioje jis nepastebėjo jokių keistų ženklų ir nesuprato tikrojo Nikio amžiaus. Holė buvo mieguista ir rami, ir jis nenorėjo jos žadinti. Bet jam reikėjo pasų, kad parodytų kontrolės punkte įvažiuojant į privačių lėktuvų teritoriją. Holė padavė juos jam ir vėl užsnūdo, o Dragas atsivertė juos ir ėmė gilintis. Jį visada domino detalės.


  Holei buvo dvidešimt ketveri, ką jis ir taip žinojo, ji buvo gimusi Baton Ruže. Nikolas Adrianas Kreigas gimė Naujajame Orleane šiek tiek daugiau nei prieš tris mėnesius.


  Šis faktas iš pradžių visiškai nesudomino Drago. Kol jis pradėjo galvoti, prieš kiek laiko pirmą kartą sutiko Holę jai atvykus į Niujorką. Jis prisiminė, kad tai buvo lygiai prieš metus, nes niekaip negalėtų pamiršti, kaip jam teko suplėšyti visas nelemtos fotosesijos nuotraukas ir pradėti viską iš naujo. Tos dienos buvo tarsi įspaustos į jo atmintį.


  Tada jis akimirkai užsimiršo ir ėmė įsivaizduoti dailią ir nekaltą Holę, sugrįžusią namo į Luizianą ir šokančią į lovą su kitu vyru. Jam nepatiko, kad ši mintis taip jį skaudino.


  Bet tada, jam toliau mąstant ir stebint ją miegančią, o paskui žvilgsniui nuslydus į automobilio kėdutėje snaudžiantį kūdikį – berniuką juodais plaukais ir neįtikėtinai ilgomis blakstienomis, – Dragui šovė kita mintis. Nuo jos jis pasijuto taip, tarsi gavęs smūgį į pilvą. Kelias sekundes jis negalėjo įkvėpti.


  Tai buvo neįmanoma. Šis vaikas jokiu būdu negalėjo būti jo. Juodi plaukai ir ilgos blakstienos nieko nereiškė. Jis juk naudojo apsaugą. Visada taip darydavo.


  Bet vieną kartą nusimaunant prezervatyvą jis suplyšo ir Dragas susimąstė, ar jis galėjo būti plyšęs ir anksčiau.


  Ir kuo labiau ši mintis užvaldė jo protą, tuo labiau jo sielą degino abejonė. Jei tai buvo tiesa, kaip Holė galėjo šitaip pasielgti? Kaip kas nors galėtų šitaip pasielgti? Bet jis leido sau priminti, kad dar visiškai neaišku, ar visa tai tiesa. Jis dar nežinojo.


  – Kieno jis, Hole? – reikliai paklausė Dragas tokiu lediniu balsu, kokį tik pavyko išgauti. Nes kitaip jį būtų persmelkęs pyktis ir skausmas.


  Ji jam melavo. Ir pasinaudojo juo, kad gautų, ko nori. Jis prisiminė sutartį, kurios ji taip primygtinai reikalavo, pinigus, kuriuos jis pažadėjo jai sumokėti, ir jo kraujas sustingo.


  Holė nuleido akis ir sukūkčiojo. Ji prispaudė kumštį prie burnos ir giliai bei greitai kvėpavo. Ir tada, daug greičiau nei jis tikėjosi, ji pažvelgė jam į akis. Jos skruostai ir nosis buvo paraudę, o akys drėgnos nuo ašarų.


  – Mėginau tau pasakyti, – pasakė ji ir Drago pasaulis sudužo į šipulius. Jį užliejo skausmas, užpildydamas visas tamsias ir vienišas jo sielos kerteles. Tiek metų statytos sienos, saugančios jį nuo skausmo ir jausmų, akimirksniu subyrėjo tarsi stiklas. Jos sudužo jam po kojomis ir šukės įsmigo giliai į jo sielą.


  – Ką tai reiškia? – atžariai paklausė jis vis dar tikėdamasis, kad Holė pasakys, jog visa tai klaida, kad šis vaikas ne jo ir kad ji šitiek mėnesių neslėpė nuo jo šio fakto. Bet jis jau suprato, kad taip nebus. Jis žinojo atsakymą taip tiksliai, kaip savo paties vardą. Šis vaikas buvo Di Navara ir Dragas pasielgė lygiai taip pat, kaip jo tėvas – pradėjo kūdikį ir paliko jį motinai, kuriai atrodė normalu gyventi skurde ir palikinėti vaiką svetimiems žmonėms.


  Jis troško suimti ją ir papurtyti, bet susilaikė nepajudėjęs.


  – Tai reiškia, – atsakė Holė tyliu balsu, – kad parašiau tau laišką. Kad skambinau. Kad tu nusisukai nuo manęs ir atsisakei bendrauti.


  Dragui vis dar svaigo galva nuo jos prisipažinimo.


  – Lažinuosi, kad per daug nesistengei, – suurzgė jis. – Negavau jokio laiško.


  Jį tiesiog žudė mintis, kad šitiek mėnesių ji nešiojo jo kūdikį, o jis nieko apie tai nežinojo. Jis vengė kontakto su ja ne specialiai, bet tai buvo seniai įsivyravusi politika neatsakinėti į žmonių skambučius – ypač moterų, – kurie nebuvo įtraukti į jo verslo partnerių sąrašą. O dėl laiško – iš kur jis galėjo žinoti, ar ji tikrai jį siuntė?


  – Aš jį išsiunčiau. Ne mano kaltė, jei negavai.


  Drago akys aptemo nuo pykčio.


  – Kaip patogu, – atrėžė jis. – Sakai, kad išsiuntei laišką, bet iš kur galiu žinoti, kad tai tiesa? Gal tu meluoji? Jei tikrai būtum norėjusi, būtum labiau pasistengusi.


  – Kam man meluoti? Buvau viena, man reikėjo pagalbos! Ir kaip tu įsivaizduoji, ką dar galėjau padaryti? – pro ašaras kalbėjo Holė. – Skristi į Niujorką už pinigus, kurių neturėjau, ir pulti ant žemės priešais tavo kabinetą? Bandžiau su tavimi susisiekti, bet atrodė, kad mėginu prisiskambinti Amerikos prezidentui. Jie tiesiog neleido man su tavim kalbėtis.


  Holės balsas darėsi vis garsesnis, kol iš pykčio ėmė trūkinėti. Jai nutilus pravirko kūdikis. Dragas pažvelgė į Nikį – Nikolą Adrianą – ir pasijuto toks sutrikęs, koks nesijautė nuo pat vaikystės, kai jo motina ateidavo ir pranešdavo, kad jiedu vėl kažkur išvyksta.


  Dragas nekentė to jausmo. Jei jie vis dar būtų jo namuose, jis būtų išėjęs pabėgioti po parką. Kuo toliau nuo šios meluojančios, klastingos moters. Bet jis buvo įstrigęs šiame automobilyje ir jo galva ėmė tvinksėti nuo skausmo.


  Holė pasilenkė ir bandė nuraminti vaiką, nukreipusi dėmesį nuo Drago. Ji garsiai kalbėjo, siūlė Nikiui žinduką ir kitaip mėgino jį nutildyti. Jos skruostu nuriedėjo ašara, paskui dar viena, ir balse vis labiau girdėjosi panika.


  – Hole.


  Ji atsisuko kančios pilnomis akimis. Dragas pajuto kažką panašaus į užuojautą, bet nustūmė tą jausmą gilyn ir surakino grandinėmis. Kaip galėjo gailėtis jos, kai ji jam taip begėdiškai melavo? Kai pasinaudojo juo?


  Jis nekentė jos. Ir tikrai nesiruošė atleisti jai už tai, kad nuslėpė nuo jo vaiką. Daugiau nebeatleis.


  – Nusiramink, – griežtai paliepė jis. – Jis jaučia tavo stresą.


  – Žinau, – atkirto Holė ir vėl nusisuko į kūdikį – jo sūnų – ir ėmė atseginėti diržus, laikančius jį kėdutėje. Tada paėmė jį į glėbį ir ėmė sūpuoti ir liūliuoti, kol jis pamažu nurimo. Galiausiai Nikis paėmė čiulptuką ir Holė atsiduso iš palengvėjimo.


  – Tu praleidai mano namuose beveik savaitę, – vėl prašneko Dragas lediniu balsu. – Ir nuslėpei nuo manęs tiesą. Turėjai daugybę progų pasakyti man, Hole. Daugybę progų. Visai taip, kaip ir praėjusį kartą.


  Holė nežiūrėjo į jį ir Dragas panoro ją supurtyti, kad atsisuktų. Jį užvaldęs žiaurumas ėmė gąsdinti jį, nors ir žinojo, kad jam niekada nepasiduos.


  Bet jis niekada gyvenime nesijautė taip šokiruotas ir išduotas. Nors jo motina pardavė jį už pinigus ir laisvę elgtis kaip nori, net tas skausmas neprilygo dabartiniam.


  Dragas turėjo sūnų ir tai sužinojo tik atsitiktinumo dėka. Jei jis pats nebūtų supratęs, ar Holė kada nors būtų jam tai pasakiusi? Ar tik atliktų darbą, pasiimtų pinigus ir dingtų su jo vaiku?


  Kol viską išleistų ir jai vėl prireiktų pinigų...


  Dragas nusipurtė.


  – Nejaugi neturi man ką pasakyti? – reikliai paklausė jis. – Kaip gali po visko, kas nutiko, taip sėdėti ir nieko neaiškinti?


  Tada Holės galva pakilo. Jos akys buvo paraudusios.


  – Nežinojau, kaip tau pasakyti. Bijojau, kad vėl mane išvarysi.


  Jis susvyravo. Ji buvo neįtikėtina. Išnaudotoja. Intrigantė. Pirmiausia viskas buvo dėl kvepalų. Dabar – dėl vaiko.


  Jis niekino ją.


  – Vis dar galiu tai padaryti, – sumurmėjo jis. Jis nebus toks sukalbamas, kaip jo dėdė. Nes žinojo, kas gali nutikti, leidus motinai auginti vaiką, kuriuo ji negali tinkamai pasirūpinti, ir niekada neleis, kad taip nutiktų jo sūnui. Jis pasinaudos visa savo įtaka ir pinigais, kad užtikrintų, jog Holė niekada nebepamatytų šio kūdikio.


  Iš baimės ji išplėtė akis. Dieve, padėk jam, – jis tuo mėgavosi. Jis norėjo ją įbauginti, norėjo, kad ji kentėtų taip, kaip jis.


  – Pasielgtum taip su savo sūnumi? – paklausė ji virpančiu balsu.


  Pyktis Drago viduje virto įniršiu.


  – Ne su juo, Hole. Su tavimi!


  Baimė tarsi ledinis pirštas slinko jos nugara žemyn. Ji įsiskverbė į jos kūną, apsivijo širdį ir užspaudė kvėpavimą.


  Dragas sėdėjo šalia jos, o jo patrauklus veidas buvo toks atšiaurus, kokio ji dar nebuvo mačiusi.


  Jis nekentė jos. Holė tai aiškiai matė ir jai širdį spaudė nuo minties, kad bet koks artumas, kuris galėjo tarp jų atsirasti, buvo prarastas. Sutraiškytas šios skaudžios realybės.


  Holė sėdėjo sustingusi, įbauginta minties, kad Dragas gali išvaryti ją iš savo gyvenimo ir pasilikti jų sūnų. Kad gali bent pabandyti tai padaryti.


  Ir tada, tarsi saulės spinduliai, prasibrovę pro tamsius debesis, kad ištirpdytų ledo sukaustytą žemę, Holės širdyje pamažu ėmė skleistis šiluma. Pradžioje ji buvo labai silpna ir gležna. Bet tada Nikis išsitiesė ir pirštukais suspaudė jos megztinio kraštą, ir motiniškos meilės banga užliejo ją milžiniška jėga.


  Holė į Dragą įrėmė ryžtingą žvilgsnį. Jos širdis vis dar buvo trapi, bet ji neketino jam to parodyti.


  – Tu neatskirsi manęs nuo sūnaus. Niekada.


  – Pamiršti, kas čia vadovauja, cara, – griežtai pasakė jis.


  – O tu pamiršti, kas yra teisėtas Nikio globėjas, – atkirto Holė.


  Jo žandikaulis atrodė tarsi granito blokas.


  – Yra būdų tai ištaisyti, – pasakė jis ir jos skrandis susitraukė.


  – Ne, – dusdama protestavo ji. – Tu negali to pakeisti.


  Ji kovos iš paskutiniųjų, kad sutrukdytų tam. Dragas niekada neatims iš jos Nikio. Niekada.


  Jis nebebuvo tas pats vyras, su kuriuo ji praleido pastarąsias dienas. Šis buvo nepalyginamai niūresnis ir daug labiau gąsdinantis.


  – Visi turi kainą, Hole. Net ir tu.


  Ji glaudė smulkų savo sūnaus kūnelį prie savęs.


  – Tu klysti, Dragai. Apgailestauju, jei tavo vaikystė buvo sunki ir manai, kad motina iškeitė tave į pinigus. Bet aš myliu savo sūnų ir jo niekada nepaliksiu. Jokie pinigai neprivers manęs net pagalvoti apie tai, o tuo labiau – padaryti.


  Jo akys sužibo ir Holė sudrebėjo.


  – Dar pažiūrėsime, cara.


  Likusią kelionės dalį Dragas nebeištarė nė žodžio. Jis kažkam paskambino ir ėmė greitakalbe kalbėti itališkai. Paskui skambino dar du ar tris kartus, kol jie privažiavo privatų lėktuvą ir Holės nervai buvo visiškai ištampyti.


  Ji svarstė, su kuo jis kalbėjo, ką sakė ir ką planavo daryti. Gal jis skambino savo advokatams? Ar kažkam, kas turės ją sulaikyti, kol Dragas su Nikiu įlips į lėktuvą ir išskris į Europą?


  Ji stipriau suspaudė kūdikį. Niekada neleis Dragui atimti jos vaiko. Ji niekam neleis jos sulaikyti prie lėktuvo ir niekada nepriims pinigų mainais už Nikį.


  Visame pasaulyje nebuvo tiek pinigų, kad priverstų ją taip pasielgti.


  Kai jie priėjo prie lėktuvo, Dragas įsakė Holei perduoti Nikį Silvijai, kuri stovėjo prie laiptų ir maloniai šypsojosi. Holė stipriai suspaudė sūnų ir atsisakė jam paklusti, o jos širdis daužėsi nepaisant draugiško Silvijos sutikimo.


  – Gali parkristi ant laiptų, – aštriai pasakė Dragas ir ją pervėrė baimė.


  – Neparkrisiu, – atkirto ji ir pradėjo kilti laiptais, viena ranka prispaudusi Nikį, kita laikydama metalinį turėklą, kol galiausiai įėjo į lėktuvą. Dragas ėjo jai iš paskos – taip arti, kad ji galėjo užuosti jo kvepalus, nepaisant ore tvyrančio degalų tvaiko ir specifinio lėktuvo kabinos kvapo.


  Holė užuodė ir jo pykčio kvapą, aštrų ir šaltą. Bet nuo jo kūno jai į nugarą dvelkė šiluma, ir vos įėjusi į erdvią kabiną ji suskubo pasitraukti. Lėktuvas buvo daug didesnis nei tas, kuriuo jie skrido prieš keletą dienų. Be to, šis buvo neįtikėtinai prabangus. Visur švietė balta oda, tamsaus blizgančio medžio apdaila ir chromas. Viename gale buvo baras, sofa su televizoriumi ir keletas pliušinių kėdžių.


  – Lėktuve yra du miegamieji ir keletas vonių, – oficialiai paaiškino Dragas.


  Paskui pasirodė, kad vienas iš vonios kambarių buvo didesnis nei jos miegamasis Naujajame Orleane. Ji žinojo, kad Dragas turtingas – jis buvo milžiniškos tarptautinės įmonės vadovas ir kosmetikos turtų paveldėtojas, – bet niekada iki galo nesuvokė viso šio turto galios, iki šios akimirkos, kai jis pagrasino tai panaudoti prieš ją. Ji pasirašė sutartį pusei milijono dolerių, bet dabar suvokė, kad tokiam turtuoliui kaip Dragas Di Navara tai tebuvo tik lašas vandenyne.


  Ir tai ją baugino. O jeigu jis iš tiesų pamėgins atimti iš jos Nikį? Holė krūptelėjo, kai lėktuvo durys bumbtelėjusios užsidarė. Ją apėmė panika. Ji norėjo pabėgti iš šio lėktuvo. Norėjo pagriebti savo sūnų – kurį galiausiai padavė Silvijai, nes jie buvo saugiai užsidarę lėktuvo viduje, – ir pabėgti į terminalą. Kuo toliau nuo Drago ir šio lėktuvo, kuris netrukus per vandenyną nuskraidins ją į vietą, kur ji nieko nepažinojo ir buvo visiškai bejėgė.


  Holė sunkiai nurijo seiles. Ji apsigręžė pasiryžusi sekti paskui Silviją ir būti šalia savo kūdikio viso skrydžio metu, jei jau pabėgimas buvo neįmanomas.


  Bet Dragas stovėjo ten ir ją stebėjo, toks aukštas, valdingas ir toks svetimas, o jo dailūs bruožai buvo iškreipti paniekos. Holę užliejo gilus liūdesys ir ji prisiminė praėjusį vakarą, kai jiedu valgė kinų maistą. Ji beveik pajuto jam artumą. Beveik.


  – Turi atsisėsti ir prisisegti diržus, – pasakė Dragas. – Po kelių minučių lėktuvas pradės kilti.


  – Noriu būti šalia Nikio.


  – Silvija rūpinasi juo. Aš jai už tai moku.


  Holė permetė plaukus per petį. Ji negalėjo išsiduoti, kad jis baugino ją.


  – Mano suvokimas apie vaiko auginimą yra ne toks, kai moki kažkam, kad prižiūrėtų jį. Nikiui reikia manęs.


  Dragas prisimerkė ir Holė pajuto, kad, ko gero, bus peržengusi kažkokią ribą.


  – Nuo šiol Nikis turės viską, kas geriausia, Hole. O Silvija ir yra geriausia.


  – Bet aš esu jo motina, – pasakė ji skausmo geliama širdim. Ji suteikė Nikiui viską, ką tik galėjo, bet tai nebuvo tokie dalykai, kuriuos gali nupirkti už pinigus. Ji pakėlė galvą. Turėjo būti drąsi ir atkakli. – Vaikui reikia kai ko daugiau nei dalykai, perkami už pinigus. Jam reikia meilės ir dėmesio ir aš jam tai suteikiu.


  – Ak, taip, – su ironija pasakė Dragas. – Ypač palikdama jį kaimynei ir išeidama į darbą kazino. Esu tikras, kad tada jis gaudavo daugybę meilės ir dėmesio.


  Holė pasijuto taip, tarsi jis būtų sudavęs jai.


  – Padariau viską, ką galėjau, – atsakė ji. – Tavęs juk nebuvo šalia, kad padėtum. Ir nesitikėjau, kad kada nors būsi, nes negalėjau susisiekti su tavimi. Labai aiškiai parodei, kad tai man niekada nepavyks.


  Dragas pašoko iš vietos ir instinktyviai žengė žingsnį atgal.


  – Kad siūlytum man kvepalus! – sugriaudėjo jis. – Nenorėjau, kad su manim susisiektum ir siūlytum prakeiktus savo kvepalus!


  Kvėpuojant Holei atrodė, kad jos plaučius kažkas raižo peiliais.


  – Ir kaip turėjau pasielgti, kad suprastum skirtumą, jei sekretorei buvai nurodęs ignoruoti mano skambučius? – šaukė ji. – Ar turėjau tau siųsti telepatinius ženklus ir tikėtis, kad juos gausi? – Holė pakėlė įsivaizduojamą telefoną ir pridėjo jį prie ausies. – Klausykite, – maivėsi ji, – čia Holė Kreig. Bet šįkart tai iš tiesų svarbu!


  Dragas sukando dantis ir pyktis aptemdė jo veidą. Akies krašteliu Holė pastebėjo palydovą, atsargiai vaikščiojantį aplink juos. Tada ji suprato, kad jiedu atrodė tarsi vaidintų spektaklyje.


  Ji apsisuko, klestelėjo ant pliušinio fotelio ir prisisegė diržą. Jos skruostai degė karščiu, o nervai virpėjo nuo įtampos. Drebančiais pirštais ji įsikibo į kėdės rankenas.


  Dragas atsisėdo į kėdę šalia jos, nors aplinkui buvo pilna tuščių vietų, ir taip pat prisisegė. Nuo jo tarsi radiacija po atominio sprogimo spinduliavo pyktis.


  – Jei būtum norėjusi man pasakyti, – sumurmėjo jis, – būtum radusi būdą, kaip tai padaryti. Vienok leidai man tikėti, kad šis vaikas yra kito vyro. Vedusio vyro, kuris tave paliko bade ir skurde. Melavai man, Hole. Ir būtum toliau melavusi, jei pats nebūčiau išsiaiškinęs.


  – Nesakiau, kad tai buvo vedęs vyras. Tu taip nusprendei...


  – Bet tu to nepaneigei! – atšovė jis. – Ką dar galėjau pagalvoti iš tavo vaidybos? – jo balsas smigo į ją tarsi peilis. – Tu jaudinaisi, kad nebūtum pagauta savo apgavystėse.


  Holė atsisuko į jį ir pažvelgė į akis.


  – Taip, jaudinausi, Dragai. Jaudinausi, nes tu man pažadėjai išeitį iš mano padėties. O jei būtum sužinojęs tiesą ir sureagavęs taip pat, kaip praėjusį kartą, vėl likčiau be nieko. Tik šįkart turėjau galvoti ne tik apie save, bet apie savo sūnų. Ir nė už ką pasaulyje neleisčiau tau jo nuskriausti.


  Drago akys pavojingai susiaurėjo. Žiūrėdama į jį Holė suprato, kad jo veide atsispindintis pyktis buvo įsiskverbęs giliai į jo širdį. Jis buvo gerai išauklėtas, bet nepakankamai.


  – Ar nors kartą pagalvojai, bent vieną prakeiktą akimirką, kad galiu visai kitaip sureaguoti į žinią, kad turiu vaiką? Ypač kai tau papasakojau apie savo vaikystę.


  Ji nurijo seiles.


  – Iš pradžių – ne, – prisipažino ji. Ji iškentė pažeminimą, kai buvo išmesta iš jo gyvenimo anksčiau, nors nebuvo to nusipelniusi, bet negalėjo vėl rizikuoti turėdama vaiką. – Bet ketinau tau pasakyti, tik norėjau sulaukti tinkamos progos.


  Dragas palinko prie jos, pilkos jo akys buvo griežtos ir atšiaurios.


  – Ar turiu nors vieną priežastį tikėti tavimi?


  Holės akys buvo tarsi smėlio pripiltos.


  – Ne, – sušnibždėjo ji.


  – Būtent, – jis vėl atsirėmė, o kūnas buvo sustingęs iš pykčio, ir lėktuvas pradėjo judėti.


  – Tu pasigailėsi savo tylėjimo, Hole Kreig, – pagrasino Dragas. – Kai tik mūsų darbas baigsis, tu to labai pasigailėsi. Pažadu.

  Dešimtas skyrius


  


  Vėlai naktį jie nusileido Italijoje. Buvo tamsu ir Holė nieko aplinkui negalėjo matyti. Ji net neįsivaizdavo, kur jie buvo, nors lyg ir prisiminė skaičiusi, kad Di Navarų šeima buvo kilusi iš Toskanos. Ji neturėjo progos to paklausti Drago, nes jis įsėdo į kitą automobilį. Ji važiavo su Silvija ir Nikiu, kas sukėlė didelį palengvėjimą po įtampos pilno skrydžio per Atlantą.


  Kai tik jų lėktuvas pakilo, Dragas dingo. Jis pa­skubomis atsisegė diržą ir pašoko nuo kėdės tarsi medžiojamas žvėris. Tada nuėjo į užpakalinę lėktuvo dalį ir nebegrįžo. Iš palydovo Holė sužinojo, kad lėktuve Dragas turi kabinetą. Jis nepasirodė iki pat lėktuvo nusileidimo.


  Dragas vis dar žiūrėjo į ją su tokiu pat įniršiu kaip ir prieš kelias valandas. Jo pyktis nė kiek neatslūgo ir tai baugino Holę.


  Automobiliai skynėsi kelią per tamsą, kol privažiavo namą, stovintį ant kalvos. Kelias į kalvą buvo apsodintas aukštomis pušimis ir vešliomis bugenvilijomis.


  Holė net nežinojo, ar važiuoja į tą pačią vietą kaip ir Dragas, kol išlipusi iš automobilio pamatė jį kažką nurodinėjantį vienam vyrui, o šis nusilenkęs atsisuko į eilę kitų vyrų ir moterų, ir davė jiems skubius nurodymus. Daugybė rankų pastvėrė lagaminus ir jie pradingo už aukštų dvigubų medinių namo durų.


  Dragas net nepažvelgęs į Holę įžengė į namą. Jai suspaudė širdį. Ji bandė apsimesti, kad nesiilgi to, kaip jis žiūrėjo į ją šį rytą ir pasakė, kad ji verčia jį norėti dalykų, kurių jis niekada anksčiau nenorėjo. Tai tebuvo iliuzija. Kuo greičiau ji tai pamirš, kuo greičiau prisitaikys prie naujos realybės, tuo bus geriau.


  Holė buvo nuvesta į didelį kampinį kambarį, pilną antikvarinių daiktų, rytietiškų kilimų, paauksuotų veid­rodžių ir minkštų sofų bei kėdžių.


  – Man reikės lopšio, – pasakė ji moteriai, aiškinančiai, kaip veikia televizorius.


  Moteris sutriko.


  – Nėra reikalo, panele Kreig, – atsakė ji puikia anglų kalba. – Berniukas miegos vaikų kambaryje.


  Staiga Holė pastebėjo, kad Silvijos su Nikiu šalia jos nebėra. Ji buvo tokia pavargusi ir paskendusi mintyse, kad nepastebėjo, kada jie atsiskyrė. Kraujas plūstelėjo jai į ausis ir ją apėmė panika.


  – Vaikų kambaryje? O kur jis?


  Graži moteris, tamsius plaukus susisukusi ant pakaušio, ir toliau šypsojosi. Tarsi jai būtų liepta visada mandagiai elgtis su svečiais, kad ir kokie išsigandę jie būtų.


  – Visai netoli, – atsakė ji.


  Holei atrodė, kad kraujas jos venose užšalo.


  – Netoli? Bijau, kad tai neįmanoma.


  Moteris lengvai palenkė galvą ir šis gestas padvelkė dirbtiniu mandagumu.


  – Bet, panele Kreig, taip liepė ponas Di Navara. Negaliu nepaklusti jo įsakymams.


  Holė net nesivargino ginčytis. Ji tiesiog apsisuko ir išėjo iš kambario. Už jos įsivyravo tyla, o tada moteris pašaukė ją vardu ir išbėgo paskui. Holė pagreitino žingsnį ir ėmė aklai klajoti koridoriais, kartais už posūkių atrasdama aklavietes arba tuščius kambarius, tada vėl apsisukdama ir mėgindama iš naujo.


  Sustojusi koridoriuje, kuriame jau anksčiau buvo, ji suvokė, kad verkia. Ji žvalgėsi į kairę ir į dešinę, ir išgirdo garsą, panašų į kūkčiojimą. Po minutės suprato, kad garsą skleidė ji pati. Holė stipriai užmerkė akis ir sukando dantis. Ji negali prarasti savitvardos. Turi surasti Nikį arba Dragą, ir iškels jam tokią sceną, kurios jis niekada nepamirš.


  Holė priėjo laiptus ir nusileido jais žemyn, kol pateko į didžiulį apskritą vestibiulį. Dabar ten buvo labai tylu, ne taip, kaip prieš keletą minučių, bet ji stovėjo nejudėdama, kol išgirdo kažkokį garsą. Žingsnį, stiklinės barkštelėjimą ar kažką panašaus. Ji pradėjo eiti į tą pusę, kol išgirdo balsą. Tada įsiveržė į kambarį, apsuptą aukštų lentynų, pilnų knygų. Užtruko kelias sekundes, kol ji suprato, kad šis prakeiktas vyras turi biblioteką. Blyški lempa degė ant stalo, už kurio nugara į ją stovėjo Dragas ir kalbėjo telefonu.


  Holę užplūdo pyktis ir ilgesys, vienas paskui kitą nuvilniję jos kūnu. Ji nepajėgė suprasti, kaip galėjo taip pykti ant šio vyro ir geisti jo vienu metu. Ji norėjo pulti jį ir tuo pat metu troško apkabinti. Ji žengė žingsnį pirmyn ir Dragas išgirdęs garsą atsigręžė, o ją pamačius jo pilkos akys užsidegė pykčiu. Jis baigė pokalbį ir padėjo telefoną ant stalo.


  – Ko nori, Hole?


  Ji lėtai žengė dar vieną žingsnį pirmyn, jos plaučiai degė, skaudėjo krūtinę.


  – Kaip tu drįsti? – išspjovė ji. – Kaip drįsti?


  Dragas atrodė nuobodžiaujantis.


  – Drįstu ką, cara mia? Turi paaiškinti. Arba dingti iš čia, kol gali.


  – Nikis. Tu nusiuntei jį į vaikų kambarį. Atskyrei nuo manęs, – Holė buvo taip įniršusi, kad vos išspaudė žodžius.


  Jo žandikaulyje ėmė trūkčioti raumuo.


  – Jis juk kūdikis, tad jo vieta – vaikų kambaryje.


  – Jis mano sūnus, ir noriu, kad būtų su manimi, – suurzgė ji.


  – Jis ir mano sūnus, ir noriu, kad jis liktų vaikų kambaryje. Ten jis saugus.


  Įtūžis ją visiškai užvaldė.


  – Nori pasakyti, kad su manimi jis nesaugus?


  – O ką, jeigu taip?


  Holė nesumojo, ką atsakyti. Bent jau taip, kad nepasakytų, ko paskui gailėsis.


  – Kam tau apskritai reikalingas vaikų kambarys? Tu nevedęs, neturi vaikų…


  Drago veido išraiška galėjo ištirpdyti geležį.


  – Jau turiu, tiesa?


  Holė sunkiai nurijo seiles.


  – Supranti, ką turiu galvoje.


  – Tikrai taip.


  Ji nereagavo į pašaipą jo balse. Jis tai darė tyčia, norėdamas parodyti savo pranašumą prieš ją. Savo galią. Jis norėjo ją įbauginti.


  – Kam tas vaikų kambarys?


  Dragas apėjo aplink stalą, šaltas ir tylus, ir atsirėmė į jį. Tada sukryžiavo rankas ant krūtinės ir tamsūs jo marškiniai išsipūtė nuo raumenų. Iš kur jis turėjo tokį kūną? Be abejonės, jis sportavo, bet Holei buvo sunku suprasti, kaip tam rasdavo laiko, nes nuolat atrodė užsiėmęs savo verslo reikalais.


  Holė papurtė galvą, kad nuvytų tokias mintis. Dabar jai mažiausiai reikėjo galvoti apie Drago raumenis. Jai nebuvo lemta juos pajusti. Ir jai tai nerūpėjo.


  – Šis namas priklausė ištisoms mano šeimos kartoms, cara. Ir čia visada buvo vaikų kambarys. Nors gana ilgą laiką jis nebuvo naudojamas, užteko vieno skambučio, kad viskas būtų paruošta. Nejaugi manei, kad čia atvykus mano sūnui nebus paruošta speciali vieta? Kad nepasirūpinsiu jo patogumu ir priežiūra? Kaip blogai – ir, galiu pridurti, pavojingai – tu apie mane galvoji.


  Jo balse galėjai išgirsti grėsmę ir jaudulį. Keista, bet šis susijaudinimas sudomino Holę. Ji apžiūrinėjo jo veidą, griežtus ir idealiai išraižytus bruožus, ir jos pulsas pagreitėjo.


  Holė turėjo susikaupti, ir ne tik į šį vyrą priešais.


  – Noriu, kad mano kūdikis būtų su manimi. Jis nepratęs būti vienas.


  – Jis ne vienas, Hole. Su juo yra auklė.


  – Jam nereikia auklės, – atkirto ji. – Jam reikia manęs.


  Dragas išsitiesė visu ūgiu. Ji impulsyviai norėjo atsitraukti atgal, bet susilaikė.


  – Jam reikia daugiau negu motina, besistengianti sudurti galą su galu, – šie žodžiai raižė ją tarsi botagas. – Daugiau negu motina, kuri palieka jį svetimiems žmonėms ir dirba nuo dvylikos iki šešiolikos valandų per parą.


  Skausmas tiesiog sprogo Holės krūtinėje. Ji giliai įkvėpė ir iš paskutiniųjų stengėsi nepravirkti. Jis smūgiavo į jautriausią jos vietą. To ir buvo galima tikėtis.


  – Suteikiau jam viską, ką galėjau, Dragai. Ir visada duosiu jam tik tai, kas geriausia.


  – Bet aš jam galiu duoti daugiau. Geriau. Kaip gali norėti atimti tai iš jo?


  – Niekada nesakiau, kad noriu. Bet tu mūsų neišskirsi. Niekada.


  Dragas prisimerkė.


  – Koks įsitikinimas. Įdomu, iš kur jis atsirado. Ar atradai savo auksinę gyslą, Hole? Ar laikysiesi įsikibusi savo vaiko, kol išpeši iš manęs tiek pinigų, kiek tik įmanoma?


  Holė sureagavo net negalvodama. Nesuvokdama, ką daro, ji priėjo prie jo ir, kai po kelių sekundžių atsipeikėjo, stovėjo priešais Dragą, o jis laikė suėmęs jos riešą. Jos ištiestas delnas buvo vos keli centimetrai nuo jo veido.


  Ji pasimuistė, bet jis jos nepaleido. Negana to, prisitraukė ją dar arčiau, kol jos kūnas prisispaudė prie jo. Pirmą kartą praėjus metams jie atsidūrė taip arti vienas kito, ir Holė pasijuto, tarsi gavusi elektros šoką.


  Ji atrėmė rankas jam į krūtinę – tą tvirtą, raumeningą krūtinę, apie kurią svajojo daugelį mėnesių. Holė prisivertė susikoncentruoti į pyktį, kurį jam jautė, o ne į tai, kaip ji jautėsi vėl atsidūrusi taip arti Drago – tarsi po ilgų metų būtų grįžusi namo. Tarsi po ilgų klajonių dykumoje atradusi vandenį.


  Bet visa tai tebuvo iliuzija.


  – Esi žiaurus niekšas, – rėžė ji. – Myliu savo sūnų labiau nei gyvybę. Padaryčiau dėl jo bet ką. Bet ką!


  – Įrodyk.


  Apstulbusi pažiūrėjo į jo rūstų ir patrauklų veidą.


  – Ką turi galvoje?


  – Pasiduok, Hole. Atiduok jį man ir aš pasirūpinsiu, kad visą gyvenimą jis turėtų viską, ką tik galima gauti už pinigus.


  Holę nupurtė drebulys, o paskui nudegino pykčio banga. Kaip jis drįsta taip manipuliuoti jos jausmais?


  – Aš nepasiduosiu, – atsakė ji. – Kad ir ką man padarytum, nepasiduosiu.


  Drago akys sužibo ir vienas tamsus antakis pakilo.


  – Ar esi įsitikinusi?


  Jos širdis daužėsi.


  – Visiškai.


  Dragas pastūmė Holę ir vėl apėjo aplink stalą. Tada atsisėdo ir atidarė stalčių, ignoruodamas ją. Jos nervai buvo beprotiškai įtempti.


  Galiausiai jis pakėlė savo patrauklų veidą, bet tas buvo visiškai bejausmis.


  – Rytoj vakare vyks vakarėlis, skirtas verslininkams. Turėsi jame dalyvauti.


  Holė sukryžiavo rankas ant krūtinės tarsi apkabindama save ir jos įniršis šiek tiek atlėgo.


  – Vakarėlis?


  Jo žvilgsnis buvo griežtas ir aštrus.


  – Taip. Pasirašei sutartį ir esi naujasis Dangaus veidas. Rytoj vakare turėsi būti šalia manęs.


  Jai skaudėjo gerklę. Ji negalėjo atsisakyti ir jie abu tai žinojo.


  – Kur mano sūnus?


  Drago išraiška pasikeitė į abejingai nuobodžiaujančią.


  – Vaikų kambarys yra visai netoli nuo tavojo. Dešinėje pusėje. Spėju, kad tu ieškojai kairėje, tiesa?


  Holė pasijuto kaip kvailė. Kaip jam tai pavyko?


  – Taip.


  Jis vėl nuleido žvilgsnį į dokumentus.


  – Pokalbis baigtas. Labanakt.


  Holei išėjus Dragas nuleido galvą ant rankų ir ramiai bei tyliai sėdėjo prie stalo. Ji apvertė jo pasaulį aukštyn kojom. Šį rytą viskas dar buvo gerai. Jam patiko, kad ji gyvena jo namuose ir tai buvo gana keista. Jis nekantriai laukdavo pasikalbėjimų su ja, pamėgo stebėti, kaip ji rūpinasi savo kūdikiu.


  Jo kūdikiu.


  Dragas nurijo seiles. Jis jautėsi taip, tarsi kažkas skustuvu rėžtų jam kaklą. Visą dieną lėktuve jis praleido dirbdamas kabinete, peržiūrinėdamas ataskaitas ir kalbėdamas telefonu, kol jo balsas nusilpo. Jis mėgino prasiblaškyti, bet visą tą laiką jo krūtinė spazmavo, gėlė akis ir jis tenorėjo grįžti į pagrindinę kabiną ir apglėbti dailų Holės Kreig kaklą. Norėjo nurengti ją nuogai ir pasimylėti prispaudus prie sienos. Paskui – paguldžius ant stalo, ir galiausiai – ant grindų.


  Dragui nerūpėjo, kaip su ja mylėsis. Jis tiesiog geidė jos. Ir tai jį siutino. Kaip jis galėjo geisti tokios moters kaip ji? Moters, kuri jam melavo, kuri slėpė jo vaiką vardan prakeiktos sutarties? Ji turėjo daugybę galimybių jam pasakyti tiesą, nuo pat tos akimirkos, kai jis įžengė į jos aptriušusį butą, iki tada, kai jis pats viską suprato.


  Bet ji to nepadarė ir Dragas netikėjo, kad ketino – arba būtų pasakiusi tada, kai jai būtų naudingiausia. Kai išleidusi viską, ką uždirbs, ji ir vėl pasirodytų ištiesta ranka, kaip visada darydavo jo motina.


  Net jeigu ji iš tikrųjų norėjo pasakyti jam tiesą, jei ir turėjo priežastį jo bijoti, kaip jis galėjo atleisti už ištisus metus melo? Ji sakė, kad mėgino jam skambinti ir parašė laišką – bet kas, velniai rautų, šiais laikais rašo laiškus?


  Su juo tikrai nebuvo lengva susisiekti, bet nebuvo neįmanoma. Prieš mėnesį viena moteris, su kuria jis susipažino vakarėlyje, sugebėjo paskambinti jam į namus. Tad jį surasti buvo įmanoma. Be to, Holė Kreig buvo lankiusis jo namuose, skirtingai nei kitos moterys, su kuriomis jis susitikinėjo.


  Kas būtų buvę, jei jis niekada nebūtų nuvykęs į Naująjį Orleaną? Kada ji pati atvažiuotų?


  Dragas sudrebėjo. Jo motina kreipėsi į dėdę Paulą pinigų, kai jam buvo ketveri. Jis vis dar prisiminė dėdės veido išraišką jiems pasirodžius šioje viloje. Šokas, pyktis ir sutrikimas buvo susipynę joje. Paskui jo dėdė nusivedė mamą į kabinetą, o Dragui buvo liepta žaisti lauke. Bet, užuot paklusęs, jis liko stovėti fojė ir klausėsi pakeltų balsų. Jis buvo per mažas, kad suprastų, dėl ko jie pykstasi, bet puikiai prisiminė įtampą, baimę ir jausmą, kad dėl visko kaltas jis.


  Jis niekada neleis, kad jo sūnus taip pasijustų. Tarsi jis būtų visų problemų priežastis. Tarsi jis būtų prekė, dėl kurios nuolat buvo deramasi.


  Dragas atsistūmė nuo stalo ir atsistojo. Jis nedelsdamas turi perimti savo sūnaus gyvenimo kontrolę. Holė Kreig per ilgai stovėjo jam skersai kelio. Daugiau taip nebebus.


  Arba ji turės visiškai priklausyti jam, arba jis atsikratys jos visam laikui.


  


  Holė nervinosi. Ji stovėjo namo viduje, klausėsi juoko, muzikos ir žmonių balsų, sklindančių iš lauko terasos, ir jautėsi taip, tarsi širdis tuoj iššoks iš krūtinės. Dragas tik šį rytą pranešė, kad vakarėlis vyks čia, šioje viloje, ir visi jos planai išsisukti nuo dalyvavimo prisidengiant galvos skausmu arba kokia nors kita priežastimi žlugo.


  Ji neturėjo supratimo, kaip dalyvaus vakarėlyje, kai teturėjo tik džinsus ir sportinius batelius, bet netrukus po Drago pranešimo atvyko aukšta, elegantiška moteris, lydima trijų padėjėjų, ir pristatė jai visą rinkinį drabužių, batelių ir papuošalų. Po dviejų valandų Holė buvo išsirinkusi suknelę vakarui ir visus aksesuarus prie jos, taip pat ir prabangius nėriniuotus apatinius.


  Ji norėjo dėvėti savus apatinius drabužius, bet moteris – jos vardas buvo Džovana, – tai išgirdusi su siaubu pažvelgė į ją. Kai po pietų drabužiai vėl buvo atnešti Holei, ji vis dar buvo pasiryžusi dėvėti savo apatinius, bet gerai įsižiūrėjusi į suknelę suprato, kad nauji apatiniai buvo sumodeliuoti specialiai šiam rūbui ir kad josios visiškai netiks prie suknelės modelio. Tuštybė įveikė užsispyrimą ir dabar ji stovėjo prieblandoje, apsivilkusi dailiai krentančią baltą suknelę be petnešėlių, išsiuvinėtą tviskančiais kreminės spalvos žvyneliais, ir jautėsi taip keistai, kad tai ją baugino.


  Holė gyvenime nieko tokio prabangaus ir gražaus nebuvo dėvėjusi. Visi jos pojūčiai, ir taip stipriai užaštrinti pastarosiomis dienomis, šįvakar buvo itin ryškūs. Nuo kiekvieno naujo aromato ją užplūsdavo jausmų lavina ir ji ėmė baimintis, kad dar vakarui nesibaigus ją apims pulsuojantis galvos skausmas.


  Pasipuošusi prašmatniais aprėdais Holė pauostė Dangaus buteliuką, kurį Dragas jai atsiuntė, ir suprato, kad negalės kvėpintis šiais kvepalais. Jie nebuvo prasti, bet tiesiog tai nebuvo jos kvapas. Vietoje jų ji užsipurškė Koletės ir svaigstančia galva ir besidaužančia širdimi išėjo iš kambario ir nusileido į apačią. Ji tikėjosi, kad Dragas jos lauks, bet ten nieko nebuvo.


  Vakarėlis vyko lauke, spindinčio Toskanos vakaro svaigulyje. Saulė jau buvo pasislėpusi už horizonto, bet dangus vis dar tviskėjo auksu, o peizažas po juo nusidažė tamsėjančiais žaliai juodais šešėliais.


  Holė jautėsi kaip seklys, paslapčia viską stebintis pro langus. Ir jautė, kad čia jai ne vieta. Ji norėjo pakilti laiptais atgal į vaikų kambarį ir susirangyti ant sofos šalia Nikio. Bet tada susiėmė ir pakėlė galvą. Juk visa tai darė dėl sūnaus ir dėl jo ateities.


  – Aš irgi nemėgstu susibūrimų, – pasigirdo balsas ir atsigręžusi Holė pamatė už nugaros stovintį vyrą. Jo nebuvo kambaryje, kai ji įėjo. Jis buvo aukštas, patrauklus – bet ne toks kaip Dragas, – ir šypsojosi jai. Vyras priėjo arčiau ir ištiesė ranką.


  – Nemanau, kad mes pažįstami. Aš – Santas Lazaris.


  Holė ištiesė ranką, o pilve ėmė suktis drugeliai.


  Santas Lazaris, Lazario namų savininkas, buvo garsus ir įtakingas žmogus. Lazario namai nebuvo kosmetikos įmonė, bet jie pardavinėjo kai kurių dizainerių kvepalus, kartu su jų kurtais drabužiais ir rankinėmis.


  – Holė Kreig. Bet iš kur jūs žinojote…


  – Kad jūs – ne italė? – jis nusijuokė. – Mieloji, nuo šio vakarėlio pradžios Dragas nekalbėjo apie nieką kitą, – vyras prisimerkęs apžiūrinėjo ją. – Jūs – naujasis Dangaus veidas.


  Holė nuleido akis ir jos skruostus nudažė raudonis. Jai teks prie to priprasti, net jei jautėsi kaip apgavikė. Net jei jautėsi taip, tarsi Santas Lazaris iš jos šaipytųsi, tyrinėtų ir atrastų daug trūkumų.


  – Sakiau Dragui, kad nesu modelis, bet jis buvo įsitikinęs, kad esu tai, ko jam reikia, – suvokusi, ką pasakė, ji dar labiau paraudo, – Dangaus kampanijai, – skubiai pridūrė ji.


  Santas nusijuokė.


  – Taip, Dragas yra toks, – jis paėjo žingsnį artyn ir ėmė uostyti orą aplink ją. – Ar čia tie kvepalai? Kvepia kitaip, nei prisimenu.


  – Hmmm, ne visai, – sumikčiojo Holė. – Na taip, tai kvepalai. Bet čia ne Dangus.


  Santo žvilgsnis paaštrėjo.


  – Nauji kvepalai? Dragas nieko apie tai neužsiminė.


  Ant Holės odos ėmė kauptis prakaito lašeliai. Ar ji šiam vyrui galėjo pasakyti, kokie tai kvepalai? Ar geriau būtų pakeisti temą? Bet kaip ji gali praleisti tokią progą, ypač kai Dragas grasina atimti iš jos kūdikį? Santui Lazariui užsiminusi apie Koletę ji tam tikra prasme apsidraustų ateičiai. Dragas tikrai nebepirks jos kvepalų, nepaisant to, kad jų pristatymui jai yra paskirtas susitikimas.


  – Tai mano sukurtas kvapas.


  Santo antakiai pakilo.


  – Nejaugi? – jo akys sužibo susidomėjimu. Jis ištiesė jai ranką. – Eikš, Hole Kreig, ir, kol eisime į vakarėlį, papasakok man daugiau apie šiuos kvepalus. Apie juos noriu sužinoti viską.


  Holė akimirką dvejojo. Ką pagalvos Dragas, jei į vakarėlį ji ateis įsikibusi į parankę kitam vyrui? Bet staiga ji suvokė tiesą ir tai ją įskaudino.


  Dragui tai visiškai nerūpėtų. Dabar jis jos nekentė. Ir, be abejonės, pagalvos, kad ji ieško dar vienos turtingos aukos.


  Holė bandė įtikinti save, kad jai nerūpi, ką jis galvoja, ir kad trapus artumas, kuris atrodė beatsirandantis tarp jų, buvo tik iliuzija. Dragui ji nerūpėjo. Jam rūpėjo tik tai, kaip ją nubausti.


  Holė nusišypsojo ir įsikibo Santui į parankę.


  Dragas stovėjo su keliais svarbiais klientais ir kalbėjo jiems apie planus, susijusius su naujausiais kvepalais, kai svečiai aplinkui nuščiuvo. Vyrai sužiuro kažkur pro jo petį ir jų akyse sutvisko susižavėjimas. Dragas atsisuko susidomėjęs, kas gi taip patraukė jų dėmesį, ir priblokštas žioptelėjo pamatęs baltai vilkinčią deivę, įsikibusią Santui Lazariui į parankę ir sklendžiančią per terasą. Akimirką jis lyg ir svarstė, kas ta moteris, bet iš tiesų jau žinojo. Jis jautė kaulais ir krauju. Jis jautė tai visa siela.


  Ši Holė Kreig visai nepriminė tos Holės, kurią jis pažinojo. Ir kuri jam daug labiau patiko, nustebęs suvokė jis. Ši Holė buvo elegantiška ir graži, jos šviesūs plaukai buvo sukelti aukštyn, kad atidengtų dailų kaklą, o kūną aptempianti suknelė tviskėjo deglų, apšviečiančių visą terasą, šviesoje.


  Ji judėjo tarsi skystas šilkas ir buvo įsikibusi į Santą Lazarį taip, kad Dragui iš pykčio padažnėjo kvėpavimas.


  Lengvai pakreipusi galvą Holė žiūrėjo į tą vyrą taip, tarsi gyvenime nebūtų mačiusi nieko nuostabesnio.


  Dragas norėjo atplėšti ją nuo Santo ir visiems susirinkusiems paskelbti, kad Holė priklauso jam. Kad joks vyras neišdrįstų vėl jos paliesti.


  Bet užuot taip pasielgęs jis numalšino norą kautis ir nužingsniavo prie besijuokiančios poros. Pakėlusi akis ir pamačiusi Dragą Holė staiga surimtėjo, bet Santas dar kurį laiką žiūrėjo į ją, kol atsisuko ir sutiko Drago žvilgsnį.


  – Grazie, bella mia16, – pasakė Santas ir pakėlęs Holės ranką pabučiavo. – Buvo labai malonu su tavimi pasikalbėti.


  – Ir man, – atsakė ji švelniu ir maloniu balsu, kokiu niekada nekalbėjo su Dragu. Taip ji kalbėjo su visais – Nikiu, Silvija, pasų poskyrio darbuotoja, palydovu, – tik ne su juo. Ši mintis graužė jį, bet jis paėmė Holės ranką ir stipriai suspaudė.


  – Amore, – pasakė jis. – Laukiau, kada ateisi.


  Ji nusišypsojo, bet Dragas žinojo, kad nenuoširdžiai.


  – Štai ir aš.


  – Taip, štai ir tu.


  Jis norėjo nutempti ją atgal į namą ir užrakinti jos kambaryje, bet tik apsisuko ir nusivedė gilyn į susirinkusiųjų būrį. Vaikštinėjant aplinkui Dragas supažindino ją su daugybe žmonių. Jis rūpinosi, kad Holė turėtų vyno ir užkandžių, ir nesitraukė nuo jos nė per žingsnį. Didžiąją laiko dalį laikė jos ranką suspaustą savojoje, kol nebegalėjo galvoti apie nieką kitą, išskyrus tą mažą plotelį, kur lietėsi jų oda. Kol visus jo pojūčius užvaldė geismas.


  Ištaikęs akimirką, kad nepatrauktų niekieno dėmesio, Dragas įtempė Holę pro kitas duris ir nusivedė į savo kabinetą. Tada uždarė duris ir atsigręžė į ją. Ji stovėjo tamsoje, iš lauko krentanti šviesa atsispindėjo nuo jos suknelės ir švietė tarsi balta liepsna. Jis pamažu artėjo prie jos, kol atsidūrė priešais ir įsibrovė į jos erdvę.


  Dragą apgaubė jos aromatas ir jis staiga sustingo, supratęs, kas jį glumino pastarąją valandą.


  – Tu kvepi ne Dangumi.


  – Tiesa.


  – Kodėl?


  – Nes darau visa kita, ko iš manęs nori.


  – Visa kita nėra taip gerai, kaip visiškai viskas, – pasakė jis.


  Holė patraukė pečiais.


  – Kitą kartą pasikvėpinsiu jais.


  Spaudimas Dragui užgulė ausis.


  – Esi įsitikinusi, kad bus kitas kartas?


  Ji patylėjo.


  – Ne.


  – Apie ką kalbėjotės su Santu?


  Holė atrodė užspausta į kampą.


  – Apie daug ką – tave, kampaniją, orą.


  Dragas prisimerkė.


  – Ir viskas?


  Jos smakras tamsoje pakilo.


  – Kodėl tau tai rūpi? Tau esu svarbi tik kaip rek­lamos veidas, tad koks skirtumas, apie ką kalbėjau su kitu vyru?


  – Esi mano vaiko motina.


  – Ir dabar tau tai parūpo? Maniau, kad esu kliūtis, kurią reikia įveikti.


  Jos žodžių tiesa skverbėsi po jo oda.


  – Aš vis dar ruošiuosi tave įveikti, cara mia. Kad ir ką planavai prieš atvykdama čia, kad ir ką galvojai, gali viską pamiršti. Nikis – mano sūnus, mano paveldėtojas, ir neleisiu tau slėpti jo nuo manęs arba naudotis juo, kad mane valdytum. Ar supratai?


  – Esi pasibjaurėtinas, ar žinai? – Holė išspjovė šiuos žodžius tarsi užnuodytas strėles. – Apgailestauju dėl to, kokį pragarą tau teko patirti vaikystėje, bet nesu tavo motina ir nepaliksiu savo sūnaus. Tau nepavyks manęs papirkti ir priversti pasitraukti. Aš kovosiu su tavimi, Dragai. Kovosiu iki paskutinio ir nedarysiu to sąžiningai. Jei būsiu priversta, viską paskelbsiu internete. Tada kreipsiuosi į žurnalistus ir apšmeišiu tave ir Navaros kosmetiką nuo vieno šios planetos krašto iki kito.


  Drago viduje siautė pyktis, bet greta jo jis jautė dar kažką. Susijaudinimą. Jis suprato tai iš to, kaip jo kūnas ėmė virpėti ir kaip dilgčiojo nervų galūnės.


  Kiekviena jo ląstelė reagavo į Holę, į jos švelnumą, kvapą, šilumą. Dragas staiga užsimanė ją paliesti. Norėjo įsiskverbti į jos kūną, pajusti, kaip ji įsikimba į jį, prisiderina prie jo ritmo, dejuoja ir virpa po juo, patirdama vieną orgazmą po kito.


  Bet jis prisivertė susikaupti ir atsitraukti nuo skardžio krašto, nuo to negrįžtamo taško, kuriame atsidurtų įsisiurbęs į jos lūpas ir užvaldęs jos kūną.


  – Pabandyk, – galiausiai ištarė jis. – Turiu pakankamai pinigų, kad visa tai sustabdyčiau.


  Jis galėjo pasamdyti visą komandą žmonių, kad neutralizuotų bet ką, ką Holė paskelbtų internete ar spaudoje.


  Be abejo, jei žmonės sužinotų, kaip niekingai galingasis Dragas Di Navara pasielgė su vargše moterimi, tai būtų prasta reklama. Bet jis buvo tai patyręs ir anksčiau, ir šitai visiškai jo negąsdino.


  – Na, žinoma, – atkirto Holė. – Tu juk įpratęs papirkinėti žmones. Tu grasini, šauki ir įsakinėji, ir tada jie daro tai, ką nori tu. Bet tik ne aš, Dragai. Mes pasirašėme sutartį. Ir nemanyk, kad nepaduosiu tavęs į teismą, jei jos nesilaikysi.


  Jis būtų nusijuokęs, jei nebūtų toks piktas. Ji net neįsivaizdavo, kokia bejėgė buvo prieš jį. Juk jis galėjo tampyti ją po teismus tol, kol ji nebeturės jėgų kovoti prieš jį. Gal ji ir laimėtų, bet sumokėjus advokatams jai nebeliktų nieko.


  Staiga Dragas pasijuto nuo viso to pavargęs. Pavargęs nuo kovos su Hole, nuo kovos su savimi, kai iš tiesų tenorėjo pasiguldyti ją į lovą. Jis nebesugalvojo jokios priežasties, kodėl turėtų ilgiau kovoti su šia trauka.


  Dragas palietė ją ir ji aiktelėjo. Tada prisitraukė artyn ir jų kūnai susiglaudė, o jo pirštai palietė nuogą Holės nugarą toje vietoje, nuo kurios suknelė krito žemyn. Ji buvo šilta ir jo pirštai dilgčiojo, tarsi po jos oda tekėtų elektros srovė.


  – Tavo grasinimai tokie baisūs, tarsi kačiuko įdrėskimas, – sumurmėjo jis įsmeigęs žvilgsnį į Holės lūpas – putlias, dailias lūpas, kurios prasivėrė iš nuostabos.


  Ji atlenkė galvą norėdama pažiūrėti Dragui į akis. Jį apgaubė jos karštis. Jo penis sustandėjo kelnėse ir iš išplėstų Holės akių jis suprato, kad ji tai pajuto. Ji nebandė atsitraukti ir Dragas pajuto triumfo antplūdį. Jos delnai ant jo krūtinės stipriai sugniaužė marškinius, o akys ėmė geidulingai žibėti.


  Vadinasi, jis neklydo. Holė geidė jo. Beviltiškai.


  – Aš ne kačiukas, Dragai, – pasakė ji žiūrėdama į jo lūpas. – Kalbu rimtai.


  – Taip, – atsakė jis, o rankos nuslydo jos nugara žemyn, apglėbė sėdmenis ir prisitraukė dar arčiau karšto ir standaus savo kūno. – Žinau.


  Holė suvaitojo. Ir tada pajudino klubus. Tai buvo silpnas judesys, vos vos juntamas, bet iš jo Dragas suprato, kad ji sutrikusi. Tokia pat sutrikusi ir bejėgė prieš šią trauką tarp jų, kaip ir jis.


  – Nekenčiu tavęs, – pasakė ji beveik dejuodama, kai jis dar stipriau prispaudė tvirtą savo kūną prie jos.


  – Taip, – pritarė jis, – tu manęs nekenti, bella mia. Labai stipriai tai jaučiu.


  Holė vėl sudejavo.


  – Tai taip neteisinga, – sušnibždėjo ji. – Neturėčiau taip jaustis, ypač po viso to, ką pasakei...


  Ir jis neturėtų. Bet nieko nepaisydamas palenkė galvą ir lūpomis švelniai palietė saldų jos skruosto linkį. Holės pirštai mėšlungiškai suspaudė jo marškinius.


  – Negalvok, Hole. Tik jausk. Jausk, ką vienas kitam darome...


  


  16Ačiū, mano gražuole (it.).


  Vienuoliktas skyrius


  Holės protas šnibždėjo, kad ji privalo tai sustabdyti. Kad turi atstumti šį vyrą ir leisti jam kartą ir visiems laikams suprasti, kad ji jam nepaklus.


  Bet negalėjo to padaryti. Nes priklausė jam. Ji troško, kad Dragas jai įsakinėtų, bent jau šioje situacijoje. Ji norėjo jausti jo karštį, jėgą ir standumą. Norėjo prarasti savitvardą ir mėgautis tuo, kaip jaučiasi šalia jo.


  Jis ją trikdė ir jaudino. Gąsdino ir provokavo. Ji jo nekentė ir geidė. Pastarąsias valandas ji praleido bandydama susikaupti pokalbiams apie ją, šypsotis ir būti puikiu Dangaus modeliu, bet visos jos mintys sukosi apie vienintelę detalę – Drago ranka, laikanti jos ranką, varė ją iš proto.


  Dabar Holė jautė kur kas daugiau nei jo ranką. Jo lūpos slydo jos skruostu, kol pasiekė ausį. Jis švelniai kandžiojo ausies spenelį ir visą jos kūną užliejo erotinis jaudulys. Ji jau seniai buvo pasiruošusi jį priimti. Jos lytis tapo drėgna ir skausminga. Ji geidė jo.


  Holė rankomis apglėbė jo kaklą ir Dragas apdovanojo ją jautrios odos už ausies lyžtelėjimu. Paskui jis sumurmėjo kažką itališkai ir nuleido rankas ant jos liemens. Surado užtrauktuką ir lėtai jį traukė, kol viršutinė suknelės dalis nusmuko žemyn. Tada jo pirštai surado liemenėlės užsegimą ir išlaisvino jos krūtis.


  Holė instinktyviai prisidengė.


  – Lauke yra žmonės, – supanikavo ji. – Jie pastebės, kad mūsų nėra.


  – Taip, pastebės. Bet niekas mūsų neieškos, bella mia. Jie visi gerai pamaitinti, prisiragavę puikių vynų ir patiekalų. Jie mėgaujasi gera muzika ir pokalbiais. Tad tikrai neatseks paskui mus.


  Holė jautėsi tokia nuodėmingai ištvirkusi stovėdama pusiau nuoga jo kabinete ir girdėdama iš lauko sklindančią muziką ir balsus. Dragas švelniai suėmė jos rankas ir atitraukė, kol jos krūtys visiškai atsidengė ir jų oda pašiurpo. Tada delnais apglėbė jas ir Holės širdis sudrebėjo.


  – Kokios gražios, – šnibždėjo jis. – Kokios gundančios.


  Ir tada jis nuleido galvą ir apžiojo standų spenelį. Holė pamanė, kad tuoj apalps. Ji rankomis suėmė jo galvą ir sudejavo nuo saldžios jo lūpų, liežuvio ir dantų kankynės. Niekas taip nelietė jos ištisus metus. Nuo tada, kai Dragas jai parodė, kaip tai gali būti gera ir nuostabu.


  – Dragai, – aiktelėjo ji. – Aš nežinau...


  – Aš žinau, – pertraukė jis ir suspaudė jos krūtis, paskui ėmė paeiliui laižyti ir čiulpti spenelius, kol Holė išrietė nugarą ir įkišo juos į jo karštą burną. Kiekvienas lyžtelėjimas ir įkandimas atsiliepdavo jauduliu jai tarp kojų, tarsi speneliai būtų tiesiogiai sujungti su jos lytimi.


  Šis vyras varė ją iš proto. Ji neturėtų to daryti, neturėtų pasiduoti jo vilionėms, bet negalėjo sustoti. Ji per ilgai laukė ir buvo per daug vieniša.


  Jei Dragas taip jos geidė, jei negalėjo susilaikyti, gal jie dar turėjo vilties? Vilties išspręsti visus nesutarimus ir būti gerais tėvais savo sūnui.


  – Noriu tave liesti, – sudejavo Holė, užlieta dar vienos malonumo bangos.


  – Tada liesk.


  Holė nutraukė nuo pečių Drago smokingą ir iš kelnių išpešė marškinius. Tada pakišo rankas po medžiaga ir pajuto karštą jo kūną. Jis suvirpėjo nuo jos prisilietimo ir tai suteikė jai dar daugiau drąsos.


  Ji surado jo spenelius ir suspaudė tarp pirštų, kol jis čiulpė jos. Giliai gerklėje Dragas sudejavo. Tada stumtelėjo ją atgal, atsirišo kaklaraištį ir atplėšė marškinius, o smeigės nulėkė ant grindų.


  Jo krūtinė buvo tokia nuostabi, tokia tobula. Jis nebuvo per daug raumeningas – kaip kultūristas, kuris nežino, kada sustoti. Bet jo kūnas buvo tvirtas ir vertė Holę varvinti seilę. Kai ji galiausiai atitraukė žvilgsnį nuo jo krūtinės, pajuto į ją įsmeigtas akis.


  – Ar geidi manęs, Hole?


  Ji turėjo pasakyti, kad ne. Turėjo, bet negalėjo. Todėl neištarusi nė žodžio linktelėjo.


  – Tada ateik pas mane, – Dragas išskėtė rankas ir ji nuėjo pas jį. Jų kūnams susilietus, Holė vos nesudejavo iš malonumo. Jo pirštai klaidžiojo po jos kūną, o nykščiai vis paglostydavo jautrius spenelius. Holė išskleidė rankas jam ant krūtinės ir glostė standžius raumenis.


  Ji pažvelgė jam į akis ir jos širdis suspurdėjo nuo aistros, kurią ten pamatė. Ji troško, kad Dragas ją pabučiuotų. Buvo keista pagalvojus, kad jis burna glamonėjo jos krūtis, bet dar nebučiavo jos lūpų. Ji pasimuistė jo glėbyje, tada pasistiebė ant pirštų galiukų ieškodama jo lūpų, bet jis pasilenkęs vėl bučiavo jos kaklą.


  Liepsna tarp jų taip sparčiai didėjo. Dragas per klubus nutempė Holės suknelę, kol ji nuslydo jai po kojomis.


  – Ji susiglamžys, – sumykė Holė.


  – Man nesvarbu.


  Ji surado jo užtrauktuką. Neužtruko nė akimirkos ir išlaisvino jį iš kelnių. Tada ranka suėmė jo karštą ir standų penį, o jos širdis daužėsi kaip pašėlusi ir svaigo galva.


  Drago dejonė pažadino joje norą daryti dalykus, kurių anksčiau niekada nebuvo dariusi. Holė susmuko ant kelių ir apžiojo jo vyriškumą, o tada liežuviu ėmė glamonėti. Dragas nusikeikė. Ji pažiūrėjo į jį ir pamatė, kad jo akys buvo stipriai užmerktos, o žandikauliai suspausti, tarsi jam skaudėtų.


  Bet Holė žinojo, kad jam neskauda, ar bent jau ne blogąja prasme.


  Dragas neleido jai ištyrinėti jo iki galo. Netrukus jis pakėlė ją ir panardino ranką jos plaukuose. Ir šį kartą – pagaliau – jo lūpos įsisiurbė į josios.


  Tą akimirką Holė suprato, kad jos gyvenimas niekada nebebus toks kaip anksčiau. Jų liežuviams susilietus jai ėmė linkti keliai. Tai buvo keista reakcija, bet ji nebegalėjo savęs kontroliuoti. Buvo pamiršusi, kokie svaiginantys jo bučiniai. Reikalingi jai tarsi oras.


  Dragas suėmė ją už liemens ir pakėlęs pasodino ant stalo. Po sėdmenimis Holė pajuto šaltą medį. Nors vis dar mūvėjo nėriniuotas kelnaites, kurias jai atnešė kartu su suknele, tai neapsaugojo jos odos nuo vėsos. Bet ji ir nenorėjo būti apsaugota. Tai buvo maloni vėsa, nes jų kūnų karštis grasino ją sudeginti.


  Dragas patraukė jos kelnaites ir Holė pakėlė klubus, kad būtų lengviau jas numauti. Tada jis plačiai praskėtė jos kelius ir atsistojo tarp jų, o Holė instinktyviai apvijo kojomis jo liemenį. Stumdamas atgal jis paguldė ją ant stalo, ir netrukus ji išgirdo ant žemės krintančių daiktų, kuriuos Dragas nubraukė ranka, bildesį. Ji tikėjosi, kad ten nebuvo nieko dūžtančio…


  Netrukus Holei tai neberūpėjo. Drago burna buvo reikli ir kruopšti. Standi jo varpa spaudėsi prie drėgnos jos lyties ir kėlė nenusakomai malonią trintį. Bet Holei to nebuvo gana. Ji norėjo daugiau, geidė jausti jį savyje. Jos rankos spaudė jo nugarą, paskui nuslydo šonais žemyn iki klubų. Ji mėgino pasiekti jo vyriškumą ir pagreitinti procesą, bet kažką murmėdamas Dragas atsitraukė.


  – Prezervatyvas, – pasakė jis ir vos po akimirkos surado vieną ant stalo. Atsitraukęs užsimovė jį. Holė gulėjo ant stalo ir stebėjo Dragą, grožėdamasi nuostabiu jo kūnu. Jis uždėjo ranką ant jos iškilios lyties ir ji prikando lūpą, kad nesudejuotų. Tada jis įkišo vieną pirštą į šiltą jos drėgmę ir sušnypštė, tarsi ji būtų nudeginusi, o tada nuslydo drėgna jos oda, kol ji ėmė verkšlenti.


  Dragas tyrinėjo ją – pabrinkusį jos klitorį, švelnias raukšleles viduje, o Holės širdis daužėsi krūtinėje pašėlusiu ritmu. Kai jis vėl palietė jautriausią jos vietą, ji sudejavo sukrėsta ją užliejusio pojūčio.


  – Tu pasiruošusi mane priimti, cara, – pasakė jis. – Bet kol kas galiu padaryti tik tiek, kad tuojau pat nepasinaudočiau tuo, ką man siūlai.


  Holė atsimerkė.


  – Pasinaudok tuo, prašau.


  Bet Dragas papurtė galvą ir jos širdis sustojo. Ar tai buvo kažkoks beprotiškas keršto aktas? Nejaugi jis išsižadės šios traukos tarp jų dabar, kai jie taip toli pažengė? Ar jis išvarys ją dabar, kol dar niekas neįvyko?


  Nusivylimas buvo kartus. Neapsakomai kartus.


  Bet pagaliau jis prabilo ir Holės širdis vėl supleveno.


  – Dar ne. Pirmiausia noriu, kad patirtum orgazmą, – jis vėl ją paglostė ir ji sudrebėjo. – Noriu, kad dejuotum mano vardą, Hole. Noriu, kad maldautum palengvėjimo.


  – Tada maldausiu tuojau pat. Neturiu ko gėdintis.


  Ji ir nesigėdino. Tik ne situacijose, susijusiose su juo. Vienintelis kartas, kai jai buvo gėda, buvo tada, kai Dragas ją išvarė. Ji niekada nejautė gėdos dėl to, kas tarp jų įvyko. Gal ji ne visada tai suvokė, bet tai buvo tiesa. Tame, ką Holė jam jautė, nebuvo nieko gėdingo, kaip ir aistroje, kurią jie jautė vienas kitam.


  Dragas nusijuokė. Tai buvo gilus ir jausmingas juokas, kuris nuaidėjo per ją visą.


  – Kantrybės, cara. Kai kurie dalykai verti laukimo.


  – Laukiau visus metus, – susijaudinusi tarė Holė ir jo akys aptemo. Bet tai nebuvo pyktis. Ji jautė, kad jis vos valdosi. Jis buvo toks pat susijaudinęs, kaip ir ji, tik nenorėjo to atskleisti. Gal teisingiau būtų pasakyti, kad Dragas Di Navara buvo įpratęs visada valdytis. Laiko tempimas reiškė, kad jis gali valdyti savo poreikius. Kad jis nebuvo paprastas žmogus, pasiduodantis emocijoms.


  Bet Holė troško, kad jis prarastų savitvardą. Ji nežinojo, kodėl jai tai buvo taip svarbu, bet jei buvo pasiryžusi su juo mylėtis – o ji buvo, – norėjo, kad jis negalėtų to surežisuoti, kaip jam norėjosi. Ji troško, kad Dragui tai būtų toks pat laukinis ir chaotiškas patyrimas, kaip ir jai.


  Holė pasikėlė ant alkūnių ir ištiesusi ranką suėmė jo vyriškumą. Dragas sulaikė kvėpavimą. Penis buvo toks standus ir karštas, kad ji stebėjosi, kaip jis galėjo susilaikyti. Nes ji pati vos kentė skausmingą maudimą papilvėje. Vienintelis būdas jį palengvinti buvo pajusti jį savyje.


  – Maldauju tavęs, Dragai, – sudejavo Holė ir pati nustebo išgirdusi neviltį savo balse. – Maldauju, dabar...


  Jo akys vėl apsiblausė. Tada jis lėtai nuleido galvą – taip lėtai, kad ji pamanė, jog kažką jai atsakys. Bet Dragas pabučiavo ją taip švelniai ir saldžiai, kad ji paleido jo varpą ir abiem rankom apglėbė kaklą.


  Šis bučinys buvo aistringesnis, nei Holė kada buvo su juo patyrusi. Jis užvaldė jos burną ir ji visiškai jam atsidavė, tarsi tik tam ir būtų gimusi. Kojomis vėl apsivijo Drago juosmenį ir stipriai suspaudė, kad jis vėl neatsitrauktų.


  Bet jis nė neketino to daryti. Surado jos lytį ir įslydo į vidų. Lėtai, bet užtikrintai. Švelniai. Holė aiktelėjo nuo pilnumo jausmo, kurį jau buvo primiršusi.


  Ji užsimerkė. Prieš metus šis jausmas turėjo būti dar intensyvesnis, nes ji buvo nekalta. Ir nors iki šiol ji neturėjo daugiau patirties, išskyrus tą vienintelę naktį su Dragu, buvo puikiai pasiruošusi šiai akimirkai.


  Dragas visiškai įsiskverbė į ją ir sudejavo.


  – Pažiūrėk į mane, bella.


  Holė atsimerkė ir sutiko intensyvų jo žvilgsnį. Išvydus jo veido išraišką jos skrandis apsivertė. Jis buvo toks susikaupęs ir gražus. Ir bent jau šią akimirką priklausė tik jai.


  – Tu mane jaudini, Hole. Verti mane...


  Kad ir ką jis ruošėsi sakyti, liko neištarta, nes jis užsimerkė ir suspaudė jos klubus, paskui atlenkė galvą ir jo kaklo raumenys smarkiai įsitempė. Tada Dragas šiek tiek atitraukė klubus nuo jos, paskui vėl giliai įsiskverbė.


  Holė apsilaižė lūpas, o pojūčiai papilvėje darėsi vis aštresni. Po akimirkos Dragas pasilenkė ir įtraukė jos liežuvį į savo burną. Ji apsivijo jį rankomis ir stipriai laikėsi, o jis plačiomis rankomis laikė jos klubus ir skverbėsi į ją vėl ir vėl.


  Ji buvo pamiršusi, kaip nuostabu su juo mylėtis. Kaip neįtikėtina. Kaip neišvengiama. Įtampa jos kūne augo, kol galiausiai pratrūko ir nubloškė ją į beribę erdvę. Holei atrodė, kad krito visą amžinybę, o kūnas virpėjo jai dejuojant iš malonumo. Jos pojūčiai buvo itin paaštrėję. Ji galėjo užuosti jų aistrą – geismo, prakaito ir sekso mišinį. Taip pat užuodė gėles sode, vyną, maistą ir susimaišusius daugybės žmonių kvepalus.


  Bet stipriausiai ji jautė Drago kvapą – sandalmedžio, kriaušių ir samanų aromatus, sumišusius su vyro kvapu. Jis buvo šiltas, tvirtas ir gyvybingas, ir šią akimirką jos kūnas priklausė jam.


  Kai Holė galvojo, kad daugiau nebegalės pajudėti, kai jautėsi visiškai bejėgė jo glėby, jis išslydo iš jos kūno. Ir staiga apsuko ją ant stalo taip, kad jos sėdmenys pakilo į orą, o krūtys prisispaudė prie vėsaus medžio.


  Holė išskėtė rankas ir įsikibo į stalo kraštus iš abiejų pusių, o Dragas vėl į ją įsiskverbė. Šįkart pojūtis buvo kitoks, bet tiek pat malonus. Jam skverbiantis trintis buvo ypatingai maloni. Ji nesitikėjo, kad vėl pasieks orgazmą, bet Dragas pakišo ranką po ja ir vėl ėmė glamonėti jautriausią jos tašką. Holė dejavo ir trūkčiojo, kol visi pojūčiai vėl ėmė kilti kulminacijos link. Visai netrukus ją užliejo karštų ir intensyvių jausmų lavina ir ji sudužo į tūkstančius mažų dalelyčių, o tada ją visiškai apleido jėgos.


  Dragas skverbėsi į ją vėl ir vėl, kol galiausiai sustingo. Jos vardas trūkčiojančia dejone išsiveržė iš jo lūpų. Po akimirkos jis pabučiavo Holei petį ir ji sudrebėjo. Jis vis dar buvo joje, vis dar standus. Ji kilstelėjo klubus ir Dragas sudejavo.


  – Dieve, Hole. Tai, ką man darai, turėtų būti nelegalu.


  Ji nesusilaikė ir nusijuokė, bet tas juokas nebuvo jai įprastas. Tai buvo jausmingos ir patenkintos moters juokas – kimus, seksualus ir aistringas. Jis jai patiko.


  – Gal tai ir yra nelegalu, – atsakė Holė. – Todėl man ir patinka.


  Galiausiai Dragas atsitraukė nuo jos ir padėjo jai atsistoti, atsukdamas taip, kad jų kūnai prisispaudė vienas prie kito. Holės širdis vis dar spurdėjo, galva svaigo. Jis pirštu pakėlė jos smakrą ir aistringai pabučiavo. Paskui nutraukė bučinį ir prispaudė kaktą prie jos kaktos.


  – Veduosi tave į savo lovą, Hole. Ar turi nusiskundimų?


  Ji pagalvojo apie vakarėlį sode, apie savo sūnų, uždarytą kambaryje, ir apie vyrą, stovintį priešais.


  – Jokių, – atsakė ji.


  – Tai man patinka, – Dragas nusišypsojo.


  – Paklusnumas? – paklausė Holė prietemoje ieškodama savo apatinių. Bet šį kartą ji pasakė tai norėdama paerzinti.


  Jis nusijuokė.


  – Šiuo atveju – tikrai taip, – jis priėjo ir padėjo jai apsivilkti suknelę, o segdamas užtrauktuką švelniai pabučiavo į petį. – Bet pažadu, kad atsilyginsiu už tai, amore mia.


  


  Dragas pabudo anksti prieš aušrą. Jis jautėsi keistai, bet kelias akimirkas pagulėjęs tamsoje ir viską apmąstęs suprato, kodėl.


  Jis buvo laimingas.


  Dragas susiraukė. Jam nederėtų taip jaustis. Jokiu būdu. Jis turėtų degti beprotišku pykčiu šalia gulinčiai moteriai. Juk dar visai neseniai niršo ant jos. Bet tai tęsėsi iki tol, kol prarado sveiką protą ir paskendo joje, o tada viskas pasikeitė. Jam niekaip nepavyko pažadinti to pykčio, kuris draskė jį anksčiau. Dabar Dragas jautė tik skausmą, liūdesį ir aistrą. Beribę aistrą.


  Dieve, ką jie vienas kitam darė praėjusią naktį? Jis buvo išsekęs ir pasisotinęs. Net neprisiminė, kada paskutinį kartą buvo toks išsekęs po sekso. Nebent tada, kai prieš metus mylėjosi su Hole.


  Dragas numetė antklodę ir išlipo iš lovos. Tyliai, kad nepažadintų Holės. Ji susirietusi gulėjo ant šono, atsukusi jam užpakalį, ir Dragas užsimanė jai įgnybti.


  Bet ryžtingai nusisuko nuo jos ir užsitempė džinsus, kuriuos buvo numetęs ant kėdės, kai vilkosi smokingą. Jis neturėjo supratimo, kada baigėsi vakarėlis ir išsiskirstė svečiai. Bet, nepaisant to, buvo įsitikinęs, kad visi puikiai pasilinksmino.


  Dragas išėjo iš miegamojo ir nužingsniavo į vaikų kambarį, kuris buvo tame pačiame koridoriuje. Iš pradžių jis ketino apgyvendinti Holę su sūnumi kitame namo sparne, bet viskas pasikeitė, kai sužinojo tiesą apie berniuką.


  Nikis buvo jo sūnus ir Dragas nesuvokė, ką būtent tai reiškia jam, išskyrus tai, kad kažką labai svarbaus. Įėjęs į vaikų kambarį jis priėjo prie lopšio. Berniukas gulėjo ant nugaros, užmerktomis akimis, o maža jo krūtinė lygiai kilnojosi.


  Dragas stovėjo ir žiūrėjo į miegantį vaiką, o jo viduje siautė jausmų audra. Tai buvo jo kūnas ir jo kraujas. Dabar jis tai suprato. Iš juodų plaukų, burnos formos, neįtikėtinai ilgų blakstienų.


  Šis kūdikis buvo pažymėtas išskirtiniais Di Navarų bruožais, kaip meno kūrinys būna pasirašytas autoriaus.


  Jį užliejo šilti jausmai ir jis panoro pakelti berniuką ir priglausti prie savęs, bet, žinoma, nesiruošė to daryti. Net jei ir mokėtų, kaip, nenorėjo pažadinti kūdikio, kai jis taip saldžiai miegojo.


  Dragas gal ir nežinojo daug apie kūdikius, bet suprato, kad jie neužmiega vos paliepus, jog aplinkiniams būtų patogiau. Todėl geriau neliesti miegančio berniuko ir palikti jį ramybėje.


  Jis stebėjo vaiką ir galvojo apie savo motiną. Ar ji kada nors taip stovėjo šalia jo ir jautė tokį jausmų antplūdį, kaip jis dabar?


  Tikriausiai ne. Bet Dragas nesuprato, kaip ji galėjo to nejausti. Jis pats net nepažinojo šio vaiko, ar bent jau ne taip gerai, kaip norėtų, bet suvokė, kad niekada neleis niekam jo nuskriausti. Niekada.


  Jo akyse susikaupė ašaros. Jis suglumo ir nubraukė jas, ir dar kelias minutes taip stovėjo įsikibęs į lovytės kraštus ir stebėdamas, kaip Nikis sapnuodamas judina mažą savo burnytę. Jis buvo toks gražus. Toks nuo­stabus.


  Kai Dragas galiausiai apsisuko ketindamas išeiti, sustojo kaip įbestas. Tarpduryje stovėjo Holė, o jos ilgi šviesiai rausvi plaukai netvarkingai krito ant pečių ir nugaros. Ji buvo basa ir vilkėjo jo marškinėlius. Ji atrodė tokia gaivi ir graži, tokia nekalta ir jausminga vienu metu.


  Drago krūtinėje kažkas suspurdėjo. Jis norėjo sugriebti ją ir stipriai prispausti prie savęs, bet nepasidavė tam troškimui.


  – Kaip jis? – sušnibždėjo ji.


  – Miega.


  Holė atsargiai priėjo prie Drago ir pažvelgė į savo sūnų. Tada meiliai nusišypsojo ir jis pajuto stiprų norą ją pabučiuoti. Jis troško, kad ši moteris ir jos šypsena priklausytų jam.


  – Jis toks mielas, – švelniai pasakė ji, – toks geras kūdikis, – tada pažvelgė į Dragą ir jam suspaudė širdį nuo liūdesio jos veide. Jį vis dar stebino tai, kaip stip­riai Holė jį veikė. Kaip stipriai jis norėjo apginti ją ir jų kūdikį.


  Dragas dar niekada niekam nejautė tokio savininkiško jausmo. Tikriausiai taip buvo todėl, kad jo jausmai Holei buvo persipynę su žinojimu, jog jis yra jos vaiko tėvas, ir jam nepavyko jų atskirti.


  Visai neseniai jis ketino ją išvaryti. Liepė jai paimti pinigus ir išeiti.


  Bet dabar negalėjo įsivaizduoti, kad leistų jai išeiti. Nebenorėjo jos paleisti. Ir tai jį baugino.


  Holė suraukė antakius ir ranka perbraukė Dragui per skruostą.


  – Nesirūpink, – tarė ji ir jis suprato, kad jo jausmai atsispindėjo veide. – Jūs puikiai sutarsite. Nikis beprotiškai mylės tave.


  Jo širdis suvirpėjo.


  – Tikiuosi, kad tu teisi, – pasakė jis.


  Holė apkabino jo liemenį ir priglaudė galvą prie jo krūtinės.


  – Aš teisi. Pamatysi. Viskas bus puiku.


  Dragas norėjo tuo tikėti, bet jau seniai buvo patyręs, kad gyvenime niekas nebūna idealu.


  Dvyliktas skyrius


  


  Laikas lėkė. Jis buvo tarsi upė, lygiai ir nenumaldomai tekanti tolyn. Kartais kelyje pasitaikydavo akmenų, bet dažniausiai vaga buvo lygi ir rami.


  Holė atsiduso ir atsitraukė nuo darbo. Jau daug dienų jos kelyje nebuvo akmenų. Ir jai tai patiko. Gyvenimas su Dragu pastarąsias dvi savaites buvo lyg ilga ir maloni kelionė ramia upės vaga.


  Dienos tekėjo labai panašiai – Holė žaidė su Nikiu, skaitė knygas ir kūrė kvepalus. Dragas, kaip ir žadėjo, aprūpino ją visais reikalingais dalykais. Didžiąją laiko dalį jis dirbo namuose, bet kartais anksti atsikėlęs malūnsparniu išskrisdavo į savo biurą Romoje. Tomis dienomis Holė jo labai ilgėdavosi. Nes, būdamas namie, jis dažnai vidury dienos ateidavo pas ją.


  Kartą jie pašėlusiai mylėjosi drabužių spintoje. Dragas atėjo ir sutiko Holę einančią į savo darbo kambarį. Užuot nusivedęs ją į jųdviejų kambarį, jis atidarė artimiausias duris – ten buvo drabužinė – ir įsitempė ją į vidų. Tai buvo neįtikėtinai erotiškas potyris, kai jie apgraibomis plėšė vienas kito drabužius ir ieškojo vienas kito lūpų. Kai Dragas galiausiai įsiskverbė į ją, jam teko užspausti Holės burną ranka, kad nutildytų aimanas, o jų prakaituoti kūnai rangėsi artėdami palaimos link. Ji jam įkando ir jis nusijuokė.


  Buvo ir kitų nepamirštamų potyrių, kai jie vidury dienos pasislėpdavo kambaryje ir mylėdavosi, kol už langų virė gyvenimas. Holė dievino tokias akimirkas, kai atrodydavo, jog pasaulyje egzistuoja tik jiedu.


  Bet taip pat ji būdavo laiminga, kai Dragas ateidavo pažaisti su Nikiu. Iš pradžių jis būdavo atsargus ir įsitempęs, bet ilgainiui ėmė elgtis vis natūraliau. Nikis jį dievino ir imdavo krykštauti, kai Dragas pakeldavo jį ir nešiodavo po kambarį, kartais pasupdamas kaip paukštį ar superherojų.


  Holė irgi juokdavosi mėgaudamasi vaizdu, kaip du jos vyrai linksminasi.


  Bet, kad ir koks nuostabus tuo metu atrodė jos gyvenimas, ji nebuvo visiškai rami. Jie su Dragu vengė bet kokių diskusijų dėl ateities. Ji net neįsivaizdavo, kas bus toliau, ir tai ją jaudino, bet šių abejonių ji nedrįso įvardinti garsiai.


  Dangaus kampanija šiek tiek atsiliko nuo grafiko, tad Holė stengėsi negalvoti apie ateitį ir vis daugiau laiko praleisdavo kurdama kvepalus.


  Ji patikrino paskutinę Koletės partiją ir patenkinta atsitiesė, nes ji buvo nuostabi. Holė davė šių kvepalų kambarinėms ir virėjai, tad dabar kai kurie Drago darbuotojai kvėpinosi jos kurtais kvepalais. Jei jis tai ir pastebėjo, nieko jai nesakė.


  Holė buvo įsitikinusi, kad jis pastebėjo, nes ji pati kvėpinosi Kolete. Šie kvepalai buvo lengvi, gaivūs ir dvelkė gėlėmis. Juose susipynė levandų, verbenų, vanilės ir keli paslaptingi aromatai, kurių ji niekam neatskleidė. Šio kvapo nebuvo galima su kuo nors supainioti ir jis turėjo tendenciją prisitaikyti prie kiekvienos moters kūno kvapo. Dar nebuvo žmogaus, kuriam jis nepatiktų.


  Holė dar kartą užsimerkė ir pauostė testerį. Jo kvapas priminė namus ir malonų senelės veidą, ryškius gėlių žiedus jos sode ir gardųjį Gambo17 ant viryklės. Ji labai ilgėjosi senelės.


  Skruostu nuriedėjo ašara ir ji šniurkščiodama nubraukė ją. Ji jautėsi laiminga, velniai rautų. Laiminga.


  Turėjo nuostabų sūnų ir vyrą, kurį mylėjo…


  Staiga Holė sustingo. Mylėjo? Kaip ji galėjo mylėti Dragą Di Navarą? Tai, kas vyko tarp jų, buvo aistringa, kūniška ir kėlė priklausomybę. Tai buvo nepastovu ir chaotiška. Bet neturėjo nieko bendro su jausmais. Tai tebuvo seksas.


  Kai visa tai baigsis, ji išvažiuos ir nejaus jokio liūdesio.


  Staiga Holė susiėmė už galvos, nes nuo tos minties ją pervėrė aštrus skausmas. Ji suvokė, kad tai, kas vyko tarp jų, nebebuvo vien kūniška. Bent jau iš jos pusės. Nes mintis apie tai, kad teks palikti Dragą ir nebebūti jo gyvenimo dalimi, sukėlė tokį skausmą, tarsi ji mėgintų nusipjauti ranką arba koją. Holė nebegalėjo įsivaizduoti gyvenimo be jo. Nenorėjo.


  Bet juk tai nereiškė, kad jį mylėjo. Dragas buvo jos vaiko tėvas ir buvo neišvengiama, kad ji jautė jam švelnius jausmus, ypač kai jie praleido kartu tiek laiko ir kai jis beprotiškai mylėjo Nikį. Nepaisant skausmingos jo paties vaikystės ir motinos, kuri jį paliko ir privertė jaustis nemylimu, jis rodė didžiulę meilę savo sūnui.


  Bet kaipgi ji? Ką jis jautė jai?


  – Hole.


  Išgirdusi Drago balsą ji atsisuko, o širdis daužėsi. Jos skruostu nuriedėjo dar viena ašara ir ji paskubomis ją nubraukė.


  – Kas nutiko? – paklausė jis prieidamas prie jos ir priklaupė šalia. Atrodė toks susirūpinęs, kad Holei suspaudė širdį.


  – Galvojau apie senelę, – kimiai pasakė ji.


  Dragas ištiesė ranką ir nubraukė dar vieną ištryškusią ašarą.


  – Man labai gaila, kad praradai ją, Hole.


  Ji patraukė pečiais, nors tą akimirką tikrai nesijautė nerūpestinga.


  – Toks gyvenimas, tiesa?


  Jis atsistojo ir įsitraukė ją į glėbį. Ji noriai pasidavė ir prisiglaudė prie jo krūtinės, gerdama jo aromatą. Ji taip mėgo Drago kvapą. Jis nebuvo pasikvėpinęs, bet jai vis tiek kvepėjo kriaušėmis. Ne saldžiai, bet ir ne ait­riai. Maloniai, gaiviai ir viliojančiai. Tai buvo tikrasis jo kūno kvapas.


  – Taip, toks gyvenimas, bet tai nepalengvina skausmo.


  Kurį laiką jie taip stovėjo, paskui Holė atsitraukė ir pažiūrėjo į jį šypsodamasi pro ašaras.


  – Man viskas gerai, Dragai. Tiesiog kartais jos ilgiuosi.


  Jis paėmė Holę už rankos ir išsivedė ją į terasą. Ten pasisodino šalia savęs ant minkštasuolio, paslėpto nuo saulės po vynuogėmis apaugusia pavėsine. Stambios vynuogės sviro žemyn laukdamos, kol kas nors jas nuskins.


  – Papasakok man apie ją, – paliepė Dragas. Kitomis aplinkybėmis Holę būtų prajuokinęs jo valdingas tonas, bet dabar ją sujaudino jo noras padėti jai pasijusti geriau.


  – Ji mane užaugino – esu tai sakiusi anksčiau. Niekada nepažinojau savo tėvo, o mama mirė, kai buvau maža. Senelis irgi buvo seniai miręs, tad gyvenome tik dviese su senele jos mažame namelyje. Ji tiek visko augino, Dragai, – daržoves, gėles ir įvairiausias žoleles. Mes gardžiai valgydavome ir gamindavome kvepalus. Mano vaikystė buvo nuostabi. Niekada nejaučiau, kad man ko nors trūktų.


  – O tada ji mirė ir tau nepavyko išsaugoti jos namo.


  Holė linktelėjo.


  – Senelė neturėjo draudimo, todėl susirgusi vėžiu turėjo užstatyti namą. Ji nenorėjo to daryti, bet neturėjo pasirinkimo. Aš tikėjau, kad, kai ji pasveiks, mes rasime būdą, kaip grąžinti pinigus, – ji skausmingai įkvėpė. – Bet ji nepasveiko, o aš negavau pinigų. Kai ją palaidojau, man beveik nieko neliko. Namą iš manęs atėmė ir dabar ten gyvena kiti žmonės, – Holės širdyje virė jausmai ir akyse kaupėsi nauja ašarų banga. – Tikiuosi, jie myli tą vietą taip, kaip aš.


  Drago nykštys ritmiškai glostė jai ranką.


  – Nemanau, kad tai įmanoma, Hole. Bet tikiu, kad jie savaip myli tą vietą.


  Nuo emocijų jai gniaužė gerklę. Jis taip puikiai paaiškino.


  – Taip, tu teisus. Būtų neįmanoma nevertinti tos vietos grožio. Namas nėra didelis, bet šalia jo senelei priklausė akras žemės, kurį ji gražiai prižiūrėjo ir apželdino. Ten gyvenanti moteris – sodininkė, tad ji tik­riausiai labai džiaugiasi visais tais augalais.


  Prie jų priėjo kambarinė ir paklausė, ar jie norėtų ko nors atsigerti. Dragas paprašė butelio vyno ir vandens. Holė ore užuodė Koletės aromatą. Dragas palaukė, kol kambarinė išėjo.


  – Nemanyk, kad nepastebėjau, jog visi kvepia taip pat, kaip tu, – švelniai pasakė jis.


  Holė patraukė pečiais.


  – Taip ir maniau. Ar pyksti?


  Jis nusijuokė.


  – Čia dirbantys žmonės neprivalo naudotis Navaros produktais, cara. Kiek žinau, ūkvedė savo virtuvėje irgi kuria kvepalus.


  – Gal ir taip, bet šiuo metu ji kvepia ne jais, – atsakė Holė.


  – Tas kvapas… kitoks. Tai tikriausiai tavo Koletė?


  Ją užliejo džiaugsmas.


  – Taip. Sukūrėme juos kartu su senele.


  Dragas atrodė susimąstęs.


  – Manau, man jie patinka. Gaivūs ir ne per daug intensyvūs. Dvelkia gėlėmis, bet nėra per saldūs.


  Holė energingai linktelėjo.


  – Taip, būtent taip. Dar neradau tokios moters, kurios kūno kvapas nepapildytų šio aromato. Ant kiek­vienos jų jis kvepia vis kitaip, bet tuo pačiu ir panašiai. Jei supranti, ką noriu pasakyti.


  Dragas nusijuokė.


  – Kalbi su žmogumi, kuris daugybę kartų per dieną girdi dalykus, kurie yra tokie patys, bet tuo pačiu ir skirtingi. Kartais jie turi logikos. Bet dažniausiai, – kaip jūs, amerikiečiai, sakote, – būna visiška nesąmonė.


  – Ar tai nesąmonė ir šį kartą?


  Jis susimąstęs suspaudė lūpas.


  – Gal ir ne. Bet man reikės daugiau informacijos, – jo žvilgsnis nuslydo Holės kūnu žemyn, paskui vėl aukštyn, ir ji ėmė virpėti iš jaudulio. – Man reikės detalios asmeninės prezentacijos, Hole Kreig.


  – Manau, galime tai suorganizuoti, – šmaikščiai atsakė ji. – Turiu pasikalbėti su tyrimų ir plėtros skyriumi. Paskui jums pranešiu.


  Drago akys sužibo.


  – O jei aš nenoriu taip ilgai laukti?


  Ji pakreipė galvą į beįeinančią kambarinę.


  – Manau, kad teks, pone Di Navara. Atnešė jūsų vyną.


  – Bet vyną galima pasiimti kartu, – pasakė jis ir mirktelėjo.


  


  Kai kitą rytą Holė pabudo, Dragas jau buvo išvykęs į Romą verslo reikalais. Ji gulėjo lovoje ir mąstė apie viską, kas įvyko per pastarąsias savaites. Ji buvo laimingesnė, nei kada nors tikėjosi būti, bet tuo pat metu jautėsi išsigandusi.


  Dragas niekada nekalbėjo apie ateitį ir Holė net neįsivaizdavo, ką ji jam reiškė, jei apskritai jis jai ką nors jautė. Be abejo, jie buvo meilužiai ir ji buvo jo vaiko motina, bet ką tai reiškė jam? Atrodė, kad jam reikėjo Holės taip pat, kaip ir jai jo, bet jis niekada nesakė jai švelnių žodžių, nekalbėjo apie tai, kas jų laukia.


  Jie metams pasirašė sutartį, bet tik tam atvejui, jei bandomoji fotosesija pavyks. O jie iki šiol nepadarė nė vienos nuotraukos. Dragas aiškino, kad reikia laiko viską tinkamai paruošti ir prašė nesijaudinti, bet tai jos neguodė.


  Kai ji pasakojo apie senelę, jis atrodė susirūpinęs ir Holė spėliojo, ar tai reiškė, kad kažką jaučia jai, ar jis tiesiog stengėsi būti mandagus.


  Vakar jis pasakė, kad nori daugiau sužinoti apie Koletę, bet kai jie liko vieni, jis visiškai nebegalvojo apie kvepalus. Tik išrengė ją nuogai ir nuskraidino į palaimos viršūnę. Kai viskas baigėsi, kai jie pasisotinę kartu gulėjo lovoje, Dragas stipriai ją apsikabino ir užmigo neuždavęs nė vieno klausimo apie kvepalus.


  Holė vis kartojo sau, kad neturėtų graužti savęs tokiomis mintimis, ypač turint galvoje tai, kaip aistringai Dragas ją lietė ir glamonėjo, bet nieko negalėjo padaryti. Ji norėjo, kad jis žiūrėtų į ją rimtai, bet atrodė, kad jam tereikėjo jos kūno.


  Nors Holei patiko ir ta dalis, jai reikėjo daugiau. Ji norėjo žinoti, kad Dragui rūpi ne tik seksas su ja. Ji jaudinosi dėl to, kas bus, kai reklaminė kampanija pasibaigs, arba, bandomiesiems kadrams nepavykus, ji net neprasidės.


  Jis turėjo suprasti, kad Holė rimtai kalbėjo apie tai, jog niekada nepaliks Nikio. Bet jis turėjo tiek pinigų ir ryšių, kad galėjo visiškai nesureikšminti jos žodžių. Jis galėjo varžytis su ja dėl Nikio globos ir netgi laimėti.


  Holei suspaudė širdį. Ji negalėjo leisti, kad tai įvyktų.


  Ji numetė apklotą ir nuėjo į vonią. Paskui apsivilko džinsus ir marškinėlius ir išėjo ieškoti Silvijos su Nikiu. Jie buvo sode ir Holė prisijungė prie jų, apsalusi nuo meilės savo sūnui. Jis gulėjo ant patiesalo ir žaidė su savo žaisliukais, o Silvija skaitė knygą. Pamatęs Holę jis numetė žaislą ir pradėjo energingai guguoti. Jo mažos rankytės tiesėsi į ją ir Holė pasilenkė jo pakelti.


  – Labas, brangusis, – pasakė ji priglaudusi nosį prie jo kaklo ir įkvėpdama kūdikio kvapo.


  Holė šiltai pasisveikino su Silvija, nors vis dar nepatikliai žiūrėjo į tai, kad kažkas kitas rūpinasi jos sūnumi. Jai atrodė, kad jis nebepriklausė jai taip, kaip anksčiau – nors ir žinojo, kad tai kvaila, – bet po senelės mirties ji jautėsi siaubingai vieniša, nes nebeturėjo šeimos. Su ja buvo Gabė, bet ji nebuvo jos giminaitė. Tad šis mažas žmogutis virto jai visu pasauliu. Ji negalėjo jo prarasti. Niekada.


  Likusį rytą Holė praleido su Nikiu ir Silvija, paskui paguldė sūnų miegoti ir nuėjo į kambarį, pilną jos reik­menų. Ji turėjo naujų idėjų ir norėjo su jomis pažaisti. Kai visai neseniai sėdėjo ant žolės, ją užliejo saulės sušildytų vyšnių kvapas. Jis susiliejo su kitais kvapais – vynuogių pavėsinėje, žolės, žemės, ir priminė jaukias vasaros popietes. Tai nereiškė, kad jai pavyks išgauti kažką vertingo iš šių aromatų mišinio, bet buvo smagu pabandyti.


  Ir taip jos mintys bus bent kažkuo užimtos.


  Po pietų pasigirdo beldimas į Holės kambario duris. Jos širdis pašoko pagalvojus, kad tai gali būti Dragas, bet paskui ji prisiminė, kad jis dažniausiai įžengdavo be jokio beldimo.


  – Prašom, – sušuko ji ir kambarinė atidarė duris.


  – Panele, – tarė ji, – su jumis pasimatyti atėjo vienas ponas.


  Holė mirktelėjo.


  – Su manimi? Ar jūs įsitikinusi?


  – Si. Tai ponas Lazaris. Jis sako, kad nori su jumis pasikalbėti.


  Ji negalvojo apie Santą Lazarį dvi savaites, tad jo atvykimas gerokai nustebino. Bet Holė neturėjo jokios priežasties su juo nepasimatyti. Jis žinojo, kad ji buvo naujasis Dangaus veidas ir buvo vienas iš Drago verslo partnerių.


  – Ateisiu po minutėlės, – pasakė Holė.


  Kambarinė linktelėjo ir išėjo. Holė užkimšo kvepalų buteliukus, greitai kažką užsirašė ir išėjo susitikti su Santu.


  


  Dragas sėdėjo prie stalo savo kabinete Romoje ir bandė susitelkti į skaičius priešais. Bet jam niekaip nepavyko. Jis vis galvojo apie Holę – apie tai, kaip ji apsikabindavo jį, kaip dejuodavo po juo jiems mylintis ir kaip jis jausdavosi būdamas su ja.


  Dėl jos jis norėjo tapti geresniu žmogumi. Pamėginti atverti savo širdį ir pasitikėti. Jis nuo pat vaikystės niekuo nepasitikėjo, nes suprato, kad gali pasikliauti tik savimi. Kad jis pats atsakingas už savo gerovę, o ne moteris, kuri turėjo juo rūpintis. Dragas niekada nepatyrė tokios laisvės, kaip kiti vaikai – laisvės žaisti, linksmintis ir negalvoti apie išgyvenimą arba tai, kur yra tikri jo namai.


  Jis buvo priverstas galvoti apie šiuos dalykus. Apie tai, ką jis reiškia motinai ir apie tai, kur jo vieta pasaulyje. Jis visada buvo vertas daugybės pinigų. Taip buvo iki šiol – ypač todėl, kad tie pinigai priklausė jam. Jo turtas sugundydavo žmones bandyti juo pasinaudoti, bent dalelę tų pinigų nusigvelbti sau.


  Holė augino jo vaiką, bet nemėgino gauti pinigų. Ji nepasirodė ant Drago slenksčio, grasindama teismu dėl tėvystės arba parduosianti savo istoriją bulvarinei spaudai, jei jis nesumokės jai. Ji niekada nebandė pasinaudoti Nikiu, kad ką nors iš jo gautų.


  Kita vertus, ji nuslėpė žinią apie jo sūnų. Ir neatskleidė tiesos tol, kol derėjosi su juo dėl sutarties. Ji sakė, kad taip padarė tik norėdama aprūpinti sūnaus ateitį. Nes bijojo, kad jis ir vėl ją išvarys.


  Jei Dragas būtų atviras pats sau, pripažintų, kad Holė turėjo pateisinamą priežastį taip galvoti. Pirmąjį kartą į jos apgavystę jis sureagavo ne itin ramiai. Tiesą sakant, jis pasielgė taip, kaip dar niekada gyvenime nebuvo elgęsis – aklai ir itin jausmingai. Jis išvarė ją, užuot išklausęs jos pasiteisinimų, mandagiai atsisakęs ir tada išsiuntęs kuo toliau.


  Bet tada Holė užpuolė jį iš pasalų. Arba, tiksliau sakant, jį užpuolė jo paties jausmai. Per vieną akimirką Holė Kreig jam priminė, ką reiškia būti vertinamam ne kaip asmenybė, bet kaip vertingas daiktas. Ir jis nekentė jos už tai, kad privertė jį vėl taip pasijusti.


  O kaip jis jautėsi dabar?


  Dragas atsiduso. Tai ir buvo problema – jis nežinojo. Nuo tada, kai nusinešė Holę į savo lovą, jis jautė tokį palengvėjimą ir džiaugsmą, kokio nejuto jau labai ilgą laiką. Tai buvo sunku suprasti, turint galvoje, kad ji taip ilgai jam melavo. Bet gal Dragas tiesiog pavargo įtarinėti ir leisti praeičiai nuolat įtakoti ateitį?


  Jie turėjo vaiką – nuostabų, mielą berniuką. Ir Dragas norėjo, kad šis vaikas turėtų tai, ko neturėjo jis pats – nuolatinius namus, tėvą ir besąlygišką meilę. Holė mylėjo Nikį, kaip ir Dragas. Tad ar neturėjo jiedu drauge pasistengti, kad jų sūnus turėtų viską, kas geriausia?


  Jų santykių pradžia nebuvo pati geriausia, bet ateitis galėjo būti daug geresnė. Viskas, ką Dragui reikėjo padaryti – surizikuoti.


  Jis dar kelias valandas mąstė apie viską ir svarstė visas galimybes, kol galiausiai apsisprendė. Tada paėmė telefoną ir keletą kartų paskambino. Šį vakarą grįžęs namo, jis žengs pirmą žingsnį į jų bendrą ateitį.


  


  17Gumbo (angl.) – amerikietiškas patiekalas, ypač paplitęs Luizianoje. Tai troškinys, verdamas iš daržovių, mėsos produktų arba jūros gėrybių ir užpilamas tirštu padažu su prieskoniais.


  Tryliktas skyrius


  


  Holės venose burbuliavo susijaudinimas, kaip puikus šampanas krištolo taurėje. Santas Lazaris norėjo, kad jos kurti kvepalai taptų firminiu Lazario namų kvapu. Jis norėjo nusipirkti Koletę. Tai buvo didžiausia Holės svajonė nuo tada, kai jos su senele pradėjo kurti kvepalus. Senelei mirus ir Holei stengiantis išsaugoti jos namą ji pasiryžo vieną dieną supažindinti pasaulį su jų kurtais kvepalais.


  Bet giliai po jos džiaugsmu slėpėsi liūdesys. Ji norėjo, kad Koletę įsigytų Dragas. Norėjo, kad jis su jauduliu kalbėtų apie galimybes, girtų jos talentą ir suplanuotų reklaminę kampaniją, atskleidžiančią, ką jis gali padaryti su jos kurtais kvepalais.


  Deja, atrodė, kad jo tai visiškai nedomina. Vakar Holė tikėjosi, kad jie galiausiai pasikalbės apie tai, bet jis tik pabučiavo ją, paskui nusivedė į lovą ir mylėjosi, tad visos mintys apie kvepalus išgaravo.


  Dabar ji stovėjo savo darbo kambaryje ir laukė Drago, grįžtančio iš Romos. Ji pasakė Santui, kad turi pernakt pagalvoti, bet iš tikrųjų norėjo sužinoti, ką apie tai mano Dragas. Ar jis nori Koletės, ar jam tai tebuvo tema be ateities?


  Pagaliau, kai aukštų pušų šešėliai pailgėjo, ji išgirdo Drago malūnsparnio burzgimą. Holės širdis spurdėjo iš jaudulio, kai ji išėjo į lauką jo pasitikti. Jis artėjo nuo malūnsparnio aikštelės, vilkėdamas prabangų kostiumą ir avėdamas rankų darbo batais, nešinas portfeliu ir paskendęs mintyse.


  Jai užgniaužė kvapą nuo jo tikro vyriško grožio. Santas Lazaris buvo patrauklus, jis net šiek tiek su ja flirtavo, tačiau Holė buvo visiškai abejinga jo žavesiui. Bet kai priešais pasirodydavo Dragas, ji jautėsi tarsi iš vidaus deginama liepsnos. Visi jos pojūčiai veržėsi jo link, kiekviena kūno ląstelė geidė jo.


  Galiausiai jis pamatė Holę. Jo veidas surimtėjo ir jos kraujas sustingo gyslose. Ką jis sumąstė?


  – Hole, – pasakė Dragas priėjęs. Ir tada, jai nespėjus paklausti, kas nutiko, jis numetė portfelį ir stvėrė ją į glėbį. Bučiavo valdingai ir aistringai, kol jo glėbyje ji visiškai apsvaigo.


  – Kai ką tau turiu, – pasakė jis pakėlęs galvą. Jo akys tviskėjo karščiu ir aistra ir pulsuojantis karštis pasklido Holės papilvėje.


  – Manau, kad žinau, kas tai, – erzinančiai atsakė ji besidaužančia širdimi.


  Dragas nusijuokė.


  – Abejoju, – jis įkišo ranką į kišenę ir ištraukė mažą aksominę dėžutę.


  Holės širdis šoktelėjo į gerklę.


  – Kas tai?


  – Atidaryk.


  Niekas dar nebuvo dovanojęs jai papuošalų, o ypač aksominėje dėžutėje. Jai buvo pažįstama dėžutės išvaizda ir ji žinojo, ką dažniausiai toks gestas reikšdavo reklamose ir filmuose. Bet ką tai reiškė realybėje?


  Holė negalėjo pajudinti rankų, nes pasaulis beprotiškai sukosi aplinkui.


  – Nemanau, kad pajėgsiu.


  Dragas, toks aukštas ir patrauklus, stovėjo užlietas auksinės vakaro šviesos. Malūnsparnio triukšmui nutilus Holė vėl išgirdo paukščių balsus. Iš namų ataidėjo indų tarškėjimas ir ji suprato, kad šefas ruošia vakarienę. Ją apsupo Drago aromatas, sumišęs su gaiviu vakaro vėjeliu ir artėjančios audros drėgme.


  Ji viską taip ryškiai jautė ir bijojo, kad ši akimirka pasibaigs. Bijojo, kad visa tai nereiškia to, ko ji tikisi. Bijojo, kad viskas baigsis ir ji vėl liks sudaužyta širdimi.


  – Tada padarysiu tai už tave, – tarė Dragas ir atidarė dėžutę stovėdamas taip arti Holės, kad ji jautė ją apglėbiančią jo šilumą.


  Žiedas nebuvo didelis vertinant milijardieriaus standartais, bet jis buvo daug didesnis, nei ji būtų svajojusi kada nors gauti. Ir, be jokios abejonės, tai buvo sužadėtuvių žiedas. Žiedo centre tviskėjo mažiausiai trijų karatų deimantas, kurį supo daugiau deimantų, paryškinančių akmenį viduryje ir verčiančių jį dar ryškiau spindėti. Atrodė, kad žiedas buvo ne balto aukso, o platinos, nebent buvo dar koks nors retas metalas, apie kurį Holė nežinojo.


  – Tekėk už manęs, Hole, – tarė Dragas. – Mes sukursime Nikiui namus ir vieną dieną jis visa tai paveldės.


  Jos akys prisipildė ašarų ir jai suskaudo krūtinę.


  – Nežinau, ką pasakyti.


  Akimirką jis atrodė sutrikęs, tarsi nesitikėjo tokio atsakymo.


  – Pasakyk taip.


  Holė beviltiškai norėjo tai pasakyti, bet negalėjo, nesužinojusi atsakymo į vieną klausimą. Dragas niekada nekalbėjo apie savo jausmus, o jai reikėjo tai žinoti.


  – Ar myli mane, Dragai?


  Jis nurijo seiles.


  – Tu man rūpi, – atsakė jis ir jos širdis nusirito žemyn, kol trenkėsi į grindis ir sudužo į milijoną smulkių dalelių.


  Ji kartojo sau, kad labai kvaila jaustis liūdnai ar nusivylusiai. Buvo per anksti tikėtis kažko daugiau. Dragas jai piršosi, siūlė sukurti Nikiui namus ir šeimą. Ji žinojo, kaip svarbu tai buvo Dragui. Nes jis pats neturėjo pastovių namų beveik iki paauglystės.


  Ko dar Holė galėjo prašyti šią akimirką? Tai buvo pradžia. Vis dėlto šis pasiūlymas ją labiau nuliūdino, negu pradžiugino. Ji norėjo daugiau. Norėjo, kad jis jaustų tą patį, ką ir ji. Kad jaustųsi taip, tarsi susprogs, mėgindamas suvaldyti visus tuos aistringus ir nuo­stabius jausmus, šėlstančius viduje, ir kad jam rūpėtų tie patys dalykai, kaip ir jai.


  Ji kartojo sau, kad kol kas to užteks, bet taip nebuvo.


  – Santas Lazaris nori pirkti Koletę, – tyliai pasakė Holė, nes negalėjo pasakyti to, ką galvojo. Ji negalėjo atverti savo širdies dabar, kai vis labiau įsitikino, kad Dragas jos nemyli.


  Jo veidas pasikeitė. Holė stebėjo emocijas, atsispindinčias jo veide, ir suprato, kad pasakė toli gražu ne tą, ką reikėjo. Dragas pasijuto įsižeidęs, nesuprastas ir galiausiai įniršęs. Jis piktai uždarė dėžutę ir Holė pašoko nuo to garso.


  – Kaip Lazaris su visu tuo susijęs, Hole? – suurzgė jis. – Su tuo, ko dabar tavęs klausiu? Ar tikiesi iš jo geresnio pasiūlymo?


  Šokas nutvilkė ją tarsi žaibas iš giedro dangaus.


  – Ką? Ne! Bet sakei, kad tau rūpiu, o man rūpi mano kvepalai. Tu nieko apie juos neužsiminei, nors aš tiek laukiau...


  Drago veidas patamsėjo ir, nors tai atrodė neįmanoma, pasidarė dar rūstesnis. Jis suspaudė lūpas ir Holė atsitraukė nuo jo.


  – Manai, kad paminėjusi Lazarį, priversi mane nupirkti tavo kvepalus? – jis taip suspaudė dėžutę rankoje, kad net krumpliai pabalo. – Siūlau tau daug daugiau, nei kada galėtum svajoti – pinigus, aukštą padėtį, galią, – o tu vis dar galvoji apie savo beverčius kvepalus?


  Jo žodžiai pervėrė Holę kiaurai. Beverčiai kvepalai. Jam atrodė, kad jos svajonės buvo nevertos dėmesio. Dragas manė, kad ji gamina kvepalus tik tam, kad užsidirbtų pinigų. Kad ją į priekį vedė ambicijos ir godumas, o ne džiaugsmas ir meilė tam, ką daro.


  Vadinasi, jis jos nepažinojo. Nepaisant kartu praleistų kelių pastarųjų savaičių jis net neįsivaizdavo, kas jai iš tiesų svarbu. Tai skaudino daug labiau, nei Holė galėjo tikėtis.


  Ji piktai nusisuko nuo Drago ir pajudėjo per terasą, bet jai ėmė raibuliuoti akyse. Ji turėjo pabėgti arba būtų pradėjusi šaukti.


  – Kur eini? – sugriaudėjo Drago balsas. – Hole? Hole!


  Ji neatsigręžė ir nesustojo. Ėjo tol, kol atsidūrė savo kambaryje ir užsirakino duris. Kol galėjo išsiverkti dėl visko, ko neteko ir niekada nebeturės.


  


  Dragas grįžo į Romą. Parvykęs į savo butą jis su trenksmu įėjo vidun ir numetė ant sofos portfelį. Tada iš kišenės išėmė aksominę dėžutę, kuri gulėjo ten tarsi marmuro luitas, ir panoro staugti iš įsiūčio.


  Jis vėl apsiriko dėl Holės. Manė, kad ji nori būti su juo ir gyventi tokį gyvenimą, bet ji tenorėjo parduoti jam savo kvepalus ir nesigėdino pasinaudoti Santu Lazariu, kad priverstų jį apsispręsti. Ir dar ji norėjo, kad jis prisipažintų ją mylintis, tarsi tai kažką pakeistų.


  Meilė. Dieve, koks kvailys galėtų ją mylėti?


  Dragas ranka perbraukė per plaukus. Jis nieko nenusimanė meilėje ir nesuprato, kaip žmonės gali taip atsipalaiduoti, kad jaustų meilę. Jo manymu, tai buvo labai pavojingas jausmas, paverčiantis žmones nestabiliais. Kai ką nors myli, duodi jam savo sielos raktą – o tai lengviausias būdas tave sunaikinti.


  Dragas daugelį metų mylėjo savo motiną, kuri jam nejautė to paties – arba jautė, bet nepakankamai. Užtruko ne vienerius metus, kol jis įveikė nepilnavertiškumo jausmą, ir nesiruošė vėl atsiverti tokiai patirčiai.


  Holė žinojo, velniai rautų. Ji žinojo, kaip jam buvo sunku, kokią sunkią vaikystę jis turėjo. Ji žinojo ir vis tiek jį spaudė.


  Santas Lazaris. Dieve! Jie atvyko vos prieš kelias savaites, dar net nepradėjo fotosesijos, o ji jau kūrė intrigą, kaip įsiūlyti savo kvepalus kitai įmonei. Dragą įsiutino tai, kad Holė jį išdavė ir kreipėsi į Santą, o ne į jį.


  Kodėl ji tiesiog nepaklausė jo, ką jis galvoja? Kodėl neatėjo pas jį, užuot kažką sukusi jam už nugaros?


  Atsakymas buvo akivaizdus – nes nepasitikėjo juo.


  Jausmai virė Drago viduje. Jis norėjo ką nors sudaužyti. Norėjo siautėti ir kaukti, ir paklausti, kuo Holei neįtiko.


  Jis peržvelgė savo barą ir įsipylė šiek tiek viskio. Pilant pirštai drebėjo ir jis sustingo, žiūrėdamas į juos. Kuo jis jai neįtiko?


  Šis klausimas kankino jį ir vaikystėje. Jis buvo skirtas jo motinai, ne Holei. Dragas pastatė viskį ir įsižiūrėjo į langą kitoje gatvės pusėje, šiek tiek žemiau nei jo. Ten vyras ir moteris šoko, moteris šypsojosi, o vyras kalbėjo kažką, kas vertė ją šypsotis.


  Holė nebuvo jo motina. Ir ji greičiausiai pati nėjo pas Santą. Jis prisiminė, kaip Santas atlydėjo ją į terasą per vakarėlį prieš porą savaičių. Jis galėjo tada paklausti apie kvepalus, kuriais ji buvo pasikvėpinusi. Ir ji tiesiog pasakė jam tiesą.


  Net jei Holė pati apie tai prakalbo, koks skirtumas?


  Kalbant atvirai, Dragas nerodė didelio susidomėjimo jos kvepalais, nors žinojo, kaip ji stengėsi juos kurdama. Jis buvo kambaryje, kurį ji pavertė savo darbo vieta, uostė jos mišinius ir vartė užrašus. Holė buvo profesionalė. Ir ji tikrai buvo gabi.


  Tik jis niekada jai to nesakė. Bet kodėl?


  Dragas stovėjo tamsoje, apsuptas miesto garsų ir antikinių Romos liekanų bei šventovių kupolų šviesų, ir jautėsi toks vienišas kaip niekada gyvenime.


  Ką jis darė? Kodėl buvo čia, o ne savo viloje su sūnumi ir Hole?


  Staiga jį užliejo šaltas jausmas, išplitęs iki pat pirštų galiukų. O kas, jeigu šį kartą jis viską sugadino? Kas, jeigu nuėjo per toli? Jis pamėgino įsivaizduoti savo gyvenimą be Holės ir jį prarijo tuštuma.


  Ta tuštuma buvo tokia milžiniška, kad Dragas niekada nesitikėjo tokią pajusiąs. Kažkokiu būdu Holė jam tapo labai svarbi. Jeigu tektų gyventi be jos, ar jis dar kada nors gyvenime nusijuoktų?


  Jis buvo kvailys. Aklas kvailys, besivadovaujantis įvykiais, nutikusiais jam daugiau nei prieš dvidešimt metų, o ne tais, kurie dabar vyko jo gyvenime. Giliai širdyje jis vis dar buvo sutrikęs, vienišas ir įbaugintas. Ir visą laiką laukė – laukė išdavystės. Dragas jos tikėjosi, ieškojo ir sveikino save, kai ją patirdavo. Nes manė, kad jam taip visada turi nutikti.


  O kas, jeigu ne? Gal problema glūdėjo jame pačiame? Kas, jei Holė buvo būtent tokia, kokia atrodė? Naivi ir patikli moteris, turėjusi išmokti išgyventi pati, kai buvo palikta viena ir besilaukianti.


  Dragas nusigręžė nuo lango, o baimė tryško iš jo viduje atsivėrusio šulinio, kurį jis per ilgai laikė užvertą. Jis buvo kvailys. Ir visai ne dėl tų priežasčių, apie kurias galvojo anksčiau. Niekas jo nepastatė į kvailio vietą. Jis tai padarė pats.


  


  Holė pabudo vidury nakties užtinusiomis akimis ir skaudančia gerkle ir suprato, kad turi išvykti. Negalėjo būti jokio Dangaus. Negalėjo būti jokio Drago. Ji buvo pasiryžusi padaryti viską, kad jis matytųsi su sūnumi, bet dabar Nikis priklausė jai ir ji nesiruošė išvykti be jo.


  Tamsoje ji apsirengė, susikrovė į krepšį reikalingiausius daiktus ir išėjo paimti Nikio. Jai pavyko perkelti jį į nešioklę nepažadinus. Tada tyliai nusileido laiptais ir sustojo tuščioje fojė neapsispręsdama, ką daryti. Dėžutėje ant staliuko gulėjo kelių automobilių raktai. Ji pasiėmė vienus – nuo BMW – ir nuėjo į garažą.


  Užtruko maždaug keturiasdešimt penkias minutes, kol Holė įlipo į mašiną, globalioje padėties nustatymo sistemoje surado artimiausią traukinių stotį ir nuvažiavo iki jos. Ji galėjo važiuoti į oro uostą, bet suplanavo, kad pirmiausia traukiniu nuvyks į Romą, susitiks su Santu Lazariu dėl Koletės ir tada nusipirks vienpusį bilietą į Luizianą. Jei tik jai pavyks gauti avansą, viskas bus gerai. Ji turėjo šiek tiek pinigų, bet su jais toli nenukeliautų.


  Holė nusipirko bilietą į Romą ir atsisėdo ant suoliuko. Ji studijavo bilietą ir maršrutų lentas, tikėdamasi, kad surado reikiamą stotį. Bet jos akys buvo tarsi smėlio pripiltos ir ji staiga užsimanė grįžti pamiegoti. Nikis sujudėjo nešioklėje, bet buvo per daug mieguistas, kad atsibustų. Holė paruošė jam buteliuką ir tikėjosi, kad jis nuramins jį pabudus.


  Galiausiai atvyko jų traukinys ir ji įlipo į vidų, atsisėdo ant suolo kampe ir atrėmė galvą į langą. Ji vis dar tvinkčiojo nuo verksmo protrūkio, o ankstyvo ryto vėsa gaivino.


  Holė šiek tiek pasnaudė, kol traukinys truktelėjo ir pajudėjo bėgiais. Jos širdį slėgė toks gilus liūdesys, kad ji sunkiai suvokė jo didybę. Kaip ji galės sugrįžti į savo buvusį gyvenimą? Kaip šįkart galės pamiršti Dragą?


  Praėjusį kartą ji jo dar nemylėjo – net jei ir mylėjo, buvo nesunku save įtikinti, kad nekentė. Šį kartą jai skaudėjo širdį dėl to, ko niekada nebebus. Ji turės matytis su Dragu dėl Nikio. Negalėjo tam trukdyti ir nenorėjo. Bet turės surasti būdą, kaip išgyventi tas akimirkas.


  Traukinys vėl sutrūkčiojo ir ėmė lėtėti. Jis sustojo dar neįvažiavęs į stotį ir Holės širdis ėmė plakti smarkiau. Ji norėjo kuo greičiau dingti iš stoties, kol Dragas nesuprato, kad jie pabėgo. Ji spėjo, kad turi laiko, nes vakar vakare jis tikriausiai grįžo į Romą, bet vis tiek nerimavo.


  Staiga gretimame vagone Holė išgirdo kažkokį sujudimą, pakeltus balsus ir kartu su kitais keleiviais atsigręžė pažiūrėti, kas vyksta. Tą akimirką jai pasirodė, kad sustojo širdis. Ji pamatė Drago veidą, ryžtingą ir griežtą, ir jai nutirpo kojos. Ji paėmė savo krepšį, pakilo iš vietos ir stvėrė nešioklę. Jau buvo beišeinanti iš vagono, kai durys už nugaros atsivėrė ir Dragas sušuko jos vardą.


  Holė atsigręžė, jos plaukai išsidraikė ant veido ir ji stojo priešais jį, nes neturėjo kitos išeities.


  – Eik iš čia, Dragai, – ryžtingai pasakė ji. – Palik mane ramybėje.


  Bet jis artinosi, o akys buvo tarsi laukinio. Kiti keleiviai smalsiai stebėjo juos, nukreipdami žvilgsnius tai į Dragą, tai į ją.


  – Hole, prašau, – jis ištiesė ranką ir Holė pamatė, kad ji dreba. Ji užvėrė savo širdį ir papurtė galvą. Jis buvo puikus aktorius.


  – Liaukis, – šiurkščiai pasakė ji. – Tu apsimeti tik tam, kad visi šie žmonės nesuprastų, kokia bejausmė pabaisa esi. Bet mes abu žinome tiesą, ar ne taip?


  Dragas atrodė sutrikęs.


  – Tai netiesa, – jis pamėgino nusišypsoti, bet jam nepavyko. – Puikiai žinai, kad man nerūpi, ką apie mane galvoja aplinkiniai.


  Jis sakė tiesą, bet jei Holė ims abejoti savo teisumu, apsauginis jos skydas subyrės. Ji turėjo būti stipri dėl savo sūnaus. Dėl savęs.


  – Tau niekas nerūpi.


  Dragas žengė dar žingsnį artyn, maldaujamai ištiesęs vieną ranką.


  – Tu man rūpi.


  Ją apėmė panika.


  – Netiesa. Sakai tai tik todėl, kad bandau pabėgti. Bet, mielasis Dragai, negali priversti manęs pasilikti! Nedrausiu tau būti Nikio gyvenimo dalimi, bet neliksiu čia ir neleisiu tau sugadinti manojo.


  Jo ranka nusviro prie šono.


  – Nenoriu sugadinti tavo gyvenimo, Hole. Noriu paversti jį geresniu.


  Ji karčiai nusijuokė.


  – Užrakinant mane auksiniame narvelyje? Nepasitikint manimi? Paniekinant mano svajones ir ­troškimus? Leidžiant suprasti, kad niekada nebūsiu pakankamai gera tavo skoniui?


  Drago veidas tapo atšiaurus. Bet tada jis pasakė kai ką, kas pribloškė Holę.


  – Tu man per gera, Hole. Tai aš nesu pakankamai geras tau.


  Pyktis išgaravo iš jos kaip oras iš baliono. Ji visiškai sutriko. Norėjo tikėti juo, bet kaip?


  – Ar čia kažkoks triukas?


  Dragas papurtė galvą ir ji galiausiai pamatė pasimetusį, vienišą vyrą, tūnantį jame.


  – Tai ne triukas, Hole. Aš kvailys. Tu man per daug reikalinga ir tai mane gąsdina.


  Holė kelias akimirkas žiūrėjo į jį ir tyrinėjo jo veidą. Jos širdis daužėsi, pulsas dundėjo ir oda įkaito.


  – Manau, jis sako tiesą, – pasakė kažkokia moteris ir Holė pažiūrėjo į ją. Ji buvo graži, tamsiais plaukais ir akimis, tviskančiomis nuo ašarų. – Tai meilė, signorina.


  Holės širdis apsivertė.


  – Ar tai tiesa, Dragai? Ar myli mane? Ar visa tai tik gudrybė, kad parsivežtum mane atgal ir atimtum mūsų sūnų?


  Jis stovėjo priešais ją toks aukštas ir valdingas, tada drebėdamas įkvėpė ir ji pajuto jo skausmą.


  – Nežinau, kas yra meilė, Hole. Mylėjau savo motiną. Tikrai mylėjau, bet jai tai nerūpėjo. Ji mane paliko. Aš nieko jai nereiškiau. Gal aš nesugebu mylėti ir būti mylimas?


  Didelis gniužulas įstrigo Holės gerklėje.


  – Tai netiesa.


  Drago akyse buvo tiek daug skausmo.


  – Iš kur žinai?


  Ji pajuto, kaip skruostu nuriedėjo ašara, paskui dar viena. Kaip ji galėjo leisti jam taip apie save galvoti, kai žinojo tiesą?


  – Nes myliu tave, – šie žodžiai Holei pasirodė aštrūs tarsi skustuvas, bet juos ištarusi ji pajuto palengvėjimą.


  Ji nežinojo, ko tikėtis, bet Dragas pajudėjo tarsi negailestinga banga, artėjanti į ją. Jis apkabino ją ir Nikį ir stipriai suspaudė priglaudęs veidą prie jos kaklo.


  – Nežinau, kas yra meilė, – sušnibždėjo jis jai į ausį. – Bet jei tai yra tas jausmas, kad be tavęs aš numirčiau – tada taip, aš myliu tave. Jei paliksi mane, Hole, būsiu toks vienišas ir toks nelaimingas...


  Ašaros liejosi jos skruostais ir traukinio keleiviai plojo ir džiaugėsi.


  – Noriu likti su tavimi, Dragai, bet bijau. Tu mane skaudini ir todėl aš bijau.


  Jo glėbys nė kiek neatsileido.


  – Žinau, Hole. Elgiausi kaip šiknius. Noriu, kad grįžtum su manimi namo ir tekėtum už manęs. Noriu Koletės ir visų kitų kvepalų, kuriuos dar sukursi. Noriu, kad būtum laiminga ir darytum tai, ką mėgsti – ir atsiprašau, kad pasakiau, jog tavo kvepalai beverčiai. Taip nėra. Viskas, ką tu darai, yra vertinga. Aš tiesiog... bijojau.


  Holė virpėdama įkvėpė. Tada atsitraukė ir uždėjo delną Dragui ant skruosto – jos mylimo skruosto – ir paglostė jį.


  – Myliu tave, Dragai. Ir nepriversi manęs liautis. Tai niekaip nesusiję su tavo pinigais ar kvaila kosmetikos įmone. Net jeigu nieko neturėtum, mylėčiau tave.


  Dragas drebančiais pirštais nubraukė ašaras nuo jos skruostų. Jo akys irgi sudrėko, bet jis bandė šypsotis, kad tai paslėptų.


  – Gražūs žodžiai, turint galvoje, kad mano turtas vertas maždaug aštuoniasdešimties milijardų dolerių. Lengva mylėti turtingą vyrą, amore mia.


  Holė nusijuokė.


  – Tik ne tada, kai tas turtuolis – tu. Ar bent įsivaizduoji, kokia rakštis subinėje kartais būni? Kartais atrodo, kad lengviau būtų mylėti kaktusą.


  Jo juokas buvo trūkčiojantis ir Holei plyšo širdis jį girdint.


  – Esi per daug šmaikšti, Hole Kreig. Tu ir tavo aštrus liežuvis, – jis įkvėpė. – Prašau, tekėk už manęs. Prašau, grįžk namo kartu su mūsų sūnumi ir leisk man praleisti likusį gyvenimą bandant atsilyginti už tai, kad buvau toks aklas ir kvailas.


  – Gerai, – paprastai pasakė ji. Nes tai buvo teisingas sprendimas. Nes vienintelė vieta, kur ji norėjo praleisti likusį gyvenimą, buvo šio vyro glėbys.


  Drago šypseną persmelkė palengvėjimas ir švelnumas.


  – Tada leisk man viską padaryti teisingai, – pasakė jis. Jai nespėjus susigaudyti jis iš kišenės ištraukė dėžutę su žiedu ir priklaupė ant vieno kelio. – Tekėk už manęs, Hole Kreig. Pripildyk mano gyvenimą laimės ir šviesos. Erzink mane, varžykis su manimi, mesk man iššūkius – ir niekada nepalik manęs.


  – Padaryk tai, signorina, – paragino tamsiaplaukė moteris.


  Holė nusijuokė. Juk ji neturėjo kito pasirinkimo, kai žymusis Dragas Di Navara klūpėjo priešais ją. O ji ir nenorėtų turėti.


  – Sutarta, – švelniai pasakė ji. – Ir nereikia jokios sutarties.


  Dragas ant jos piršto užmovė žiedą. Tada atsistojo ir aistringai pabučiavo ją tiesiog ten, traukinio viduryje, aplinkui visiems plojant ir džiūgaujant.


  Epilogas


  


  Dragas pakėlė akis nuo nuotraukų, kurias apžiūrinėjo, ir išvydo kabinete stovinčią savo žmoną, nuo­stabiai atrodančią su paprasta suknele ir bateliais.


  – Negirdėjau, kaip įėjai, – pasakė jis.


  – Matau, – Holė priėjo ir pažvelgė jam per petį. Tada atsiduso. – Ar esi apsisprendęs dėl šių nuotraukų?


  – Visiškai. Tu pats nuostabiausias modelis, kada nors puošęs kvepalų reklamą.


  – Tavo kolegos pagalvos, kad išsikraustei iš proto, – sumurmėjo ji.


  Jis atsisuko ir apglėbė jos liemenį.


  – Hole, tu esi būtent tai, ko aš ir ieškojau šiai kampanijai. Esi nuostabi, bet paprasta. Moterys būriais pirks šiuos kvepalus.


  Ji rankomis perbraukė savo vyro plaukus. Tada pabučiavo jį.


  – Manau, kad Koletę jos pirks dar didesniais būriais.


  Dragas nusijuokė.


  – Gal tu ir teisi. Pamatysime pavasarį, kai Koletę išleisime į prekybą, tiesa?


  Holė įsitaisė jo glėbyje. Jis neprieštaravo ir stipriai ją apkabino. Kaip jis galėjo kada nors manyti, kad galės gyventi be jos?


  – Aš nė kiek tuo neabejoju, – pasakė ji, paskui susiraukė. – Dragai, bijau, kad negalėsiu dirbti tavo kvepalų gaminimo laboratorijoje, kaip anksčiau planavome.


  Jis nužvelgė jos veidą priblokštas šių žodžių.


  – Bet tu juk primygtinai to reikalavai. Tu įrodei man, kaip puikiai nusimanai šioje srityje ir aš džiaugiausi, kad prisidėsi prie ten dirbančių profesionalų.


  Holė žaidė su jo apykakle.


  – Na, tu visada galėsi paklausti mano nuomonės. Bet bijau, kad nepakęsiu visų tų laboratorijos kvapų. Kai gerai jausiuosi, galėsiu tuo užsiimti namuose. Bet visi tie kvapai kartu? O ne, to nebus.


  Dragas papurtė galvą. Jis jautėsi visiškai pasimetęs.


  – Nieko nebesuprantu, – pasakė jis.


  Holė pasilenkė ir pabučiavo jo nosį.


  – Ach, mielas mano kvailiuk. Matau, kad visiškai nesupranti užuominų. Kvapai, brangusis, bus per daug erzinantys mano padėtyje.


  Dar akimirką Dragas jautėsi tarsi automobilis, įstrigęs dumble. Bet staiga jo protas nušvito ir jis viską suprato.


  – Tu nėščia?


  Holės šypsena būtų nušvietusi audros užtemdytą dangų.


  – Taip.


  Dragas stipriai ją suspaudė negalėdamas pratarti nė žodžio. Bet staiga supanikavo ir paleido ją.


  – Atleisk, ar ne per stipriai?


  – Ne, žinoma, ne, – Holė tvirtai apkabino jį ir taip jie sėdėjo, susiglaudę ir šypsodamiesi.


  – Beveik pamiršau, – pasakė Dragas ir atidaręs stalčių išėmė kažkokius dokumentus. – Ką tik juos gavau, norėjau tave nustebinti.


  Holė paėmė popierius ir ėmė vartyti. Jos meilias žydras akis užtvindė ašaros.


  – Senelės namas.


  – Tavo namas, – pataisė jis vos ištardamas žodžius per gerklėje įstrigusį gumulą.


  – Mūsų namas, – pasakė ji vėl jį suspausdama. – Dragai, ačiū tau.


  Jis patraukė plaukus nuo žmonos veido ir užkišo už ausies. Tada prisitraukė ją ir švelniai pabučiavo.


  – Bet ką dėl tavęs padaryčiau, Hole. Bet ką.


  Ji užpildė jo gyvenimą. Ji ir Nikis. Ir šis būsimas kūdikis – mergaitė ar berniukas, nesvarbu. Dragas vėl ją pabučiavo ir švelnūs jausmai užtvindė jo širdį. Gyvenimas buvo pilnas laimės ir meilės. Ir taip bus visada. Tuo Dragas visiškai neabejojo.

